
Capitolul |. 
Copilăria lui John Rowlands 


Caii se opriră în faţa porţii dărăpănate a vechiului 
castel feudal. Bărbatul de pe capră sări eu o mişcare 
sprintenă în drum, stârnind praful. 

— Coboară, John! se adresă el unui băiat cam de 
vreo şase ani, care stătea ghemuit pe fundul căruţei. Am 
ajuns! 

Băiatul se ridică anevoie. Toate încheieturile îl dureau 
din cauza drumului prost, plin de gropi şi a căruţei care îl 
zdruncinase tot timpul. 

Cum ajunse jos lângă bărbat, acesta îi înşfăca mâna 
stângă şi îl trase, grăbit, după el. 

Traversară grădina şi se opriră în dreptul unei uşi, 
deasupra căreia sta prinsă o firmă decolorată de şirul 
anilor ce trecuseră peste ea: „Administraţia Uniunii 
Sfântului Asaph“. 

— Uite, vezi, aici o să fie de acum încolo casa ta! îi 
arătă bărbatul. 

John nu răspunse nimic. Cercetă, plin de curiozitatea 
firească a vârstei, imaginea sumbră a zidurilor vechiului 
castel. 

Însoţitorul său smuci de un mâner de alamă, aşezat 
pe uşa masivă de stejar, şi un clopot hodorogit răsună 
lugubru în interior. 

Se auzi o tuse seacă, după care un individ ciudat 
deschise uşa. Avea ochii bulbucaţi, ca de broască; 
sprâncenele stufoase se îmbinau atât de perfect, că 
puteai să crezi că nu e decât una singură, iar nasul, lung 
şi drept, semăna cu vârful ascuţit al unei lănci. Corpul, 
rotofei şi scund, era înfăşurat într-o sutană neagră, ruptă 
şi soioasă, iar pe cap purta o căciulă roasă de lutru, a 
cărei culoare părea nedefinită. 


Îi măsură cu o privire pătrunzătoare, adresându-se 
bărbatului: 

— Eşti Henry Chester? 

— Da, domnule, răspunse acesta vădit impresionat 
de înfăţişarea rotofeiului. 

— Şi el e nepotul dumitale? 

— Da, domnule! 

— Am primit scrisoarea. Ai adus banii? 

Henry se grăbi să scoată din buzunarul drept al hainei 
un portofel soios, îndesat cu bancnote de mică valoare. 

— l-am adus, domnule! 

Individul întinse lacom mâna după bani şi — când 
începu să-i numere — micuțul John observă că omul era 
infirm. 

— Da, sunt toţi, murmură satisfăcut, într-un târziu, 
ciungul. Să ştii că nepotul dumitale se va bucura de-o 
îngrijire deosebită, mai adăogă el. 

Henry Chester îi întinse mâna: 

— Vă mulţumesc, domnule! Am să mai trec pe aici... 
din trei în trei luni... să vă plătesc taxele... 

Apoi, fără nici o vorbă, se grăbi să plece la căruţă. 

Copilul rămase pironit locului. Se uită după unchiul 
său, până ce acesta dispăru pe poarta castelului. În ochii 
lui nu se putea citi nici tristeţe, dar nici bucurie pentru 
această despărţire neaşteptată, ci un fel de indiferenţă, o 
absenţă rece, neobişnuită pentru vârsta lui. 

— Vino înăuntru, auzi el ca prin vis. 

Poate că atunci doar îşi dădu seama că a rămas 
singur lângă un străin a cărui faţă era cât se poate de 
respingătoare. Îşi întoarse privirea spre el. Ciungul 
schimonosi un rânjet şi-i spuse, agitându-şi singurul braţ: 

— Vino înăuntru, copile! Aceasta va fi casa ta de- 
acum încolo. 

John îl urmă cu sfială. 


„Administraţia Uniunii Sfântului Asaph“ era o cameră 
rece, neprimitoare, cu ziduri groase, jilave, de parcă s-ar 
fi scurs zeci de ploi prin acoperiş, de-a lungul pereţilor. 
Într-un colţ se zăreau un scrin şi un jilţ, amândouă 
demodate şi lipsite de valoare, dar copilului i se părură 
neînchipuit de frumoase, deoarece nu mai văzuse până 
atunci asemenea lucruri. 

Ciungul se aşeză în jilţ şi dintr-unul din sertarele 
scrinului scoase un caiet cu scoarţe groase. 

— Cum te cheamă? îl întrebă, în timp ce-şi potrivise, 
cu chiu cu vai, o pereche de ochelari cu ramele sparte, 
pe vârful nasului său ascuţit. 

— John. John Rowlands. 

— Rowlands? 

— Aşa mă cheamă. 

— Ascultă, băiete! Numele meu e James Francis. La 
toate întrebările îmi vei răspunde cu „Da, domnule 
Francis!“ sau: „Nu, domnule Francis!“ Ne-am înţeles? 

— Da, domnule Francis! 

— Aşa. Văd că eşti un băiat ascultător. Deci, numele 
tău este John Rowlands. 

Domnul Francis muie o pană de gâscă în călimară şi 
silabisind numele copilului îl scrise în „catalogul” cu 
scoarţe groase. 

— Eşti cel mai mic elev al colegiului nostru. 

Dar John urmărea cu atenţie exhibiţiile poznaşe ale 
unei muşte în jurul unui borcan, plin pe jumătate cu 
miere — aşezat pe una dintre policioarele scrinului. 
Domnul James Francis observă numaidecât lipsa de 
atenţie a noului său elev, şi-i strigă: 

— Hei, Rowlands! 

— Da, domnule Francis! 

— Cu tine vorbesc! Mă asculţi? 

— Da, domnule Francis! 


— Repetă atunci, numaidecât, vorbele mele. 

— „Vei fi cel mai mic elev...“ 

— Unde anume, Rowlands? 

— Am uitat, domnule! 

— Ascultă, băiete! E pentru prima şi ultima oară când 
îţi trec cu vederea lipsa de politeţe. Ai înţeles? 

— Da, domnule Francis! 

— La repetarea abaterii de la disciplină vei fi 
sancţionat cu toată asprimea. 

— Da, domnule Francis. 

— Nu mă mai întrerupe. Urmăreşte cu atenţie ceea 
ce-ţi spun. Colegiul „Uniunii Sfântului Asaph“ este o 
instituţie unde nu se admite, sub nici o formă, lipsa de 
disciplină. Ai înţeles? 

John rămase mut. 

— De ce nu-mi răspunzi? 

— Aţi spus adineaori să nu vă mai întrerup. 

— Hm, să ştii că nu tolerez nici obrăznicia! Când eşti 
întrebat trebuie să răspunzi. Deci, după cum spuneam... 
şi domnul James Francis vorbi, fără întrerupere, timp de 
aproximativ cincisprezece minute. La sfârşitul acestui 
discurs, care ţinea loc totdeauna de obişnuitele sale urări 
de bun venit, John rosti cu hotărâre un: „Da, domnule 
Francis“, deşi nu  pricepuse absolut nimic, dar 
constatase, cu firească bucurie, că musca reuşise să 
cadă în borcanul cu miere şi că acum se zbătea zadarnic, 
încercând să iasă din capcana dulce şi neîndurătoare. 

Zilele petrecute, de micul John Rowlands la colegiul 
„Uniunii Sfântului Asaph“ aveau să-i rămână întipărite în 
minte pentru toată viaţa. 

Henry Chester reuşise s-o convingă pe buna sa soţie, 
Helen, că această instituţie, unde îl înscriseseră pe 
nepotul lor, îi va fi ca o a doua casă părintească. Din 
nefericire, Helen nu ştia ce se petrece îndărătul 


masivelor ziduri ale acestui castel. 

Colegiul semăna mai degrabă cu o nenorocită 
închisoare pentru delicvenţii minori, iar directorul ei, 
domnul James Francis, fusese odinioară salariat într-o 
uzină, unde-şi pierduse şi mâna stingă. Posedând o 
brumă de cultură, ajunsese la „Uniunea Sfântului 
Asaph“ — o instituţie bazată pe donațiile unor bogătaşi. 
Aşa-zisul colegiu era finanţat din aceste „venituri”, dar 
domnul James Francis, îndată ce fusese numit 
conducătorul instituţiei, începuse să perceapă, cu de la 
sine putere, anumite taxe pe oare le suportau familiile şi 
rudele celor internaţi aici. Bineînţeles că tot venitul 
acesta suplimentar intra în buzunarele deosebit de largi 
ale binevoitorului domn Francis, căruia nimeni dintre 
membrii comitetului de conducere nu îndrăznea să-i 
cerceteze câştigurile. 

Şase ani încheiaţi a stat John Rowlands în această 
închisoare fără gratii. În tot acest timp, domnul Francis l- 
a chinuit aşa cum îi chinuia şi biciuia şi pe ceilalţi colegi 
mai mari. 

Din ce în ce mai violent şi mai hapsân, domnul James 
Francis a sfârşit, în cele din urmă, la casa de nebuni. E 
uşor de închipuit cât a putut suferi bietul orfan în cei 
şase ani petrecuţi aici. Când, în sfârşit, Francis e 
transportat la ospiciu, John fuge din acest infern şi se 
refugiază în saltul Flynnon Benno, unde avea nişte rude. 
Aici ajunge supraveghetor la şcoală. În acelaşi timp dă 
lecţii de istorie şi geografie celor de-o vârstă cu 
el — lecţii pe care le pregăteşte trudnic noaptea. Dar din 
cauza vărului său, invidios şi răutăcios, certurile şi 
neînțelegerile între ei se ţin lanţ. Aşa că, într-o bună zi, 
John pleacă la o altă mătuşă, tocmai în nordul Ţării 
Galilor, la Tremeirehorn. Mătuşa, o ţărancă severă şi 
ursuză, îl face cioban. John Rowlands e de-acum un 


flăcăiandru de paisprezece ani şi începe să înţeleagă că 
pentru un copil nimeni nu poate ţine locul unei adevărate 
mame. 

Pe piscul Craig Faur, umblând cu turma, visează şi 
trăieşte cele mai fericite clipe ale copilăriei sale 
zbuciumate. 

În scurt timp pleacă şi de aici la o altă mătuşă care se 
oferă să-i găsească de lucru la Liverpool. Se desparte de 
sat cu inima grea, presimţind că o dată cu aceasta 
începe lunga-i pribegie, neobosita sa goană după fericire 
şi izbândă. 


Capitolul Il. 
Pe bordul lui ,„Windermere” 


În vârstă de numai cincisprezece ani, cu părul 
castaniu şi ochii negri — răscolitor de trişti — cu trupul 
subţirel, îndoit sub povara loviturilor pe care le-a primit şi 
a lipsurilor îndurate de-a lungul anilor, John rătăceşte cu 
privirea peste nesfârşitul întinderii oceanului. Amintirile 
ultimilor doi ani îi trec pe dinaintea ochilor, ca şi cum le- 
ar vedea zugrăvite pe o pânză pictată în alb şi negru. 

La Liverpool, omul în serviciul căruia intrase în urmă 
cu doi ani se dovedise a fi un şarlatan şi un neomenos, 
asemeni unchiului său Henry Chester. Zile întregi a 
colindat străzile oraşului în căutare de lucru. În cele din 
urmă, după nenumărate refuzuri, se angajează cu cinci 
şilingi pe săptămână la un negustor de mărunţişuri. De la 
şapte dimineaţa şi până la nouă seara mătură prăvălia, 
curăţă lămpile, spală ferestrele. 

Nu stătu multă vreme nici la negustorul de 
mărunţişuri şi intră la un măcelar, fără să-şi 
îmbunătăţească cu ceva situaţia. Corvezile îl copleşeau. 
În fiecare zi ducea în spinare coşuri grele cu alimente 
pentru aprovizionarea vapoarelor ancorate în port. Într-o 
zi, ducându-se pe bordul vasului „Windermere“ pentru a 
preda căpitanului o factură, admira mobilierul bogat al 
cabinelor şi mai ales oglinzile cu rame aurite. Din 
această visare de o clipă îl trezi căpitanul, întrebându-l 
deschis: 

— Ascultă, tinere, n-ai vrea să te angajezi ca mus pe 
acest vapor? Îţi dau cinci dolari pe lună şi echipamentul 
necesar. 

Tânărul nu ezită nici o clipă pentru a răspunde 
afirmativ, deoarece i se părea că vaporul ii făgăduia 
împlinirea viselor sale. Şi apoi mai erau şi trecutele 


corvezi umilitoare, zdrenţele sale de cerşetor şi hrana 
foarte proastă, care îl deznădăjduiseră într-atât, încât nu 
vedea o altă scăpare decât angajându-se pe 
„Windermere“. 

„Oare ce-mi va rezerva viitorul?“ îşi încheie şirul 
gândurilor John Rowlands, oftând fără voia lui. 

Nu peste multă vreme avea să regrete hotărârea 
luată. Nicăieri nu îndurase un tratament mai crunt ca 
aici: bătaie şi foame, foame şi bătaie. „Windermere“ abia 
ancorase la New Orleans şi tânărul John Rowlands 
dispăru fără urmă în învălmăşeala oraşului, ducând cu el 
imaginea traiului de pe acest vapor ca pe una din cele 
mai triste amintiri ale vieții sale. 


Rătăcea de zile întregi fără rost pe străzile New 
Orleansului. 

Paşii îl duseră pe o stradă liniştită, situată într-un 
cartier cu vile deosebit de arătoase. Le cercetă plin de 
curiozitate, dar fără nici o speranţă. 

Deodată privirile îi căzură pe o firmă aninată la 
poarta casei celei mai impunătoare de pe acea stradă: 
„Speake and Stanley — comerț en-gros şi comisioane”. 

ÎI trezi la realitate o voce baritonală, cu un timbru 
plăcut, melodios: 

— Ascultă, băiete, cu tine vorbesc. Nu vrei să-mi dai o 
mână de ajutor? 

— Cu plăcere, domnule! murmură John, privind cu 
surprindere spre cel care i se adresase cu un ton atât de 
familiar. 

Ceea ce îl impresionase pe John nu fusese statura 
atletică a interlocutorului său, cât privirea aceea blândă, 
în contrast cu înfăţişarea fizică generală, izvorâtă clin 
ochii de culoarea murelor coapte. 

— Ai vrea să munceşti... să te îmbogăţeşti, nu-i aşa? 


îl întrebă, surâzător, domnul cu privirea blajină. 

— Desigur, domnule! răspunse John, amuzat la 
gândul că ar putea fi vreodată şi el un om cu stare. 

— Ce ştii să faci? 

— De toate, domnule! 

— Ştii să citeşti? 

— Desigur, domnule! 

— Dar să scrii? 

— Bineînţeles! 

Domnul cu privirea blândă îi făcu un semn cu mâna, 
invitându-l să-l urmeze. 

Pătrunseră intr-o magazie de scânduri, situată în 
spatele vilei arătoase. Magazia era alcătuită dintr-o 
singură încăpere uriaşă, cel puţin aşa i se păru lui John. 

De-a lungul pereţilor erau stivuiţi saci de diferite 
mărimi, iar în mijlocul încăperii stătea un bătrânel 
simpatic la înfăţişare şi puţin cam miop, care nota de zor 
într-un carneţel adresele unor firme comerciale. 

— Hello, Speake! îl salută domnul pe bătrânel. lată, 
ţi-am adus ajutorul promis. 

Bătrânelul aruncă spre John o privire curioasă, pe 
deasupra ochelarilor fără rame, ce-i aninase pe nasul 
borcănat ca o gogonea pusă la murat. 

— Hm! se mulţumi el să exclame, vădit neîncrezător 
în posibilităţile tânărului zdrenţăros, ce se oprise sfios în 
pragul uşii. 

— Pe cuvântul meu, Speake, insistă domnul, care nu 
era altul decât asociatul în afaceri al bătrânelului, având 
numele Henry Stanley, pe cuvântul meu dacă te 
înţeleg —, ştii foarte bine că nu m-am înşelat niciodată 
asupra oamenilor... 

— Hm! spuse din nou domnul Speake, dar de această 
dată exclamaţia sa era mult mai îngăduitoare. 

— Îl vom supune imediat la o probă! 


Domnul Stanley se întoarse către John: 

— Ai spus că ştii să scrii... 

John încuviinţă printr-o uşoară înclinare a capului, 
deoarece simţea că nu era în stare să scoată un singur 
cuvânt. | se părea că totul nu era decât un vis frumos, 
ameţitor. 

— Atunci scrie pe sacul acela adresa de pe celălalt 
sac! Şi spunând acestea, domnul Stanley îi întinse o 
pensulă şi o strachină plină cu tuş chinezesc. 

În câteva minute John scrise adresele pe douăzeci de 
saci cu cafea. Domnul Stanley, entuziasmat de această 
dexteritate a băiatului — pe care întâmplarea i-l scosese 
în cale — se adresă cu mulţumire asociatului său: 

— Ce părere ai, Speake? Am avut dreptate? 

— Hm! exclamă domnul Speake pentru a treia oară, 
cu un ton din care chiar şi tânărul John înţelese că 
exprima © categorică aprobare a aprecierilor 
mărinimosului domn Stanley. 

Domnul Stanley era agent comercial; mijlocea afaceri 
între cultivatorii din susul fluviului şi comercianții din 
New Orleans. 

La puţin timp după angajarea lui John în serviciul 
firmei sale, între comerciantul american şi tânărul galez 
se legase o afecţiune deosebită. 

Aşa se face că domnul Stanley hotărî, după o 
serioasă discuţie cu soţia sa, să-l adopteze. 

Şi astfel, John Rowlands, copilul nimănui, chinuit şi 
alungat, avu la şaptesprezece ani bucuria de a-şi fi găsit, 
în sfârşit, părinţii de care avea atâta nevoie. 

De acum înainte numele său va fi numele tatălui 
adoptiv: Henry Morton Stanley! 

Dar şi de această dată i-a fost hărăzit sa nu se bucure 
prea multă vreme de fericire. Cea de-a doua mamă a sa 
muri pe neaşteptate, în timp ce domnul Stanley se afla 
departe de casă, la Saint Louis, unde plecase pentru 


încheierea unor noi tranzacţii comerciale. Primul lui gând 
fu să-i anunţe tatălui tragica veste. Se hotărăşte să plece 
de îndată la Saint Louis. 

Totul se întâmplase în anul 1859, pe vremea când 
omul nu avea la dispoziţie telegraful şi telefonul. Aşa se 
face că tânărul Stanley este nevoit să călătorească o 
distanţă imensă pentru a-l vesti pe omul care l-a salvat 
din ghearele mizeriei despre cele două mari nenorociri 
petrecute în scurt interval: moartea soţiei şi îmbolnăvirea 
neobositului său asociat, domnul Speake. 

Ajunge la Saint Louis în noiembrie şi, spre 
consternarea sa, află că domnul Stanley plecase, cu 
câteva zile înainte, la New Orleans. 

John nu mai are un ban în buzunar, dar, fără să stea o 
clipă pe gânduri, hotărăşte să se întoarcă la New Orleans 
imediat. Se angajează pe bordul unui ponton care 
transporta în josul apei trunchiurile de copaci căzute în 
pădurile virgine şi porneşte din nou la drum. 


Întregul New Orleans sărbătorea noaptea Anului Nou, 
1860. Numai ferestrele vilei Stanley erau cuprinse de 
întuneric. În sufrageria imensă, câteva lumânări de ceară 
albă abia risipeau o lumină stranie de-a lungul încăperii. 
La fiecare capăt al mesei stăteau cei doi Stanley, tatăl şi 
fiul adoptiv. 

Îngânduraţi, trişti, primeau noul an fără nici un fel de 
entuziasm, deşi masa era încărcată cu toate bunătăţile. 

— Dragul meu copil! exclamă la un moment dat 
domnul Stanley, turnându-şi într-un pahar fin, cu 
marginile aurite, lichior de ananas — băutura sa 
preferată. Mâine seară trebuie să plec într-o lungă 
călătorie prin Indiile Orientale. Am auzit că pe acolo 
bântuie frigurile palustre şi chiar holera, aşa că nu ştiu 
dacă mă voi mai întoarce. Nu! E inutil să protestezi! Şi 


nici să încerci să mă reţii! Hotărârea mea e luată şi nimic 
nu mă poate abate din drum. S-ar putea să am zile şi să 
mă întorc cu bine acasă. Ştii doar că am mai trecut prin 
asemenea încercări. Dar tot atât de bine s-ar putea... 

Domnul Stanley nu-şi isprăvi vorba. Rămase pe 
gânduri, cu privirea aţintită undeva, în gol. După câteva 
minute de tăcere, îşi reluă firul gândurilor: 

— M-am hotărât să lichidez firma. Am vorbit şi cu 
Speake. Din jumătatea sumei ce mi se cuvine jumătate 
îti va aparţine, iar de nu mă întorc, vei moşteni întreaga 
mea avere. 

Din ochii de culoarea murelor coapte, blânzi şi mari, 
ai domnului Stanley, picurară câteva boabe de 
mărgăritar. 

— Tatăl... 

Tânărul se ridică de la locul lui şi, apropiindu-se de 
omul acela atât de blând şi binevoitor, îi mângâie 
şuviţele de păr, cu multă afecţiune. Domnul Stanley 
aprinse o ţigară, îşi sărută fiul adoptiv pe frunte şi-l invită 
apoi să ia loc pe un fotoliu, aşezat mai aproape de 
dânsul. 

— M-am gândit ca până la reîntoarcerea mea să 
lucrezi la firma lui Austin, un bun prieten de-al meu din 
Arkansas. Acolo vei sta în mijlocul naturii. Aer, soare, 
apă... Îţi vor prinde bine, fiindcă eşti tare slăbuţ. Promite- 
mi că vei urma întocmai sfaturile mele. 

— Da, tată! Îţi promit! 

Domnul Stanley oftă uşurat, umplu paharul cu lichior 
şi, îmbiindu-l şi pe tânăr să facă la fel, toastară pentru 
sănătatea lor şi îndeplinirea dorințelor. Ceasul mare din 
sufragerie vesti că erau orele douăsprezece noaptea. 

— Un an nou fericit, fiule! 

— Mulţumesc, tată! 


Capitolul III. 
Un tânăr gazetar dornic de aventuri 


Într-o frumoasă zi de primăvară a anului 1867, un 
tânăr cu înfăţişarea plăcută făcea anticameră în faţa 
biroului domnului Benett, editorul ziarului „Herald“ din 
New York. Aşezat pe un fotoliu, tânărul privea distrat pe 
fereastră o parte din panorama oraşului. Din nou, ca şi 
altădată, gândurile i se îndreptau mai mult spre trecut, 
decât spre viitor. Se revedea în urmă cu şapte ani de 
zile, aşezat într-un fotoliu asemănător aceluia în care 
stătea acum, ascultând vorbele duioase ale tatălui său 
adoptiv. Presimţirile i se adeveriseră. Plecase cu inima 
îndoită şi nu se mai întorsese. 

Bolnav de friguri palustre, îşi găsise sfârşitul undeva, 
într-un orăşel obscur, aflat la sute de kilometri depărtare 
de New Orleans. 

„Destinul crud mă urmăreşte neîncetat. Atâtea fiinţe 
dragi au pierit, m-au lăsat singur, din ce în ce mai 
singur... Atunci când m-am crezut mai fericit, am primit o 
nouă lovitură dureroasă şi am fost nevoit să pornesc de 
la capat singur.. 

Stanley oftă adânc. Secretara domnului Benett 
tresări, compătimindu-l în gând pe tânărul acesta drăguţ, 
care aştepta de mai bine o jumătate de oră să fie primit 
în biroul proprietarului ziarului „Herald”. Dar Stanley 
continua să-şi urmărească firul amintirilor... 

„Toamna anului 1862 a fost bogată. Numai eu eram 
sărac. Am colindat din loc în loc, la Miaryland, ca 
muncitor agricol. Câştigam cu greu, abia cât să-mi 
ajungă pentru mâncare. Îmi amintesc şi de vasul acela 
micuţ, înfruntând cu temeritate valurile furioase ale 
oceanului, deşi  scârţâia din toate încheieturile. 
Ajunsesem marinar pe «Carol», un biet vas întrebuințat 


la pescuitul stridiilor. Dar ucenicia pe «Carol» mi-a 
deschis gustul aventurilor pe mări şi oceane. Doi ani la 
rând am servit pe bordul mai multor vapoare ce făceau 
legătura cu Spania şi Italia. 

Din vremea aceea mi-a rămas întipărită o amintire 
îngrozitoare. Noaptea aceea întunecată, valurile înalte 
cât o casă cu patru etaje, vasul pe care mă aflam hărțuit 
de furia oceanului ca o biată coajă de nucă. Apoi, un 
trosnet teribil, strigătele înspăimântate ale celor aflaţi pe 
vas, goana disperată din faţa înecului. Am înotat ca un 
nebun până la țărm. Când am ajuns pe plajă, mai mult 
mort decât viu, am leşinat... 

După această sinistră întâmplare mi-am revenit cu 
greu. 

Dar n-am renunţat la „vapoarele ce mă pasionau atât 
de mult. 

Era prin august 1864, dacă nu mă înşel, când am 
primit funcţia de copist în marina militară americană. 
Comandantul vasului «North Caroline» îmi dăduse ordin 
să urmăresc luptele şi să trimit reportaje unui ziar. 

Aşa am ajuns în gazetărie, meserie care m-a atras ca 
un magnet. 

La început, articolele mele erau mai simple. Apoi, am 
reuşit să scot în evidenţă episoadele cele mai dramatice, 
să le fac cât mai atrăgătoare pentru marele public. 

O dată cu sfârşitul războiului dintre Nord şi Sud, am 
renunţat la viaţa de marinar. Mă pasionau cercetările, 
dar mai ales călătoriile. Îmi amintesc cu plăcere de 
locurile pe care le-am colindat: Missouri, Lacul Sărat, 
Denwer, Blank Hauk, Omaha... 

Prinsesem gustul călătoriilor, iar dragostea de 
aventură mă atrăgea din ce în ce mai mult, cu fiecare zi 
devenea tot mai de neînvins. 

Am început să plănuiesc mari expediţii. Visurile celor 


mai îndrăzneţe călătorii îmi tulburau mintea,. Îmi 
înfierbântau imaginaţia. 

Mi-am câştigat banii necesari, scriind corespondențe 
pentru diferite ziare. Apoi, cu ajutorul bunului meu 
prieten, Cook, am construit o barcă şi împreună am 
coborât pe fluviul Platta. Cât de fericiţi am fost când am 
ajuns la Boston şi ne-am îmbarcat pe vasul cu pânze ce 
avea destinaţia Smirna! 

Orientul! Magia lui de nebiruit. Misterele ce îl 
înconjurau de sute şi mii de ani... 

Orientul! Ce lume fermecătoare, ce amestec de culori 
şi oameni, de basm şi realitate! 

Când m-am întors din Asia Mică, în martie 1867, am 
fost trimis în calitate de corespondent special al ziarului 
«Missouri Democrat» în ţinuturile depărtate din Vest, 
unde abia începuse construcţia căii ferate a Pacificului. 
Se pare că articolele mele produseseră senzaţie! 
«Chicago Tribune» şi «New York Herald» mi-au solicitat 
colaborarea. Câştigam aproape o sută de dolari pe 
săptămână! În sfârşit, norocul începea să-mi surâdă. 

Ținuturile galeze, cenușii şi sumbre, Henry Chester, 
colegiul «Uniunii Sfântului Asaph», bătăile pe care mi le 
administra domnul James Francis, negustorul de 
mărunţişuri, corvezile de la măcelărie, foamea de pe 
vasul «Windermere», toate nenorocirile şi mizeriile pe 
care le îndurasem se şterseseră încetul cu încetul, 
pierzându-se în negura vremii. Uitarea se aşternuse 
peste inima mea ca zăpada imaculată pe cărările 
mocirloase. 

Acum, în această frumoasă dimineaţă de primăvară, 
am venit aici, la redacţia marelui ziar «Herald» din New 
York, cu dorinţa arzătoare de a fi angajat. Poate că 
marea aventură a vieţii mele va începe de aici, din acest 
moment...” 


O tuse discretă îl trezi din visare. Se uită mai întâi la 
ceas. Trecuse aproape o oră de când aştepta. Apoi ridică 
privirile şi întâlni zâmbetul fermecător al secretarei. 

Domnul Benett vă aşteaptă! 

Spre surprinderea lui, editorul marelui ziar „Herald“ 
din New York nu corespundea câtuşi de puţin imaginii pe 
care şi-o făurise. În locul bătrânului gras, cu început de 
chelie şi ochelari pe vârful nasului, îl întâmpină de astă 
dată un tânăr doar ceva mai în vârstă decât el, cu o 
siluetă atletică şi o privire vioaie, permanent iscoditoare. 

— Domnul Henry Morton Stanley, dacă nu mă înşel? 

— Da, domnule Benett. 

Îşi strânseră mâinile cu efuziune. 

— Am auzit multe, chiar foarte multe despre 
dumneavoastră. Şi numai lucruri bune. Sunt încântat să 
vă cunosc personal. Corespondenţele pe care ni le-aţi 
trimis ne-au informat cu exactitate cititorii. Vă rog să 
luaţi loc. 

Benett îi întinse cutia cu ţigări fine, dar Stanley refuză 
politicos. Editorul, în schimb, era un fumător pasionat. 
Resturile numeroaselor ţigări erau îngrămădite într-o 
imensă scrumieră de culoare albastră. 

— AŞ dori să vă ofer o situaţie stabilă! Cred că nu 
aveţi nimic împotrivă? 

Aceste cuvinte avură darul să trezească în mintea lui 
Stanley o amintire duioasă. 

Firea lui visătoare îl proiecta lin, cu ani în urmă, spre 
vocea baritonală, cu un timbru plăcut, melodios a 
domnului Stanley, întrebându-l: 

„Ai vrea să munceşti... să te îmbogăţeşti, nu-i aşa?“ 
Era vocea tatălui său adoptiv, a bunului domn Stanley, 
omul care îi întinsese mâna cu surâsul pe buze şi îi 
dăduse numele său cu dragoste, încălzind inima bietului 
copilandru — vagabondul în zdrenţe — aşa cum topeşte 


flacăra crusta gheții. 

Domnul Benett aştepta nerăbdător un răspuns. 
Stanley tresări brusc. „Oare ce m-a întrebat? În orice caz 
îmi pare un om amabil. Trebuie să-i răspund cu aceeaşi 
monedă“, îşi spuse el în gând. 

— Bunăvoinţa dumneavoastră mă încurajează să 
întreb dacă acceptaţi să fiu la dispoziţia ziarului „Herald“ 
pentru expediţia din Abisinia... 

Editorul trase un fum din ţigară şi urmări amuzat, 
timp de câteva clipe, rotocoalele cenuşii-albastre ce se 
înălţau în spirale spre tavan. 

— Mă tem că America nu se interesează prea mult de 
această ţară. Aţi mai fost vreodată în străinătate? 

— Da, am călătorit în Orient şi, în nenumărate 
rânduri, în Europa. 

— Ce-aţi spune de-o misiune cu titlu de încercare? 

— Cum adică?! 

— Veţi călători pe cheltuiala dumneavoastră până în 
Abisinia. Dacă informaţiile ce le veţi trimite de acolo vor 
fi de actualitate şi îmi vor parveni iute, vă asigur un 
onorariu bun. Apoi veţi putea fi socotit angajat definitiv. 

Stanley nu ezită nici un moment. Se ridică din fotoliu 
şi întinse mâna dreaptă domnului Benett, în semn de 
acord. 

— Foarte bine. Sunt la dispoziţia dumneavoastră. 

— Când aveţi de gând să plecaţi? îl întrebă Benett, 
strângându-i cu putere mâna. 

— Poimâine, răspunse scurt şi decis Stanley. 

— Puteţi considera înţelegerea noastră încheiată. 

Îl conduse până la uşă, ceea ce — după părerea 
secretarei — acest lucru echivala cu un gest pe care 
domnul Benett nu-l rezerva decât persoanelor ce-i 
produceau o deosebită impresie. 

leşind în stradă, Stanley inspiră cu nesaţ aerul 


proaspăt, primăvăratec. Ti venea să sărute trecătorii, Să 
sară într-un picior, să chiuie de bucurie. Îşi atinsese 
scopul: devenise corespondent permanent al marelui ziar 
„Herald“ din New York. 


Expresul înaintează vertiginos spre Paris. La geamul 
unui compartiment de clasa întâi, Stanley pare că 
priveşte cu atenţie şi curiozitate peisajul. Stâlpii de 
telegraf lunecă într-un dans nebunesc de-a lungul 
şinelor. Vagoanele scârţâie din toate încheieturile şi se 
balansează îngrozitor. Călătorii au impresia că dintr-un 
moment într-altul, la prima curbă mai serioasă, vor fi 
aruncaţi cu vagoane cu tot de pe şine. Numai Stanley 
visează ca întotdeauna, îşi adună şirul amintirilor şi le 
urmăreşte cu aceeaşi emoție din clipele când le-a trăit cu 
adevărat. 

„Abisinia, imaginea Africii, continentul imens, 
necunoscut, plin de taine, singurătatea maiestuoasă, 
măreția severă şi neaşteptată a formelor de relief, 
limpezimea şi puterea magică a culorilor, intuiţia unui 
nesfârşit pe care nici cea mai bogată imaginație nu ar 
putea să-l cuprindă şi în care sufletul se pierde într-o 
nelinişte voluptoasă! Mai ales lumina, acea fermecătoare 
transparenţă a luminii care pătrunde piatra, lemnul şi 
apa! Africa... obsesia dulce şi tainică ce revine tot timpul 
în minte! 

Ca trimis special am repurtat un succes răsunător. A 
fost exact aşa cum mi-am dorit. Ce e drept, datorez totul 
unei întâmplări fericite, dar şi perseverenţei şi zelului 
meu neobosit. Am fost inspirat, când, înainte de a părăsi 
Alexandria, am încheiat acel acord cu Direcţia biroului 
telegrafic în vederea transmiterii mai departe a 
telegramelor mele. Am izbutit astfel să trimit în Europa 
telegrama amănunţită asupra înfrângerii şi uciderii 


împăratului Teodor al Abisiniei de către trupele engleze. 
A doua zi, cablul dintre Alexandria şi Malta s-a rupt. Orice 
comunicare cu Anglia n-a mai putut fi reluată decât după 
câteva săptămâni. Telegrama mea a fost singura care a 
ajuns la Londra. Da, am şi eu, în sfârşit, noroc! Am 
cucerit astfel un loc de frunte printre corespondenţii 
lumii întregi. Am înţeles care e condiţia absolut necesară 
unui ziarist: viteza! Informaţia mea a depăşit, din această 
cauză, pe cele ale confraţilor mei şi mi-a adus din partea 
domnului Benett un răspuns concis şi îmbucurător: 
«Sunteţi angajatul definitiv al ziarului  „Herald”. 
Deocamdată v-am fixat salariul la suma de trei sute 
dolari pe săptămână. Vă urez, în continuare, succes!» 

Am scris reportaje de peste toate  întinsurile 
pământului, de pretutindeni unde am colindat: Creta, 
Atena, Smirna, Rodos, Beyruth, Alexandria, Londra, 
Roma, Alicante, Valencia. Articole după articole. Am fost 
neobosit. N-am ştiut ce-i odihna. De multe ori am 
călătorit toată noaptea ca să ajung la o anumită 
destinaţie. Parcă nu mai pot trăi decât în viteza trenului! 

Şi acum ultima telegramă a domnului Benett m-a 
găsit tocmai la Madrid... 

Îşi întrerupse brusc gândurile şi scoase din buzunar, 
spre a privi, încă o dată, depeşa care conţinea doar 
câteva cuvinte, acelaşi stil concis, de totdeauna, al 
proprietarului ziarului „Herald”: „Vino urgent la Paris! 
Benett“. 


Stanley intră grăbit pe uşa luxosului „Grand Hotel“. O 
pendulă uriaşă, instalată într-un colţ al hotelului încărcat 
de plante exotice, bătea ora douăsprezece noaptea. 
Portarul, somnoros, îl întrebă totuşi cu destulă 
amabilitate: 

— Domnul ce doreşte? 


— Să vorbesc imediat cu domnul Benett. Mă 
aşteaptă! 

— Camera 314, etajul trei. 

Urcă scările în goană. Abia răsuflând, ciocăni discret 
în uşa camerei. 

— Cine e? 

— Stanley. 

Benett îi deschise uşa numaidecât. 

— Luaţi loc, domnule Stanley! 

— Mulţumesc! 

Conform obiceiului, Benett îi întinse cutia cu ţigări 
fine, de care nu se despărţea niciodată şi tot ca de 
obicei, Stanley îl refuză, politicos. 

—A, da! Uit mereu că nu eşti fumător! 

Câteva clipe Benett îl studie în tăcere pe salariatul 
său. 

Savura în gând efectul comunicării ce avea să i-o 
facă. 

— Am o misiune importantă pentru dumneata! rupse 
el, în sfârşit, tăcerea. Se aplecă spre Stanley şi îl întrebă, 
silabisind fiecare cuvânt: Unde credeţi că se află 
Livingstone? 

Benett avusese dreptate când socotise că întrebarea 
sa va stârni uimire din partea lui Stanley. 

— Vă rog să mă credeţi... nu ştiu, răspunse acesta cu 
firească emotie, la gândul că următoarea sa misiune va fi 
legată de-o personalitate atât de celebră. 

— Bănuiţi că este în viaţă? stărui domnul Benett. 

— Poate da, poate nu, răspunse, pe gânduri, Stanley. 

— Eu sunt convins că trăieşte şi poate fi găsit! Vreau 
să vă trimit în căutarea lui... 

Emoţionat, Stanley întinse mâna după cutia cu ţigări. 
Spre uimirea lui Benett, aprinse una. Pufăi cu lăcomie, 
căutând să-şi mascheze sentimentul ce-l încerca. 


— Mă credeţi într-adevăr capabil să mă duc până în 
inima Africii, să caut un om ce s-a izolat singur, după 
cum se aude? 

— Da! Vă cred în stare. Mai întâi însă trebuie să luaţi 
informaţii despre el. A dispărut. Poate că are nevoie de 
ajutor. Luaţi alimente suficiente pentru a-l aproviziona... 
În caz de nevoie. Fără îndoială, veţi urma propriile 
dumneavoastră planuri, veţi face tot ce veţi crede de 
cuviinţă. 

Domnul Benett tăcu brusc. Voia să-şi aprindă o nouă 
ţigară, dar, în acelaşi timp, să-şi pregătească efectul 
vorbelor pe care le rosti, întocmai ca un ordin pe care îl 
dă comandantul subordonaţilor săi: 

— Trebuie să-l găsiţi neapărat pe Livingstone! 

— Mă iertaţi, dar lumea îl consideră mort. Şi apoi v-aţi 
gândit la cheltuielile pe care le veţi face finanţând 
această călătorie? 

— Cât o să coste? 

— Călătoria lui Burton şi Speke a costat 15.000 de 
lire. 

— O.K., exclamă calm domnul Benett. lată ce aveţi de 
făcut: luaţi o mie de lire, când le veţi cheltui luaţi altă 
mie... şi aşa mai departe... Numai să-l găsiţi pe 
Livingstone! 

Stanley ridică din umeri. Se recunoştea învins. 

— E în regulă, domnule Benett! 

Se ridică din fotoliu; întinse mâna patronului, dar 
acesta, spre mirarea lui, îi făcu semn să mai stea. 

— Un moment, domnule Stanley! 

Benett era tipul gazetarului care ştia să profite de 
orice împrejurare favorabilă. Vorbele pe care i le adresă 
acum lui Stanley îi lăsară acestuia impresia că Benett 
storcea „cazul Livingstone“ întocmai zicalei populare, „ca 
pe-o lămâie de către un perceptor”. 


— Nu veţi pleca direct în Africa! Mai întâi doresc să 
asistați la inaugurarea canalului de Suez. Apoi veţi urca 
Nilul... cu vaporul! 

Descrieţi precis tot ceea ce-ar putea să intereseze pe 
turiştii americani şi tot ce-i demn de văzut în ţinuturile 
acelea. 

— Bine, domnule Benett! Aşa voi face, murmură, 
surprins, Stanley. 

— Vă rog să aveţi răbdare! N-am terminat. Veţi trece 
apoi în Palestina. Din informaţiile pe care le deţin, ştiu că 
la Londra s-a înfiinţat o societate arheologică condusă 
de-un oarecare inginer Warens, care vrea să reconstituie 
planul vechiului lerusalim, cu ajutorul minelor subterane. 
E un lucru demn de văzut şi de descris cititorilor noştri, 
adăugă el, surâzător. Vizitaţi apoi Constantinopolul şi 
scrieţi o dare de seamă asupra neînțelegerilor dintre 
Sultan şi Kediv. 

Stanley îşi aprinse o nouă ţigară. Atitudinea domnului 
Benett îl indigna pur şi simplu. Se părea că patronul 
uitase complet de nobilul ţel al căutării şi descoperirii lui 
Livingstone. Îşi continua expunerea ideilor, urmărind cu 
voluptate, în gând, beneficiile uriaşe pe care le va obţine. 

— Expediaţi-ne apoi un articol despre câmpul de 
luptă din Crimeea! De acolo veţi pleca spre Marea 
Caspică, străbătând Caucazul. Apoi treceţi în India, prin 
Persia, şi ne veţi trimite impresii din Persepolis. Bagdadul 
e în drumul dumneavoastră. De ce nu v-aţi abate până 
acolo, să ne informaţi asupra problemei căii ferate a 
Eufratului? 

Stanley tocmai se întreba dacă domnul Benett nu 
avea cumva intenţia să-l trimită până la capătul lumii 
înainte de-a porni să-l găsească pe Livingstone, când 
acesta, parcă ghicindu-i gândul îi spuse: 

— În sfârşit, după ce veţi vizita India, vă puteţi ocupa 


şi de Livingstone. 

— Am înţeles! îngăimă Stanley. 

Dădu să plece, dar domnul Benett tot nu isprăvise: 

— E posibil ca până atunci să auziţi ceva despre 
Livingstone... Poate să fie chiar în drum spre Zanzibar... 
În acest caz nu mai e nevoie să vă ocupați de el. Ne-ar 
economisi şi nouă din cheltuială, în caz că nu aflaţi nimic, 
căutaţi-l până în centrul Africii. Dacă e în viaţă, culegeţi 
informaţii asupra lui şi descoperirilor sale. Dacă e mort, 
aduceţi-ne dovada morţii lui. Asta-i tot! sfârşi el cu 
simplitate ca şi cum n-ar fi fost vorba despre viaţa unui 
om, ci ar fi discutat despre nişte simple obiecte ce-i 
atrăseseră atenţia în mod deosebit. Noapte bună, 
domnule Stanley, şi... succes! 

Când Stanley străbătu holul „Grand Hotelului”, uriaşa 
pendulă bătea orele două noaptea. 

În stradă, un vânt rece îl plesni peste faţă, 
înviorându-l şi făcându-l să uite pentru moment 
rapacitatea domnului Gordon Benett, proprietarul 
marelui ziar „Herald” din New York. 


Capitolul IV. 
În căutarea lui Livingstone 


Henry Morton Stanley sosi la Zanzibar la 28 ianuarie 
1871, exact în ziua când împlinea vârsta de treizeci de 
ani. Era însoţit de-un oarecare William Farquhar, fost 
timonier pe bordul vasului Polly, pe care călătorise 
Stanley de la Bombay la Saint Maurice, timp de 37 de 
zile. Îl angajase pe acest bătrân scoţian deoarece i se 
păruse a fi un excelent marinar. Nutrea speranţa că 
putea să-i fie foarte folositor în timpul călătoriei de la 
Zanzibar la Bogomoyo şi de aci în centrul Africii, în 
căutarea lui Livingstone. 

Seara era plăcută, chiar răcoroasă, astfel că toţi 
invitaţii doctorului Kirk, consulul englez la Zanzibar, se 
simțeau bine. La starea de euforie contribuiseră, desigur, 
în bună măsură şi sticlele cu whisky, pe care oaspeţii le 
deşertaseră până la ultima picătură. De fapt, toată 
această petrecere era dedicată venirii vestitului gazetar 
american, de origine engleză, Henry Morton Stanley. În 
special doamnele se grăbiră să-l cunoască pe acest 
tânăr, care la treizeci de ani ajunsese atât de vestit în 
lumea întreagă. Dar aşteptările lor fuseseră, în bună 
măsură, înşelate. Stanley, după aprecierea lor, nu era 
ceea ce ele considerau că ar trebui să fie „un om de 
lume“. Cu toate că vorbea perfect nu mai puţin de trei 
limbi, în ciuda faptului că avea o înfăţişare plăcută şi ştia 
să anime o conversaţie interesantă şi instructivă 
totodată, Stanley nu se arătase întreaga seară a fi un om 
cuceritor şi nici nu cântase în strună prea amabilelor 
doamne. 

Spiritul lui îndărătnic, specific celor născuţi în Ţara 
Galilor, dar mai ales faptul că el cunoştea foarte bine 
caracterul perfid al protipendadei, îl îndepărtaseră în 


cursul vieţii de toate amăgirile şi îl făcuseră să se apropie 
tot mai mult de cei sărmani, curaţi la suflet şi în gând. 
Ceea ce-l preocupa, în seara respectivă, era obţinerea 
unor amănunte oricât de neînsemnate, dar care l-ar fi 
putut duce spre rezolvarea misiunii sale principale. Aşa 
că, în timp ce ceilalţi invitaţi dansau ori continuau 
decantarea licorilor lui Bachus, el se retrase pe o terasă 
în tovărăşia gazdei şi a consulului american, domnul 
Webb. Aduse de îndată vorba despre Livingstone. 

— Unde ar putea să fie? întrebă el pe neaşteptate. 

— Cine? 

— Livingstone... Doctorul Livingstone... 

— Aha, da! Cine poate să ştie? răspunse printr-o 
întrebare consulul englez. 

Domnul Webb înălţă din umeri. 

— Cu atât mai puţin eu. Dacă tu nu ştii nimic despre 
el, colega... Pesemne că a murit! 

— De fapt nu ştiu nimic. Aici surprizele nu sunt 
excluse. 

— O.K.! întări americanul. Ai perfectă dreptate, 
dragul meu. 

— Dacă mai trăieşte, interveni Kirk, ar trebui să se fi 
întors. E un om în vârstă şi dacă va muri, sau poate că a 
şi murit, lumea nu va afla nimic despre descoperirile lui. 

— De ce? întrebă ou oarecare asprime în glas 
Stanley. Pentru că, din câte ştiu eu, nu ia nici o notă, nu 
face nici un fel de însemnări, nu ţine nici măcar un jurnal. 
Rareori aşterne pe hârtie câte o observaţie. Are nişte 
hărţi cu semne şi puncte, pe care numai el e în stare să 
le interpreteze. 

— Cum se poartă cu semenii săi? 

— E foarte greu să te înţelegi cu el, interveni din nou 
domnul Webb în discuţie. L-am întâlnit doar de două, trei 
ori. E iritabil şi susceptibil. Cred că de aceea a preferat să 


trăiască izolat. Încă de acum cinci ani s-a retras undeva, 
în inima Africii, şi nu mai ştiu nimic despre el. 

— Adevărat, întări consulul englez părerile oaspetelui 
său. Sunt informat că nici în Anglia nu mai sosesc scrisori 
de la el. Nici soţia şi copiii n-au aflat unde este în 
momentul de faţă. Opinia publică este de-a dreptul 
îngrijorată. Se ştie că nu-i place să se vorbească despre 
el, că are aversiune pentru orice cult al persoanei sale, 
dar, oricum, chiar dacă nu ţine seamă de toate acestea, 
este de neacceptat, consider eu, această tăcere. 
Doctorul Livingstone a întrecut măsura! conchise domnul 
Kirk. De altfel întreaga presă europeană şi chiar 
americană îşi pune neîncetat întrebarea: „Unde este 
Livingstone?“ Dumneavoastră, ca gazetar, trebuie să 
cunoaşteţi mai bine această situaţie. 

Stanley ezită să răspundă. Îşi dădea seama că dacă 
ar mai pune şi alte întrebări directe cu privire la locul 
unde se află Livingstone, ar putea să deştepte bănuieli, 
ori nimeni, nici chiar cei doi consuli nu trebuiau să afle 
misiunea sa, fiindcă, în acest caz, s-ar putea s-o 
descopere de îndată şi gazetele concurente. Aşa că, 
păstrând rezerva unui veritabil diplomat, încercă să-şi 
sondeze interlocutorii cu mai multă prudenţă decât o 
făcuse până atunci. 

— Se spune că doctorul Livingstone este un om din 
cale-afară de modest. Poate aceasta ar explica — într-o 
bună măsură — dispariţia lui. 

Consulul englez râse cu poftă: 

— Modest? Se prea poate! În orice caz e conştient de 
valoarea lui. 

— Presupunând că l-aş descoperi în interiorul Africii, 
ce atitudine credeţi că ar lua faţă de mine? 

— Sunt sigur, domnule Stanley, că întâlnirea i-ar fi 
mai degrabă neplăcută. Se va îndepărta imediat de 


dumneavoastră. 

— De altfel, spuse domnul Webb — pufăind din 
trabuc adevăraţi nori de fum — acest lucru n-ar fi cu 
putinţă decât dacă aţi străbate, din întâmplare, aceeaşi 
regiune. 

— Fără îndoială, se grăbi să-l asigure Stanley. În ceea 
ce mă priveşte, doresc să urmez cursul fluviului Rufidji. 

— Hm! mormăi consulul american, Rufidji? Mi se pare 
o întreprindere destul de neinteresantă şi nefolositoare. 
Mă mir, v-o spun deschis, că o gazetă de talia lui 
„Herald” a trimis un corespondent special, de valoarea 
dumneavoastră, să descopere şi să exploreze cursul unui 
fluviu neînsemnat ca Rufidji. 

Discuţia aluneca din ce în ce pe un teren mai 
primejdios, şi Stanley se hotărî să-i pună capăt. Aşa că, 
profitând de apariţia pe terasă a doamnei Kirk, ceru 
scuze celor doi domni că era nevoit să întrerupă 
interesanta conversaţie şi invită la dans pe soţia 
consulului englez, spre marea uimire a acesteia. 


— Bună dimineaţa, domnule Stanley! Aţi dormit bine? 
Cum v-aţi distrat aseară? 

— A! dumneata eşti, Farquhar? 

Bătrânul timonier ridică storurile şi o lumină intensă, 
aproape albă, învălui de îndată încăperea. 

Stanley se răsuci, somnoros, în aşternut. 

— E aproape de amiază, insinuă marinarul. Ar fi 
timpul să vă sculaţi, dacă vreţi să luaţi micul dejun. 

— Mulţumesc, prietene! mormăi Stanley. Prefer să 
iau direct masa de prânz. Am mâncat şi am băut aseară 
cât o cămilă, aşa că am încă provizii serioase în stomac. 

Farquhar surâse atât cât îi îngăduia demnitatea de 
scoţian vârstnic şi se retrase discret, lăsându-l pe Stanley 
singur cu gândurile sale. 


„lată că s-au scurs aproape cincisprezece luni de 
când am plecat la drum, îşi spuse el, şi nici Livingstone, 
nici domnul Benett n-au dat vreun semn de viaţă!“ Seara 
trecută, când risipise fără reţinere bacşişuri servitorilor, 
constatase într-un târziu că în buzunarele sale nu se mai 
aflau decât optzeci de dolari. Cu această sumă era 
evident că nu putea nici să echipeze o caravană, nici să 
recruteze echipa de hamali de care avea atâta nevoie 
pentru a putea pătrunde în inima Africii. 

Cu aceste gânduri, Stanley se ridicase din pat şi 
acum îşi răcorea trupul cu apa pe care Farquhar i-o 
pregătise devreme într-un lighean. 

Tocmai isprăvise baia — mai avea doar să-şi încalţe 
cizmele, pentru a fi complet echipat — când auzi o 
ciocănitură discretă în uşă. La invitaţia lui, pătrunse în 
cameră domnul Webb. 

— Bună ziua, dragul meu! îl salută deosebit de amabil 
acesta. Consulul îşi aprinse un trabuc şi se instală comod 
într-un balansoar lucrat cu migală, din bambus. Am 
trecut pe la dumneata să continuăm discuţia pe care am 
început-o aseară. Te rog să mă crezi că am înţeles, din 
prima clipă, cu ce intenţie ai venit dumneata aici, tocmai 
de la Paris. 

Stanley încercă să protesteze, deşi îşi dădea bine 
seama că domnul Webb nu era atât de naiv pe cât îl 
crezuse el cu o seară înainte. 

— Nu încerca să ascunzi motivul care te-aduce la 
Zanzibar! De altfel, nu pricep de ce-mi ascunzi adevărata 
dumitale intenţie: aceea de a-l descoperi pe Livingstone. 
Bănuiesc că doar probitatea meseriei dumitale te-a 
împiedicat să-mi mărturiseşti de la bun început acest 
lucru. 

— Este foarte adevărat, domnule consul. Doream să 
păstrez secretul misiunii mele, recunoscu şi explică în 


acelaşi timp Stanley. 

— În cazul acesta nu pot fi supărat pe dumneata. 
Bani ai suficienţi? îl întrebă el pe neaşteptate. 

— Trebuie să recunosc, cu toată sinceritatea, că mă 
aflu într-o situaţie nu prea plăcută. Doar optzeci de 
dolari... 

— Şi proprietarul ziarului, domnul Benett, nu v-a mai 
trimis nimic? 

— Nici măcar o centimă! 

— Aveţi dreptate! Situaţia e îngrijorătoare! 

Consulul  pufăia din trabuc, dus pe gânduri, 
legănându-se uşor cu balansoarul. După câteva minute 
se opri brusc, ca şi cum i-ar fi venit o idee neaşteptată: 

— Domnule Stanley! Îți voi împrumuta eu suma 
necesară. Repet, îţi voi împrumuta. 

— O! Sunteţi prea amabil! 

— Mai curând practic, surâse cu subînţeles domnul 
Webb. În cazul că-l vei descoperi pe Livingstone — şi nu 
ştiu ce presimţi e mă îndeamnă să cred că acest lucru nu 
ar fi chiar imposibil pentru un om ca dumneata — nu-ți 
cer decât două lucruri: să-mi restitui banii, iar numele 
meu să figureze la loc de cinste în gazeta dumitale. Mă 
înţelegi, nu? râse el cu grosolănie. În vreme ce dumneata 
te vei lupta cu jungla, eu voi lupta cu sticlele de whisky, 
dar gloria o vom împărţi frăţeşte. 

Domnului Webb i se părea că descoperise America 
pentru a doua oară, atât de încântat era de ideea lui şi 
nu mai înceta cu râsul acela enervant. Stanley ar fi vrut 
să-l înfrunte, dar se abţinu, căci propunerea consulului 
era singura lui salvare în acel moment. 

— Sunt de acord, mormăi el, vădit nemulţumit, dar 
consulul nu-şi dădu seama de aceasta, întrucât era 
foarte fericit de afacerea pe care o încheiase cu Stanley 
şi de care era convins că, în cazul unei reuşite, îi va 


aduce o popularitate pe care multă lume avea s-o 
invidieze. 

Pregătirile luaseră sfârşit. Marşul spre junglă urma să 
înceapă. În ziua de 5 februarie 1871, în faţa clădirii unde 
locuise câteva zile, îl aştepta o armată de oameni. 
Expediția era formată din treizeci şi unu de voluntari 
armaţi, o sută cincizeci şi trei de hamali, douăzeci şi 
şapte de animale de povară, doi cai de călărie şi o gardă 
personală pentru Stanley, alcătuită din trei albi, printre 
care se număra şi timonierul Farquhar. 

Se îmbarcară în patru corăbii şi, după zece ore, 
ancorau pe continent. Stanley era conştient de 
imensitatea nemărginită a Africii. | se părea că aude 
bătând inima continentului, care-l va atrage până la 
sfârşitul vieţii sale. Tot ceea ce vedea în jurul său era o 
noutate uimitoare; drumurile, simple poteci, uneori doar 
urme de cărări, pe care, până la el, nu le mai călcase nici 
un picior de european. Ținuturile pe care le străbăteau 
erau în cea mai mare parte reprezentate pe hărţi prin 
pete albe. Pe drumul necunoscutului, trimisul special al 
ziarului „Herald“ — cel care avea să devină în scurtă 
vreme unul dintre cei mai mari exploratori ai 
Africii — păşea însă cu hotărâre şi emoție, gândindu-se 
fără încetare la acela pe care trebuia să-l găsească cu 
orice preţ. 

În urmă cu cinci zile părăsise în grabă portul 
Bagamoyo, căci se apropia sezonul ploilor, când timp de 
patruzeci de zile pământul se transformă într-o mlaştină 
nesfârşită, şi atmosfera, într-o pânză de apă deasă. 
Caravana era împărţită în cinci coloane ce mărşăluiau 
independent, pentru ca expediţia să nu fie ameninţată 
de vreun atac. 

Deodată, Farquhar îi apăru în faţă. 

— Domnule, nu vă simţiţi bine? 


Dinţii lui Stanley clănţăneau în chip ciudat, fiori de 
gheaţă îi străbăteau parcă trupul de-a lungul coloanei 
vertebrale, cu toate că termometrul arăta treizeci şi şase 
de grade la umbră. De-abia se mai ţinea în şaua calului. 

— Cred că... cred că... silabiseşte el, nedesluşit. 

— Aveţi friguri, domnule! 

Farquhar se întoarse către oamenii cei mai apropiaţi: 

— Repede... despachetaţi un hamac! Ce staţi şi vă 
zgâiţi la mine? 

Unul dintre hamali, un negru vârstnic, se prosternă cu 
faţa la pământ: 

— Omul alb are pe diavol în el! E pierdut! 

— Prostii! urlă Farquhar. Repede... hamacul... Domnul 
Stanley e bolnav. 

— Ce are? se interesară ceilalţi doi albi. 

— Friguri! Teribilele friguri africane, care îi distrug 
până şi pe localnicii obişnuiţi cu clima asta afurisită! 
Trebuie să ne ungem mai des cu alifia aceea pe cap! 

Farquhar dădea comenzile cu voce tunătoare. | se 
părea că se află pe vasul lui drag, în mijlocul unei mări 
cuprinse de o furtună năprasnică. 

Imediat se instală tabăra. Stanley leşină. Are febră de 
aproape patruzeci de grade. 

Nu e uşor să te aclimatizezi cu modul de viaţă, cu 
marşurile acestea dure prin mlaştini sau prin jungla 
deasă, unde la fiecare pas drumul e închis cu desişuri de 
trestii sau plante agăţătoare. Printre ierburile înalte se 
ascund băltoace. În câmpie, jungla exaltă miasme, iar 
soarele torid încinge minţile oamenilor, ducându-i la un 
pas de nebunie. Întunericul pădurilor este 
înspăimântător: exercită o acţiune deprimantă şi 
paralizează puterea de hotărâre. 

Dimineaţa, caravana porneşte din nou la drum. 
Apariţia lanţului mişcător de hamali dezlănţuie teamă 


printre păsările de tot felul: porumbei verzi, fazani aurii, 
ibişi şi pelicani. 

Stanley şi-a mai revenit. Zace în hamacul purtat de 
doi oameni voinici, cu ochii pironiţi pe bolta cerului. 
Câţiva băştinaşi din Zanzibar se clatină, gata să cadă, 
cuprinşi şi ei de accesele frigurilor. Farquhar e nevoit să 
oprească din nou întreaga caravană. În mers, hainele li s- 
au rupt, obrajii oamenilor sunt zgâriaţi. Accacia şi spinii 
le-au provocat tăieturi adânci, au pătruns dureros în 
carne, stârnind abcese a căror usturime e înfiorătoare. 
Unul dintre cai moare pe neaşteptate. 

— L-a înţepat musca tete, explică Farquhar celorlalţi. 

Au instalat cu greu corturile. Gângăniile mişună 
pretutindeni. În tot locul dai peste miriapozi, peste 
cuiburi de viespi înarmate cu ace tot atât de veninoase 
ca ale şerpilor, sau peste furnici albe ce distrug cuferele, 
hainele şi corturile. 

Valea Makato, unde şi-au instalat tabăra, e foarte 
bogată în vânat. 

Farquhar se dovedeşte a fi nu numai un excelent 
timonier, ci şi un dibaci vânător. În frigările uriaşe sunt 
aninate trei antilope. 

Stanley îi ceru lui Farquhar să-i dea harta. 

— Ugogo nu mai este aşa departe, spuse el, după ce 
consultă cu atenţie cele câteva puncte negre, rătăcite pe 
albul imens al hărţii, ce înseamnă locurile nepătrunse, 
necunoscute de europeni. 

— Am mers prea încet, îngrozitor de încet, e de 
părere Farquhar. 

— Nu ne-am deprins încă, dragul meu! 

— Nu numai noi! Chiar şi băştinaşii rezistă cu greu! 
Astăzi, în zori, un hamal a căzut la pământ şi nu s-a mai 
putut ridica. Om după om, întreaga caravană a trecut 
prin faţa lui. Dacă i-aţi fi văzut ochii! Ne privea pe fiecare 


cu o tristeţe de nedescris! Abia când a trecut ultimul din 
caravană, şi-a dat sufletul. Noroc că a murit, altfel ar fi 
rămas neîngropat! 

Stanley simţi un fior în inimă. „Ce grozăvie! Voi mai 
ajunge vreodată la capătul misiunii mele? se întreba el. 

Sau vom pieri cu toţii, ca nişte viermi, striviţi sub razele 
de foc ale soarelui ucigător?“ 

Peste noapte, fulgere brăzdară cumplit cerul. 

„În mod sigur vom scăpa de suliţele de foc, gândeşte 
din nou Stanley. În schimb se vor dezlănţui ploile ce 
îneacă fără milă totul în drumul nostru”. 

Animalele urlă îngrozitor. Au simţit apropierea ploilor 
torențiale, le sperie fulgerele şi tunetele. Se aude lătratul 
înspăimântător al hienelor şi mugetul teribil al leilor şi 
tigrilor. În zorii zilei, când caravana porneşte, cerul parcă 
şi-a deschis zăgazurile. Oamenii înaintează cu greu prin 
perdeaua de apă. Când sunt răzbiţi de oboseală, rămân 
în urmă, dar nimeni nu le mai dă nici o atenţie. 

„Un tablou al morţii, gândeşte Stanley. Dar trebuie să 
merg mai departe cu orice preţ! Trebuie să-l găsesc pe 
Livingstone! “ 

— Farquhar! Farquhar! urlă el cu disperare. 

Dar bravul timonier nu-i poate răspunde. Zace într-un 
hamac cu febră de peste patruzeci de grade. 

Măgarii şi caii s-au împotmolit în mijlocul unei 
mlaştini. Oamenii îi biciuiesc cu disperare. Strigătele şi 
îndemnurile lor sunt acoperite de zgomotele trăsnetelor. 

Stanley nu mai ţine seamă de furia ploii şi se”repede 
să dea o mină de ajutor. Dar cui să dea mai întâi? Când 
un animal se despotmoleşte, cade altul. Cad şi oamenii 
în mijlocul smârcurilor. Ca muştele, unul după altul. 

— Stăpâne! Stăpâne! 

În faţa lui Stanley se află un zanzibarian uriaş. 

Are pe puţin doi metri înălţime. Pe trupul lui gol apa 
şiroieşte necontenit. 

— Ce vrei, omule? 

— Stăpâne! Oamenii toţi bolnavi! Pete mari, roşii, pe 
tot trupul! Ce facem, stăpâne? 

„Epidemie de vărsat!” Gândul acesta îi trece ea o 


săgeată muiată în venin prin creierul obosit. 

„Nu vreau să mor! Nu trebuie să mor! Trebuie, 
trebuie cu orice preţ să-l găsesc pe Livingstone!“ 

Au trecut patru luni de când caravana înaintează pe 
drumul ce pare fără de sfârşit. Ugogo a rămas undeva, în 
urmă. În dimineaţa aceasta de iunie pădurile de palmieri 
oferă un loc tihnit de odihnă. Anotimpul ploilor a încetat 
tot atât de brusc precum a venit. În atmosfera limpede a 
zării apare un lanţ de munţi, ale căror vârfuri parcă se 
ridică până la cer. Din cauza căldurii se odihnesc ziua. 
Dar nopţile sunt reci, foarte reci şi hamalii goi merg atât 
de repede, pentru a se putea încălzi, încât abia îi zăreşti. 
Au ajuns, în sfârşit, într-un ţinut de munte, cu păduri 
întinse, în mijlocul cărora se înalţă stânci uriaşe, ca nişte 
obeliscuri. Stanley şi Farquhar, uşor refăcut, studiază cu 
atenţie harta. 

— Ce drum vom urma, timoniere? 

— În nici un caz cel din direcţia nord, spre Sinbo. Văd 
că e sărac în apă. 

— Atunci mergem spre sud? 

— Aţi uitat că la ultimul popas, atunci când am 
întâlnit caravana negustorilor arabi, ne-au sfătuit să 
ocolim drumul acesta? E plin de primejdii: triburi 
sălbatice, poteci întortocheate şi animale feroce. 

— Ce propui? 

— Să continuăm pe drumul care trece prin Kiti... tot 
înainte! E calea cea mai scurtă spre Unyanymbe. 

Zanzibarianul, cel înalt de doi metri, se apropiase de 
el şi auzise îndemnul timonierului scoţian. Fără să fie 
invitat, se amestecă în vorbă: 

— Nu stăpâne! Să nu-l asculţi pe ajutorul tău! 

— De ce? 

— Eu sunt şeful hamalilor. Îmi cunosc bine oamenii. 
Pagazilor le e frică de necunoscut, şi călăuzele noastre 


nu cunosc încotro duce acest drum. 

— Pe aici vom merge! Spune-le oamenilor tăi că de 
vor îndrăzni să se împotrivească hotărârilor mele, voi 
pune să-i biciuiască. 

Zanzibarianul se întunecă la faţă. Plecă fără să mai 
scoată nici un cuvânt. 

— Doar nu veţi face întocmai precum i-aţi ameninţat, 
domnule Stanley! şopti Farquhar. 

— La naiba! Frica o alungi tot prin frică! Le e mai 
teamă de bici decât de drumul necunoscut. Bineînţeles 
că nu mă voi atinge de nici unul dintre oameni. Au 
înfruntat mizeria drumului şi a bolilor alături de mine 
până acum aproape fără un scrâşnet, fără vreo 
împotrivire. Sunt oameni minunaţi, devotați şi sinceri. 
Uneori le lipseşte curajul. Dar nu i-aş schimba decât pe 
puţini dintre ai noştri! 

Ochii lui Stanley se umeziră la amintirea suferințelor 
îndurate în copilărie. 

Hotărât lucru: fuseseră, fără îndoială, mult mai amare 
decât acelea pe care le întâmpinase pe acest continent. 
Şi oamenii cu pielea neagră, care îl înconjurau acum, îi 
cauzaseră mult mai puţine necazuri decât acelea pe care 
i le produseseră cândva cei de aceeaşi culoare cu el. 

Uriaşul zanzibarian se întoarse numai-decât. 

— Maser! Oamenii se încăpăţânează! Nu vor să mai 
ridice bagajele şi spun că vor pleca îndărăt. 

— Aşa spun? 

— Da, stăpâne! 

Stanley strânse pumnii, cu disperare. Unghiile îi 
pătrunseră în carne. 

„Orice s-ar întâmpla, trebuie să-l găsesc pe 
Livingstone!“ 

— Adună trupa de războinici Wagwana şi spune-le că 
am poruncit să-şi încarce armele şi să împuşte pe cel 


dintâi pagaz care refuză să se supună! Ai înţeles? 

— Aşa voi face! 

Stanley porni imediat pe urmele lui. Farquhar, 
înspăimântat, încercă să-l oprească. 

— Ţi-am spus doar, prietene, că totul nu e decât o 
înscenare. Dar altfel nu-i voi putea clinti din loc. 

Ajunseră amândoi în poiana din mijlocul pădurii de 
palmieri. Hamalii se aşezaseră lângă bagaje şi stăteau 
neclintiţi, ca nişte statui. Pe chipul lor puteai citi o 
ameninţare surdă. 

Farquhar se opri în loc, dar Stanley, afişând în mod 
voit nepăsarea, se apropie până la zece paşi de ei. Câţiva 
dintre războinicii Wagwana îl urmară. 

— Daţi-mi un bici, unul dintre acelea cu care obişnuiţi 
să loviți caii şi măgarii! ceru el, dar nimeni nu se clinti din 
loc. „Dacă voi arăta nehotărâre sau teamă, sunt pierdut, 
gândi Stanley. Păcat de toată truda de până acum!“ 

Înţelesese că se afla într-unul din acele momente 
când totul se juca pe-o carte, înapoi nu mai putea să dea. 
Luă din mâinile unui Wagwana o puşcă, o încărcă şi o 
îndreptă ameninţător spre hamalul cel mai apropiat. 

— Număr până la trei. Dacă nu te ridici, te voi trimite 
imediat pe cărările veşnice, acolo unde rătăcesc acum 
strămoşii tăi. Unu... doi... 

Degetul arătător al mâinii drepte apăsă uşor pe 
trăgaci. „Ce mă fac dacă nu se va ridica? Voi trage, 
totuşi, dar undeva, în aer, deasupra capului.” Nu mai 
apucă să rostească „trei“. Omul se ridică năucit de la 
pământ, îşi luă povara în spate şi porni, cu paşi târşiţi, pe 
drumul ce ducea spre Kiti. Un murmur străbătu poiana. 
Unul după altul se ridicară şi ceilalţi, pornind pe urmele 
tovarăşului lor. Apoi, întreaga caravană. Farquhar li se 
alătură întrebându-se ce-i determinase să plece pe 
drumul indicat de Stanley... Frica de moarte, sau 


admiraţia fără de margini pentru omul acesta neclintit în 
hotărârea lui? „Poate şi una şi alta“, îşi spuse el în gând. 

Singur, în mijlocul poienii smălţuite cu flori sălbatice, 
ca un adevărat monument al nestrămutatei lor hotărâri, 
Stanley rămase pironit locului. Un suspin de uşurare îi 
destinse întreaga fiinţă. Trecuse cu bine o barieră mai 
puternică decât jungla ne-sfârşită. 

Câteva lacrimi i se prelinseră pe nas şi se opriră, 
amare, în colţurile gurii. „Acum am învins, dar mâine ce 
va mai fi? îl voi găsi oare vreodată pe doctorul 
Livingstone?“ 


Capitolul V. 
Căutatorul de fluvii 


Zgomotele junglei, în plină noapte africană, erau 
înfiorătoare. Ceea ce îl supăra mai mult pe Stanley erau 
mugetele leilor. Din cauza acestora, cu toată oboseala de 
peste zi, pleoapele se închideau cu greu şi somnul 
binefăcător întârzia să vină. De-abia aţipise, când un 
zgomot ciudat îl făcu să tresară. Imediat scoase 
revolverul din teacă. O umbră se furişase pe uşa cortului, 
încercă să desluşească în întuneric şi îşi încordă auzul. 
Nu, nu se înşelase! Cineva sau ceva se furişase târâş, 
spre patul său de campanie. Instinctiv se aruncă la 
pământ. Era şi timpul! O lovitură grozavă făcu să 
trosnească scândurile patului. Apoi „umbra“ dispăru 
repede pe uşa cortului. 

Stanley îşi şterse fruntea îmbrobonată de sudoare şi 
aprinse felinarul. Ceea ce văzu îl încremeni locului. Un 
pumnal străpunsese cuvertura şi încă mai zbârnâia înfipt 
între scânduri. Fără îndoială, cineva încercase să-l 
omoare. Dar cine? Se strecură afară şi găsi santinela 
dormind. În jurul focurilor aprinse din tabără nu se zărea 
nici ţipenie de om. Trase un foc în aer. Apoi încă unul. 
Din cortul vecin apărură Farquhar şi ceilalţi doi albi. 

— Ce este? Ce s-a întâmplat? bâigui Farquhar, 
frecându-şi somnoros ochii. 

— Cineva a încercat să mă asasineze! răspunse 
liniştit Stanley. 

Îşi recăpătase calmul, obişnuita siguranţă de sine. 
Trecuse în viaţa lui prin atâtea încercări, încât nu se 
temea de moarte. 

— L-aţi prins, domnule? 

— Nu! A dispărut în junglă, aşa cum presupun că au 
dispărut şi ceilalţi. Priviţi şi-voi! Tabăra e pustie! 


— V-am spus că trebuie să daţi o lecţie usturătoare! 
Altfel ne vor omori pe toţi! 

— Nu, dragul meu Farquhar! Nici nu mă gândesc! La 
ce ne-ar folosi dacă am omori câţiva dintre cei care-i 
îndeamnă la dezertare? Am rămâne izolaţi şi abia atunci 
am fi cu adevărat în primejdie. Trebuie să învingem 
această teamă a negrilor de forţele naturii prin ceva care 
să apară în ochii lor drept supranatural. 

— Să mă ia dracu dacă vă înţeleg ce vorbiţi, domnule 
Stanley! exclamă fostul timonier, scărpinându-şi barba 
încâlcită şi roşie ca focul. 

— Vei înţelege imediat. 

Stanley chemă santinela şi îi ordonă să bată în tobă 
următorul semnal: „Maser Stanley trăieşte! Maser 
Stanley nu e mort, căci pieptul lui e mai tare decât 
stânca şi a îndoit lama pumnalului. Maser Stanley e 
puternic şi va trăi veşnic. El iartă pe vinovat dacă vă 
întoarceţi în tabără. Altfel vă va pedepsi aspru pe toţi“. 

— Acum pricepeţi? se adresă el celorlalţi, în timp ce 
tamtamul acoperea celelalte zgomote ale junglei. 

Urmară câteva momente de aşteptare încordată. 
Deodată, Farquhar, care avea privirea cea mai ageră 
dintre toţi, scoase un strigăt gutural şi întinse braţul spre 
întunecimile junglei: 

— Priviţi! De necrezut! Se întorc! 

— Sunteţi... sunteţi genial, domnule Stanley! exclamă 
unul dintre albi. 

— Sunt doar un simplu om, rosti cu modestie Stanley, 
privind cu satisfacţie întoarcerea întregii caravane. 

Se apropiară timizi şi respectuoşi până la câţiva 
metri. Cei care erau înarmaţi îşi aruncară armele la 
picioarele lui Stanley. 

După aceea, ca la o comandă nevăzută, se aruncară 
cu faţa la pământ, cerând îndurare. Numai doi oameni 


rămaseră în picioare. Între ei îl târau pe făptaş. Era un 
fost şef de echipă, care, după ce în octombrie dezertase 
din caravană, îi convinsese şi pe ceilalţi să dezerteze; el 
încercase să-l asasineze pe Stanley, pentru ca în felul 
acesta expediţia să nu mai aibă loc. 

Acum nu mai era decât o biată frunză în vânt, 
aşteptând în genunchi pedeapsa zeului alb, cel fără de 
moarte. 

— Să-l omorâm, maser? întrebă zanzibarianul uriaş. 

— Nu! Spuneţi-i că l-am iertat! 

Un murmur de admiraţie şi recunoştinţă străbătu 
întreaga caravană. 

— Eu am taina vieţii veşnice, pe când voi, ceilalţi, 
sunteţi nişte biete furnici pe lângă mine! La ce bun să 
strivesc o biată furnică? 

Cuvintele acestea avură darul să stârnească un 
entuziasm deosebit. Credinţa tuturor era că Stanley este 
un om supranatural. În cântece şi dansuri îl sărbătoriră 
aşa cum se cuvenea unui zeu, întreaga noapte. 

În zori, caravana îşi reluă marşul, înaintând prin 
băltoace de-a lungul apelor mlăştinoase, cufundându-se 
până la gât în gropile scobite de copitele elefanților. 
Însoţitorii cădeau istoviţi de slăbiciune, dar se temeau de 
Stanley. lertarea şi puterea acestui om i-a copleşit şi o 
plătesc cu o supunere oarbă. Oamenii se tem de el. 
Stanley i-a învins definitiv. 

Trecerea fluviului Gombe e catastrofală pentru 
întreaga expediţie. Cei doi albi ce-l însoțesc pe Stanley 
dispar în adâncuri, înghiţiţi de  vârtejurile apelor 
învolburate. Unul din cei doi măgari rămaşi se 
împotmoleşte în smârcuri şi e tras la fund de crocodilii 
enormi şi înfometați. Se pierd aproape toate proviziile, 
iar Farquhar zace iar, cu febră mare, într-un hamac. 
Chiar Stanley abia mai poate vorbi. Fălcile îi sunt 


încleştate. Un nou acces de friguri îi zguduie trupul, dar 
înaintează mai departe, şi puţinii oameni ce i-au mai 
rămas îl urmează orbeşte, împleticindu-se la fiecare pas. 

„Înainte! Trebuie să-l găsesc! Îl voi găsi, chiar dacă va 
trebui să merg după el până la capătul pământului!“ 

— Maser! Maser Stanley! 

— Ce este? 

Ridică cu greu pleoapele obosite. 

„Am adormit în timp ce mergeam”, îşi spuse el. 

În faţa lui se afla credinciosul zanzibarian. 

— Te ascult. Vorbeşte! 

— O caravană de optzeci Waguha! 

— Ce-i cu ei? Cine sunt? 

— Un trib care locuieşte acolo! şi zanzibarianul arătă 
cu mâna în direcţia sud-vest. Dincolo de apa cea mare şi 
întinsă, se străduieşte el să explice. 

„Sud-vest de Tanganyika“, traduse în gând Stanley. 

— Maser! Conducătorul caravanei a spus că un alb a 
sosit acum o săptămână în satul Udjidji. 

Un trăsnet să fi căzut în faţa lui şi nu i-ar fi produs o 
mai mare impresie. Simte că i-a trecut şi febra. Nu mai 
are răbdare, îl înghionteşte pe zanzibarian, să-l ducă mai 
repede la conducătorul caravanei. Când, în sfârşit, se află 
lângă acesta, întrebările curg ca grindina, fără răsuflare: 

— Un alb? Cine e? Cum arată? E tânăr sau bătrân? 

— E bătrân, domnule! Mai bătrân ca dumneavoastră. 
Are părul alb şi e bolnav. 

— Cum îl cheamă? 

— Nu ştiu, domnule! Cei care îl însoțesc îi spun 
„căutătorul de fluvii. 

— De unde a sosit? 

— De departe. Dintr-o ţară care se numeşte 
Manuyema şi se află departe de aici. 

— Şi are de gând să rămână la Udjidji? 


— Asta nu pot să ştiu. 

— A mai fost vreodată la Udjidji? 

— Da. Dara plecat de multă vreme. 

— E Livingstone! E Livingstone! urlă, ca scos din 
minţi, Stanley. Înainte! Am ştiut că-l voi găsi! Vom merge 
în marş forţat! Farquhar! Scoală-te, Farquhar! L-am găsit 
pe Livingstone! 

— Unde-i? murmură buzele arse de febră ale 
bolnavului. 

— La Udjidji! Cale de-o săptămână de aici! Îl scăpăm 
dacă va auzi că venim. Sau poate că e pe moarte! N- 
avem nici o clipă de pierdut! Livingstone încă mai 
trăieşte! Să mergem! Dublez recompensele hamalilor! 
Scoală-te din hamac, Farquhar! 

— Imposibil, domnule! Am febră. lertaţi-mă! Poate că 
aveţi şi dumneavoastră. Aţi visat probabil. Nu-l vom găsi 
niciodată pe Livingstone!... Nu-l vom găsi niciodată!... 

Farquhar a leşinat, dar Stanley nu mai are ochi şi 
urechi pentru nimeni. O singură ţintă îl obsedează: 
„Udjidji! Acolo e Livingstone!“ 

Omul pe care îl caută de nouă luni prin junglă, prin 
mlaştini, prin savane, trecând peste munţi şi ape, 
înfruntând căldura de iad şi smârcurile viclene, ocolind 
primejdiile şi moartea ce pândesc la tot pasul... 
„Livingstone e la Udjidji! Livingstone e la Udjidji!“ Ca un 
tam-tam, refrenul acesta îl obsedează, îl răscoleşte, îi dă 
aripi să zboare spre ţinta halucinantă, spre împlinirea 
misiunii sale. 


În mai puţin de-o săptămână, caravana, sau mai bine 
spus ce a rămas din ea, străbate distanţa ce o separă de 
Udjidji. Şi iată că în ziua de 10 noiembrie 1871, Stanley e 
înştiinţat de oamenii care cunosc ţinutul că după două 
ore de drum relativ neted se va zări lacul Tanganyika. 


Stanley plânge de emoție. Farquhar de-abia se ţine 
pe picioare, totuşi parcă ar vrea să alerge. Luând-o 
înaintea hamalilor din escortă, urcară pe nerăsuflate un 
deal, apoi străbătură o potecă bătătorită. În faţă se iviră 
munţii Ugomo, de o culoare albastră-pământie, iar la 
poalele lor o apă argintie, strălucitoare, întinsă pe-o 
suprafaţă enormă. În sfârşit, Tanganyika! Munţii înalţi îi 
împletesc parcă o cunună albastră, pădurile de palmieri, 
cu verdele lor aprins, îi împodobesc împrejurimile. E o 
imagine de neuitat. Şi acolo, în vale, şerpuind de-a lungul 
uriaşului lac, se zăreşte un drum de culoare brună, ce 
duce către sat. Caravana i-a ajuns din urmă şi s-au oprit 
toţi locului, încremeniţi în faţa acestei minuni a naturii. 
Nimeni nu scoate o vorbă. Pe faţa lui Stanley lacrimile nu 
se mai opresc. Deodată se desprinde din grup şi începe 
să alerge pe potecă. Ceilalţi îl urmară care cum pot, 
însufleţiţi de acelaşi gând, de aceeaşi dorinţă. Toate 
durerile şi amărăciunile au rămas undeva, departe. 

Dacă Livingstone e în Udjidji, drumul acesta al morţii 
va lua sfârşit. 

Tot satul e în picioare. Mulțimea i-a înconjurat plină 
de curiozitate, căci de multă vreme n-a mai trecut o 
caravană atât de mare prin Udjidji. Stanley le face semn 
să se potolească şi larma încetează ca prin farmec. 
Tălmaciul se adresează tuturor, cu voce tunătoare: 

— Cine îl cunoaşte pe doctorul Livingstone? 

Un negru înalt, spătos, îmbrăcat cu o bluză lungă, 
albă, ce-i trece de genunchi, străbate cu greu prin 
mulţime şi se apropie de Stanley, gesticulând şi vorbind 
stâlcit englezeşte: 

— Eu sunt servitorul domnului doctor. 

— Trăieşte? 

— Da, domnule! 

— E aici? 

— Da, domnule! 

— la-o înainte şi arată-ne drumul până la casa 
stăpânului tău! 

Mulțimea întovărăşeşte caravana în sunetele unor 
instrumente ciudate şi în ritmul tam-tamului. După 
câteva minute, au ajuns într-o piaţă. Acolo, rezemat de- 
un stâlp, stă singur, cu mâna streaşină la ochi, un bătrân 
uscat, au faţa zbârcită şi parcă îndurerat. Stanley se 
apropie de el, în timp ce ceilalţi rămân mai în urmă. 
Zgomotul încetă brusc şi toţi împietriră, fără a mai scoate 
un cuvânt, într-o tăcere impresionantă şi respectuoasă. 

La câţiva paşi de bătrân se opri şi Stanley. Încercă să 
formuleze o frază de politeţe sau de salut, dar — aşa 
cum se întâmplă într-o împrejurare emoţionantă — nu 
reuşi decât să întrebe: 

— Domnul Livingstone? 

Celălalt salută şi îl privi drept în ochi, schiţând un 
uşor surâs. 

— Da! 

Şi spre uimirea indigenilor, după ce îşi strânseră cu 
efuziune mâinile, cei doi bărbaţi, fără să-şi mai spună un 
singur cuvânt, porniră alături unul de altul într-o plimbare 
pe uliţa satului, ca două vechi cunoştinţe care nu s-au 
întâlnit pentru prima oară pe drumul vieţii. 


Capitolul VI. 
Livingstone 


Doctorul David Livingstone, supranumit de indigeni 
„căutătorul de fluvii”, era cu totul opus lui Stanley ea 
aparenţă şi caracter. Livingstone: visător şi /liniştit, 
Stanley: plin de acţiune, dinamic. Aceşti doi oameni se 
întâlniseră în inima Africii, fiecare într-o clipă hotărâtoare 
a vieţii sale: unul întunecat de apropierea morţii, celălalt 
luminat de soare şi glorie. 

Din prima clipă a straniei lor întâlniri, Stanley şi-a dat 
seama că Livingstone se străduia să-şi ascundă viaţa în 
întunericul pădurilor virgine şi să păstreze pentru sine 
descoperirile făcute. Dar tot atunci a înţeles că îl va iubi 
până la moarte pe omul acesta ciudat, că se va simţi tot 
mai atras de modestia şi noblețea lui. 

Livingstone îl pofti pe Stanley în modesta sa locuinţă. 
Era dornic să afle motivul expediției sale, căci la prima 
vedere îl considerase drept un bogătaş care călătoreşte 
de plăcere. Stăteau amândoi pe patul doctorului faţă în 
faţă şi, deşi trecuseră aproape zece minute, continuau să 
se examineze cu curiozitate, fără a scoate nici un cuvânt. 

În sfârşit, Stanley rupse cel dintâi tăcerea. 

— V-am adus un pachet cu scrisori. 

Livingstone aşeză pachetul pe genunchi, fără să-l 
deschidă. 

— După o absenţă atât de lungă, având ştiri de la 
familia dumneavoastră şi de la toţi care vă cunosc şi vă 
admiră, credeam că veţi fi foarte nerăbdător să citiţi 
scrisorile, domnule doctor! 

Livingstone părea preocupat de cu totul altceva. 
Răspunse într-un târziu: 

— Am aşteptat atâţia ani de zile aceste scrisori, încât 
o întârziere de-o oră nu mai are nici o importanţă! Sunt 


mai degrabă dornic să cunosc motivul expediției 
dumitale! 

Un surâs lumină faţa lui Stanley: 

— Motivul? Dumneavoastră! 

— Vorbiţi serios, domnule Stanley? 

— Cât se poate de serios! Lumea întreagă se 
interesează de soarta „căutătorului de fluvii”. 

Stanley rostise adevărul şi citi pe faţa lui Livingstone 
o vie emoție la auzul acestei afirmaţii. Bătrânul 
explorator nu se putea dumeri că lumea, care fusese 
odată şi a sa, se interesa de viaţa lui. Se credea uitat, tot 
aşa cum şi el o uitase. Pojghiţa uşoară de gheaţă ce 
stăruise până atunci în relaţiile dintre ei se rupse şi 
Livingstone începu să-l privească cu alţi ochi pe Stanley, 
ba chiar i se păru simpatic. 

Încetul cu încetul îşi depănă, pe scurt, povestea vieţii 
sale. 

Se trăgea dintr-o veche familie scoțiană. Studiase 
medicina şi intrase şi în Societatea de misionari din 
Londra. Obţinuse, în acelaşi timp, diploma de doctor şi 
titlul de pastor. La vârsta de douăzeci şi şapte de ani, 
pusese pentru întâia oară piciorul pe pământul Africii. 
Nouă ani mai târziu străbătu deşertul Kalahari până la 
lacul Ngami şi ajunse la Zambeziul de Sus. Într-o 
expediţie efectuată în sudul Africii până la Luanda şi 
înapoi până la Quilimane, descoperise pe acest parcurs 
căderile de apă ale Zambeziului în lacul Victoria. Timp de 
alţi şase ani explorase fluviul până la lacurile Nyassa şi 
Schirwa, urcase râul Ravuma, atinsese lacul Tanganyika, 
fluviul Luapula şi Lacurile Moero şi Bangweolo. 

În tot acest interval de treisprezece ani fusese 
întovărăşit în expediţii de soţie şi copii. Apoi se 
despărţise de familia sa, care se întorsese la Londra. 

De la Kasai până la Angola, de la lacul Ngami până la 


coasta de apus, numele său era cunoscut ca al unui 
mesager al păcii. 

Din spusele lui Livingstone, verificate de Stanley şi 
confirmate mai târziu de toţi negrii care îl admiraseră, îl 
preţuiseră şi îl iubiseră, nici un european n-a cunoscut 
atât de bine ca el rasa neagră, moravurile şi trăsăturile ei 
de caracter. 

Stanley îi explicase că de cinci ani de zile, familia, 
prietenii şi întreaga opinie publică, din Anglia şi din alte 
ţări ale lumii nu mai aflaseră nimic de soarta lui. 

— Ştiu că nu vă place să se vorbească despre 
dumneavoastră. 

— Aşa este, dragul meu Stanley! 

— Ştiu că aveţi o aversiune categorică pentru cultul 
personalităţii. Totuşi tăcerea dumneavoastră a fost 
considerată ca inexplicabilă! Îngrijorarea tuturor era 
justificată, existând teama să nu vi se fi întâmplat o 
nenorocire. Pentru ce v-aţi înconjurat de atâta mister, nu 
pot înţelege?! 

— Da! E adevărat că m-am rupt de toţi cei dragi, de 
lumea Europei, dar m-am încăpățânat să găsesc cu orice 
preţ izvoarele Nilului! îi replică Livingstone. Aceste 
izvoare, pentru ştiinţa geografică din vremea noastră, 
sunt visul oricărui explorator. Mai mult decât atât! Am 
promis solemn bunului meu prieten, celebrului geolog: 
sir Murchison, că-mi voi consacra tot restul vieţii 
cercetării izvoarelor Nilului. 

— Sunt convins că aceste explicaţii vor satisface atât 
pe prietenii dumneavoastră, cât şi întreaga opinie 
publică. Şi acum îmi permiteţi să vă întreb în ce stadiu vă 
aflaţi cu elucidarea acestei enigme? 

— Credinţa mea este că fluviul Lualaba, care 
izvorăşte din lacul Tanganyika, este afluentul principal al 
Nilului. Cât despre izvorul propriu-zis, îl consider a fi 


situat în cascadele aflate la nord de marele lac. Toate 
eforturile mele au drept scop să demonstreze această 
ipoteză. 

Doctorul Livingstone făcu o pauză. Privea gânditor, 
undeva, spre o ţintă nedefinită, pe deasupra capului lui 
Stanley. „Oare ce-mi ascunde acest om? gândi el. Nu-mi 
prea vine să cred că numai datorită acestei pasionante 
probleme geografice a renunţat la familie, la prieteni, la 
plăcerile unei vieţi tihnite şi civilizate. Aici se ascunde o 
taină pe care poate că nimeni nu o va afla, niciodată.” 

— Ai apărut, rupse bătrânul tăcerea şi gândurile lui 
Stanley, ca un adevărat miracol. Niciodată situaţia mea 
nu a fost mai disperată. Nu mai am dinţi; hainele mele 
sunt zdrenţuite, sufăr de foame şi friguri; nu mai am nici 
un medicament, dar nu voi înceta să-mi continui 
cercetările. Necontenit am senzaţia unei vrăji de care n- 
am scăpat şi nu va putea scăpa nici unul dintre cei care 
şi-au încredințat sau îşi vor încredința soarta 
misteriosului continent. 

„Aşadar, aceasta era taina lui Livingstone, îşi spuse 
Stanley. Asupra acestui om continentul negru exercită o 
magie, o atracţie de care el e convins că nimeni din cei 
ce l-au cunoscut nu va mai putea scăpa! Ei bine, eu unul 
de-abia aştept să ajung la Zanzibar şi nu mă voi mai 
reîntoarce niciodată pe aceste meleaguri. Mi-am făcut 
datoria de om şi mi-am îndeplinit misiunea de ziarist. Am 
îndurat atâtea nenorociri, poate cât şi Livingstone. Îmi 
ajunge!“ 

— Să mergem, domnule doctor! Sunt dornic să vă 
predau tot ceea ce vă aparţine! Sunt darurile trimise de 
soţia, copiii şi prietenii dumneavoastră devotați. 


Soarele părăseşte bolta cerească şi, în asfinţit, 
orizontul sângeriu luminează straniu ulițele satului pe 


care forfotesc cete de războinici îmbrăcaţi în veşminte de 
sărbătoare. Ei se îndreaptă către piaţă, acolo unde în 
cinstea lui Livingstone şi a oaspeţilor săi se vor desfăşura 
ceremoniile, al căror punct culminant îl va constitui 
„dansul focului”. 

Femeile lor — purtând cu mândrie creste de cocoşi 
sălbatici, înfipte în părul lânos, cu podoabe de aramă, 
cântărind câteva kilograme, pe care şi le-au aninat în 
jurul gâtului — au adunat vreascuri şi au aprins câteva 
focuri. Acum stau în jurul lor, având grijă de ele să nu se 
stingă. 

„Dansatorii”, agitând lănci şi arcuri, se apropie în 
sunetele  asurzitoare ale tobelor, târându-şi ritmat 
picioarele prin colbul dens, stârnind nori de praf, în care 
dispar şi apar, ca într-un joc fantastic de umbre şi lumini. 
Când întunericul nopţii învăluie satul, dansul se 
dezlănţuie cu o furie sălbatică. Oamenii sar peste focuri 
sau se rostogolesc peste jarul încins, scoțând strigăte 
ascuţite. Tobele îi acompaniază din ce în ce mai puternic, 
sacadat şi uniform, încât hărmălaia îngrozitoare sperie 
stolurile de ibişi şi papagali, silindu-i să-şi caute adăpost 
în pădurea din apropierea satului. 

Stanley cerceta cu ochi iscoditori şi multă luare- 
aminte aceste scene nemaivăzute de el până atunci. 
Livingstone, în schimb, părea deprins cu acest ritual şi 
urmărea cu indiferenţă tot ceea ce se petrecea în jurul 
lor. 

Un grup de femei tinere, folosind drept tăvi frunze 
mari de palmieri, le aşezară dinainte bucate alese: 
banane, cartofi copţi, trestii de zahăr, turte de făină de 
manioc şi păsări fripte. 

În vreme ce oaspeţii se înfruptau din bunătăţi, 
dansatorii continuau neobosiţi ciudatul şi asurzitorul 
dans al focului. 


Stanley rămase aproape cinci luni lângă Livingstone. 
De multe ori se gândise că e timpul să plece şi tot de 
atâtea ori renunţase, căci îi venea greu să se despartă 
de omul acesta minunat. Nu-şi dădea seama că, încetul 
cu încetul, vraja Africii îi învăluia şi lui întreaga fiinţă. Îşi 
spunea mereu că singurul lucru pe care şi-l doreşte este 
acela ca Livingstone să confirme categoric că e încă în 
viaţă şi că a fost găsit de el, Stanley. 

Cu această mărturie va putea dovedi domnului 
Benett şi lumii întregi că şi-a îndeplinit misiunea. 

Într-o seară, după ce făcuseră o plimbare cu pirogile 
pe lacul Tanganyika, în timp ce stăteau în jurul focului şi 
aşteptau să se frigă o pulpă de antilopă, Livingstone îi 
arătă că nu are nici un motiv să-i refuze cererea. 

— De ce să ascund faptul că trăiesc? Sosirea, ca şi 
şederea dumitale în preajma mea, mi-au făcut o plăcere 
nespusă! Eşti singurul om care m-a bucurat cu prezenţa 
lui! Trebuie să-ţi fiu, într-un fel, recunoscător. De aceea 
îţi voi încredința dovezi suficiente pe care le vei duce cu 
dumneata în Europa. Ziarele n-au decât să scrie ceea ce 
vor! 

— Domnule Livingstone, m-am hotărât să plec. 

— Foarte bine, tinere! 

— Aş îndrăzni... să vă mai rog ceva. 

— Spune! 

— N-aţi vrea să vă reîntoarceţi cu mine? 

Livingstone zâmbi cu amărăciune, înainte de a-i da 
răspunsul. 

— Nu, domnule Stanley! Înseamnă că nu aţi pătruns 
pe deplin în sufletul meu. 

— Vă rog ca dumneavoastră să nu mă înţelegeţi 
greşit! Nu vă cer acest lucru în dorinţa de a vă aduce în 
Europa ca pe un trofeu viu, ca o dovadă în plus a 


îndeplinirii misiunii mele... 

— Dar nici nu m-am gândit la aşa ceva! 

— Doresc să mă urmaţi numai pentru a vă salva 
viaţa. Aş vrea să vă ştiu la adăpost de primejdiile care vă 
pândesc în aceste ţinuturi sălbatice şi necunoscute la tot 
pasul. 

— Îţi mulţumesc din inimă pentru grija ce mi-o porţi! 
Nu, nu m-am înşelat de loc asupra sufletului dumitale. 
Dar n-a sosit încă momentul reîntoarcerii şi nici nu se ştie 
dacă va sosi vreodată. Moartea e undeva pe aproape... 

— Îmi place să cred că e doar o glumă! 

— Nu, tinere! Din păcate nu e! Sunt un bătrân obosit, 
am cincizeci şi nouă de ani, puterile mă părăsesc, 
sănătatea mi-e zdruncinată, dar nu vreau să mor în 
Anglia, unde am devenit un străin, ci în Africa, în această 
a doua patrie a mea, căreia îi aparţin cu trup şi suflet... 

— Nu vă înţeleg! După plecarea mea veţi rămâne din 
nou singur... fără prieteni, fără îngrijire, fără nici o 
speranţă! 

— Am mulţi prieteni, domnule Stanley. Nici nu 
bănuieşti cât de mulţi prieteni am pe acest continent. 
Aici sunt poreclit „căutătorul de fluvii”. E o poreclă cu 
multe înţelesuri, cu sensuri deosebite. Eu nu caut numai 
izvoarele Nilului, tinere! Fluviile umane îmi sunt mult mai 
apropiate! Am înţeles şi pătruns firea acestor oameni, le- 
am cercetat sufletul şi am găsit comori de nepreţuit. 
Cum aş putea să-i părăsesc? Aplec urechea pe pământul 
încins de dogoarea soarelui şi răscolit de apele ploilor 
torențiale şi aud o chemare tainică. Şi de-mi lipesc trupul 
de pământ simt cum bate „inima Africii”! Mă înţelegi, 
domnule Stanley? Mă înţelegi? 

— Da, domnule Livingstone! 

Spusese acest „da” cu toată convingerea. De-abia 
acum, când se apropia ceasul despărțirii, i se părea că 


începe să-l înţeleagă pe bătrânul acesta ciudat. Se 
simţea din nou ca un fiu adoptiv care îşi iubeşte cu tot 
sufletul binefăcătorul. De altfel, fiecare zi petrecută în 
preajma lui Livingstone nu făcuse decât să-i crească 
admiraţia pentru el. 


La 14 martie 1872, Stanley porneşte spre coastă. Se 
desparte cu greu de Livingstone, care, la rândul său, se 
vede cu regret părăsit de-un prieten. Amândoi ştiau că 
nu se vor mai revedea niciodată. 


Capitolul VII. 
Amărăciuni 


O ceaţă deasă şi mohorâtă învăluise Londra. Doi 
oameni străbăteau alene o uliţă dosnică, fără să 
rostească nici o vorbă. Se găsiră în dreptul modestei 
cafenele „La trandafirul de aur“. 

— Intrăm? întrebă cel mai în vârstă dintre ei. Celălalt 
încuviinţă doar printr-o uşoară înclinare a capului. 
înăuntru nu erau decât vreo trei-patru clienţi, pe semne 
obişnuiţii localului, care-şi sorbeau tacticos cafelele sau 
grogurile, după dorinţa fiecăruia. 

Noii veniți  stârniră la început curiozitatea 
consumatorilor aflaţi în local, dar, după câteva clipe, toţi 
îşi văzură mai departe de îndeletnicirile lor. Patronul se 
apropie de ei, bucuros să recunoască într-unul dintre 
clienţi o persoană care începuse să devină celebră. 

— Bună seara, domnilor! Fiţi bineveniţi în modestul 
meu local! Domnul Stanley, dacă nu mă înşel, se adresă 
el tânărului, care de-abia răspunsese la salut. 

— Da, confirmă scurt domnul mai în vârstă. 

— Ce onoare pentru mine, domnilor, exclamă sincer 
încântat patronul cafenelei. Ce doriţi să serviţi? 

— Două cafele tari şi amare! 

— Imediat, domnilor, imediat! 

Domnul în vârstă surâse tânărului. 

— După cum vezi, dragul meu, figura dumitale a şi 
ajuns celebră. 

— Într-un anumit fel, da, recunoscu Stanley. Sunt pe 
prima pagină a tuturor ziarelor, dar nu pentru motivul pe 
care mi l-am dorit. 

— Sunt convins că în curând situaţia se va îndrepta. 
Nu trebuie să deznădăjduieşti. Eu unul, Roderick 
Murchison, sunt convins că ai rostit adevărul. De altfel, 


dovezile pe care le-ai adus şi le-ai predat doamnei 
Livingstone vor sfărâma în curând această pânză cenușie 
a invidiei pe care cei mai mulţi dintre onorabilii mei 
colegi au ţesut-o în jurul dumitale. 

Patronul se grăbise să aducă cele două cafele, astfel 
că Stanley profită de împrejurare şi nu mai continuă 
discuţia cu sir Murchison. Ca întotdeauna, când se afla 
într-o situaţie precară, îl răscoleau gândurile, în timp ce 
privirea i se fixa pe un lucru sau pe o anumită imagine. 
De data aceasta, privirea îi era aţintită pe fereastra cea 
mare a cafenelei. 

Stanley încerca să pătrundă ceața de afară şi i se 
părea că în jocul ei de fantasme reînvie imagini dintr-un 
trecut nu prea îndepărtat. 

Primirea rece care i se făcuse la Zanzibar fusese 
parcă prologul atmosferei pe care avea s-o întâmpine la 
Londra. La debarcarea sa în Anglia, senzaţia provocată 
de scrierile sale a fost imediat ştearsă de neîncrederea şi 
invidia celor din jurul său. Curând îndoielile şi insultele s- 
au transformat în acuzaţii. Semnalul atacurilor îl dăduse 
chiar preşedintele „Societăţii de geografie”, care 
declarase în public şi scrisese în diverse reviste de 
specialitate că Livingstone îl descoperise pe Stanley. 
Ceva mai târziu, un ziarist cerea ca întreaga chestiune să 
fie lămurită de experţi. Stanley prezentase opiniei 
publice scrisorile lui Livingstone, dar autenticitatea lor 
fusese contestată. Invidia se dezlănţuise cu furie 
crescândă, molipsitoare. Consternat, abătut, îndurerat, 
Stanley nu descurajase încă. La Brighton, la Secţiunea 
geografică a Academiei britanice, avusese o discuţie 
publică. Erau în sală peste trei mii de oameni. Povestise 
în amănunt expediţia şi citi raportul în cadrul căruia 
susţinu cu înverşunare teza lui Livingstone, potrivit 
căreia fluviul Lualaba ar fi fost cursul superior al Nilului, 


deşi nici el nu o credea. Fusese combătut cu străşnicie. 
Chiar preşedintele adunării îi obiectase cu ironie că 
lumea se adunase la Brighton pentru a asculta fapte, nu 
poveşti senzaţionale. Stanley  răspunsese printr-un 
discurs, care lăsase o impresie extraordinară publicului. 

Elogiase munca plină de sacrificii şi abnegaţii a 
bătrânului Livingstone, care de ani şi ani de zile căutase 
să descopere adevărul ştiinţific în mijlocul naturii 
vrăjmaşe. Se declarase împotriva  „geografilor de 
cabinet”, care discută de la birouri descoperirile 
contemporanilor. Părăsise tribuna în aplauzele sălii, 
lăsându-i pe intriganţi şi calomniatori să-şi spumege furia 
în culise. În holul importantei clădiri îl întâmpinase un 
domn elegant, cu o autentică notă de distincţie. Era sir 
Roderick Murchison, un geolog celebru, prietenul lui 
Livingstone. 

— Domnule Stanley, am admirat elocinţa, verva şi 
sarcasmul dumitale. Personal sunt încredinţat că tot ceea 
ce ai povestit astăzi este realitatea. Permite-mi să mă 
consider de acum înainte prietenul dumitale! 

Îşi strânseră mâinile, în tăcere. 

„Da, aceasta e situaţia, gândi mai departe Stanley. 
În loc de glorie, amărăciune”. 

Oftase atât de zgomotos, încât clienţii cafenelei 
tresăriră, iar patronul alergă într-un suflet, convins că 
distinşii oaspeţi sunt nemulţumiţi de calitatea cafelelor 
pe care le preparase. 

— Să mergem! propuse Stanley. Simt că m-a cuprins 
oboseala. Aş vrea să dorm. 

— Prea bine, dragul meu! Somnul e un reconfortant şi 
un tonic în acelaşi timp! 

Şi sir Murchison lăsă pe masă o liră sterlină, fără a 
mai aştepta să i se dea restul. 

Se îndepărtară grăbiţi, în timp ce patronul cafenelei 


LU 


„La trandafirul de aur 
scânteietoare din palmă. 


privea aiurit moneda 


— Bună dimineața, domnule Stanley! Un gentleman 
doreşte să vă vorbească. Poftiţi cartea sa de vizită. 

Stanley întinse cu indiferenţă mâna după cartonaşul 
aflat pe tăviţa de argint a valetului. 

De aproape două săptămâni locuia la Park, un hotel 
de mâna a doua, dar curat şi aşezat într-o poziţie 
pitorească, aşa după cum îl arăta şi firma. Fugea de 
oameni, nu mai dorea să ştie de nimeni, într-atât îl 
mistuiseră nedreptatea şi calomniile lor. De aceea, când 
citi numele înscris cu litere mari pe cartea de vizită, 
exclamă cu năduf: 

— Lord Granville?! Cine dracu mai e şi ăsta? 

— Lordul trezorier al Maiestăţii Sale regina Angliei, 
domnule! răspunse calm valetul. 

— Poate să fie şi Maiestatea sa în persoană! Spune-i 
că nu am nici un chef să-l primesc! 

— Nici chiar dacă vă aduc în dar, din partea reginei, o 
tabacheră de aur, încrustată cu diamante? 

Stanley întoarse privirea spre uşă. În prag, un om 
între două vârste, într-o ţinută vestimentară ireproşabilă, 
surâdea, afişând o atitudine mai mult decât binevoitoare. 

— Permiteţi-mi să mă prezint, domnule Stanley! Sunt 
lordul John Granville şi mi-am permis să pătrund în 
apartamentul dumneavoastră fiind sigur că refuzaţi a 
primi pe oricine. Consider însă că un dar oferit cu atâta 
mărinimie chiar de Maiestatea Sa nu se poate refuza, 
mai ales când prin el vi se recunoaşte meritul de-a fi 
reuşit să-l descoperiţi pe doctorul Livingstone. 

— Cum? Aşadar... 

— De altfel, continuă imperturbabil lordul Granville, 
îmi face o deosebită plăcere să vă înmânez şi ediţia de 


azi a ziarului „Times”. Priviţi! Fotografia dumneavoastră 
e la loc de cinste pe prima pagină. Şi sub ea, cu litere de- 
o şchioapă: „Infamiile ţesute în jurul lui Henry Morton 
Stanley au fost spulberate”. lar din cuprinsul articolului 
citez: „Familia lui Livingstone a recunoscut în mod public 
autenticitatea scrisorilor prezentate de Stanley şi aduce, 
pe această cale, cele mai călduroase mulţumiri eroicului 
gazetar”. Ce părere aveţi? 

— Luaţi loc, sir! Această ultimă veste o consider cel 
mai preţios diamant ce mi s-a oferit vreodată! 


Stanley nu mai rămăsese la Londra decât o 
săptămână. În acest timp, Roderick Murchison îi fusese 
partener zilnic al unor lungi plimbări pe străzile 
londoneze. Într-o seară fusese invitat la un banchet dat 
în cinstea sa de oficialități. Printre aceştia se aflau şi 
mulţi dintre aceia care la început clevetiseră împotrivă-i 
şi care acum se învârteau în jurul lui, linguşitori şi 
făţarnici. Evident, tabachera de aur încrustată cu 
diamante, darul Maiestăţii Sale, schimbase radical optica 
acestor oameni lipsiţi de caracter. Stanley nu se simţi de 
loc în apele lui la banchet, întocmai ca la serata pe care 
o dăduse în cinstea sa, cu ani în urmă la Zanzibar, 
consulul englez, doctorul Kirk. Nu se simţea bine în frac, 
vecin de masă cu unele doamne care-i puneau tot felul 
de întrebări stupide. 

El nu era făcut pentru viaţa de societate şi nici pentru 
galanterii ieftine. Pe de altă parte, simplitatea 
caracterului său se opunea ipocriziei saloanelor şi 
singura sa armă împotriva ei o constituia sinceritatea lui 
jignitoare. Sentimentul onoarei, atât de înrădăcinat la 
Stanley, fusese adânc rănit, fără putinţă de vindecare în 
privinţa acelora care îl înfieraseră ca impostor. Firea lui 
sinceră, dintr-o bucată, aspră, dar corectă, întreaga lui 


fiinţă de ţăran galez — din creştet şi până în talpă — era 
refractară minciunii, clevetirii şi zâmbetului făţarnic. Aşa 
se face că într-o bună zi părăsise Londra şi — cu 
aprobarea telegrafică a domnului Benett — se înrolase 
corespondent de război în Africa, ataşat pe lângă trupele 
coloniale britanice, aflate în luptă cu triburile Achantis. 


De data aceasta debarcase în Africa de vest, în 
regiunea numită Coasta de Aur. Mai bine de o jumătate 
de veac aceste ţinuturi fuseseră însângerate de 
măcelurile fără sfârşit organizate de cotropitori. 

Stanley îşi făcu meseria de gazetar conştiincios, dar 
plin de revoltă împotriva atrocităților comise de ocupanţi. 
La sfârşitul războiului, când armatele lordului Wolseley 
reuşiră să înfrângă rezistenţa disperată a indigenilor, se 
reîntoarce scârbit, mai plin de amărăciune ca niciodată, 
la Londra. Îi era dragă Africa, îi iubea pe locuitorii ei şi 
mai presus de orice îşi însuşise telul şi dăruirea lui 
Livingstone pentru triumful unei cauze nobile: aceea de- 
a descoperi tainele continentului negru pe căi paşnice. 

În drum spre Londra, în februarie 1874, află ştirea 
morţii lui Livingstone, la zece luni după ce „bătrânul“, 
cum obişnuia să-l numească, murise. 

Din clipa aceea nu mai avu linişte. Toată voinţa lui 
aspira la „desăvârşirea operei lui Livingstone”. Era o 
misiune postumă. Obsesia Africii dezlănţuise în Stanley 
toată ambiția şi energia cu care era înzestrat din plin. 
Umbra doctorului Livingstone îl chema să împlinească 
ceea ce acesta doar începuse. „Inima Africii” pulsa acum 
în inima lui Stanley. Şi astfel, gloriosul gazetar american, 
de origine engleză, va deveni un şi mai glorios „pionier al 
Africii”, deschizătorul unor noi drumuri, descoperitorul 
unor enigme geografice, ce învăluiau pe atunci, ca într-o 
perdea de mister, necunoscutul continent negru. 


Capitolul VIII. 
În inima Africii 


În redacţia principală a lui „Daily Telegraph“ din 
Londra plutea un fum gros, să-l tai cu cuțitul. În jurul 
mesei de şedinţe, acoperită cu o catifea de culoarea 
vişinei putrede, luaseră loc domnul Brian Aherne, 
directorul ziarului londonez, domnul Gordon Benett, 
directorul marelui ziar „Herald” din New York, redactorii- 
şefi ai ambelor ziare, sir Roderick Murchison şi Henry 
Morton Stanley. 

— Domnilor! izbucni cu violenţă Stanley. Înţelegeţi- 
mă! Am un spin în carne. Şi nu voi putea să-l scot decât 
dacă reuşesc să dezleg problema pe care Burton, Speke 
şi doctorul Livingstone au lăsat-o nerezolvată. Atunci 
lumea întreagă va trebui să mă creadă că l-am găsit intr- 
adevăr pe Livingstone. 

— Dragul meu, interveni cu multă căldură în glas sir 
Murchinson, dar toată lumea e convinsă c-a fost vorba 
de-o mare nedreptate. Ai fost reabilitat. Ţi se aduc numai 
laude; şi nu uita măreţul gest al reginei, care semnifică o 
recunoaştere totală a meritelor tale. 

— Eşti încăpățânat ca un copil, Stanley, i se adresă 
Aherne. Insişti tocmai acolo unde şi eu socotesc că s-a 
pus punct. Ca şi când ar mai exista oameni cu judecata 
întreagă, care să fi luat în serios acuzaţiile absurde ce ţi 
s-au adus! 

— Dar, domnilor, vă rog să mă credeţi, nici nu mai 
am somn! Gândurile mele se îndreaptă mereu într-acolo! 
Simt în mine o chemare nestăvilită spre locurile unde 
„pătrânul” căuta să-şi desăvârşească opera. Gândiţi-vă, 
domnilor! Nu se cunoaşte încă locul unde se varsă lacul 
Tanganyika. Nu ştim nimic despre lacul Victoria şi 
legăturile lui cu Nilul. În afară de aceasta, partea 


apuseană a continentului african apare ca o enormă pată 
albă. Pentru triumful ştiinţei, dacă nu pentru memoria lui 
Livingstone, ajutaţi-mă să realizez această îndrăzneață 
expediţie! 

În încăpere se aşternu o tăcere grea. Stanley se duse 
la fereastră, o deschise larg şi inspiră cu nesaţ aerul 
proaspăt şi răcoros al minunatei nopţi de vară. 

— Ascultă, domnule Stanley! întrerupse cel dintâi 
tăcerea, Aherne. Pe mine, unul, m-ai convins! Declar 
solemn că sunt dispus să suport jumătate din cheltuielile 
expediției. Pentru cealaltă jumătate a sumei necesare, 
sper că domnul Benett va avea bunăvoința să mă 
susţină. Cu o singură condiţie! Exclusivitatea absolută a 
notelor dumitale de călătorie pentru ziarele „Herald“ din 
New York şi „Daily Telegraph“ din Londra. De acord, 
domnule Benett? 

Domnul Benett surâse şi nu rosti decât un singur 
cuvânt: 

— Da! 


La 21 septembrie 1874, Stanley debarcă din nou la 
Zanzibar, iar la sfârşitul lui noiembrie se îndrepta spre 
continent, însoţit de două sute douăzeci şi patru de negri 
mahomedani şi trei albi: Frederick Barker, care semăna 
uimitor cu timonierul scoţian Farquhar, şi fraţii Pocock. 

De data aceasta, misiunea principală era găsirea 
izvoarelor Nilului. Ţinta cea mai apropiată, Victoria- 
Nyansa, în direcţia nord-vest. După ipoteza lui Speke era 
vorba de un singur lac, în timp ce Burton şi Mac Queen 
afirmaseră că e format dintr-un grup de lacuri. De partea 
cui era adevărul? Urma apoi cercetarea lacului 
Tanganyika. Întrucât era vorba de-un lac de apă dulce, 
trebuia neapărat să aibă o scurgere. Găsirea acesteia 
însemna înconjurul cu barca a lacurilor Tanganyika şi 


Victoria. În sfârşit, elucidarea misterului fluviului Lualaba. 


Expediția înainta cu greu. Nici unul dintre oamenii lui 
Stanley nu cunoşteau regiunea, iar călăuzele indigene nu 
se dovedeau demne de încredere. Câţiva oameni mor de 
oboseală. Câmpia întinsă e fără vânat, fără fructe sau 
cereale. Hrana nu se poate procura nici cu vorbă bună, 
nici cu bani. Indigenii sunt neîncrezători. Au mai trecut 
pe aici caravane arabe şi nu le-au adus nimic bun. Mulţi 
dintre fraţii lor au fost capturați şi duşi sclavi, în robie, 
departe de pământurile strămoşeşti. Oare albii aceştia 
nu vin cu aceleaşi gânduri necurate, nu aduc cu ei 
lanţurile sclaviei sau gloanţele ucigătoare? 

Tam-tamurile nu mai contenesc. Zadarnic încearcă 
Stanley să le explice scopul paşnic al expediției sale. În 
satul Vinyata, un om din ariergardă e ucis. 

— Maser Stanley! 

— Ce doreşti, Butu? 

Şeful hamalilor îşi arată dinţii albi ca laptele într-un 
rânjet care îl face pe Stanley să se înfioare. 

— Răzbunare, maser! 

— Bine! Şi ce vrei să fac? 

— Trebuie să daţi un exemplu. 

— Nu vezi că abia suntem în stare să transportăm 
bolnavii? N-am venit în inima Africii ca să dau exemple! 

Stanley dorise să dea ordin de plecare mai departe, 
dar se opri în loc. 

Frederick Barker se apropie, gâfâind, deosebit de 
agitat: 

— Vom fi atacați, domnule Stanley! Nu mai e nici o 
îndoială! 

— Ce spui, Barker? 

— Doi dintre hamali au fost în pădure să adune 
vreascuri. Unul a fost ucis de o lance, celălalt are o 


săgeată în braţ, trupul plin de răni sângerânde şi faţa 
mutilată de o lovitură de bumerang. 

— V-am spus, maser! interveni Butu. Trebuie să 
facem ceva. 

— Aveţi răbdare, oameni buni! Cred că vom ajunge la 
o înţelegere cu ei! 

Poate pentru a-l contrazice, o săgeată şuieră pe la 
urechile lui şi se înfipse, zbârnâind, într-un copac uriaş. 
Se auzi un strigăt de luptă şi din toate părţile năvăliră 
atacatorii, luând caravana cu asalt. Nu mai era nimic 
altceva de făcut decât să se apere. 

— Trageţi la picioare! ordonă Stanley. Ei nu au nici o 
vină! Ne consideră neguţători de sclavi. 

— Nu ştiu ce ne consideră, urlă Barker, dar 
adăpostiţi-vă odată, domnule, dacă nu vreţi ca săgețile 
acestor diavoli să vă facă trupul o sită bună de cernut 
nisip! 

Focurile de armă se înteţiră şi în câteva minute 
atacatorii fură puşi pe fugă. Din nenorocire, Stanley 
constată cu groază că pierduse în scurta luptă aproape 
un sfert din efectivul său. 

În regiunea Usukumo, indigenii îi primesc însă cu 
prietenie. Stanley reuşeşte să cumpere boi şi capre, apoi 
recrutează alţi hamali în locul celor ucişi în lupta din satul 
Vinyata. 


În după-amiaza aceea era o căldură înăbuşitoare. 
Stanley hotărâse ca întreaga caravană să se oprească la 
umbra copacilor, iar înaintarea să continue după miezul 
nopţii, atunci când răcoarea va îngădui oamenilor să 
înfrunte mai uşor drumul atât de obositor. 

Totuşi, Stanley nu avea astâmpăr. După ce îl rugase 
pe Franck Pocock, ca împreună cu Butu, să inspecteze 
starea sănătăţii oamenilor, proviziile şi armamentul, 


luase cu el pe Barker şi pe James Pocock într-o plimbare 
prin pădure. 

— Pe aici nu vom avea de întâmpinat nici o primejdie. 
să profităm de acest prilej şi să cutreierăm împrejurimile. 

— Eu cred, domnule Stanley, că n-ar fi prudent din 
partea noastră dacă ne-am lăsa armele în tabără! 

— Ai dreptate, James. Nu de alta, dar s-ar putea 
foarte bine să ne iasă în cale vânat şi ar fi păcat să ne 
întoarcem aici cu tolba goală. 

Pădurea tropicală se întindea, parcă fără de sfârşit, 
înaintea ochilor lor. Lianele se înlănţuiau într-un vârtej 
ameţitor printre crengile şi trunchiurile copacilor, ale 
căror vârfuri se înălţau până la 50—60 de metri. Ici, colo 
răsăreau poieni smălţuite cu flori, într-o varietate de 
culori uimitoare. 

— Ce copac mai e şi ăsta? exclamă, la un moment 
dat, Barker, oprindu-se să admire florile roşii ce-i 
împodobeau coroana. 

— Piperul. 

— Piperul?! Hei, drăcie! De-aş avea numai cinci 
copaci în grădina casei mele din Norfolk, aş fi un om 
bogat! 

— Nu ai ochi decât pentru copacul ăsta! îl mustră, cu 
blândeţe, Stanley. Priveşte în jurul nostru! lată, 
bunăoară, acest smochin tânăr, cu trunchiul argintiu! 
Sau calamul atât de aromat! Dar amamul, cu florile lui 
albe ca neaua şi parcă pudrate cu roz! Cât despre viţa 
sălbatică, cu ciorchinele violet deschis, ce părere aveţi? 
Şi de copacii aceştia uriaşi, care poate dăinuiesc aici de 
sute de ani? 

Aţi mai văzut un asemenea spectacol, atâta bogăţie 
de culori? 

— lubiţi mult pădurea, domnule, nu-i aşa? 

— Pădurea tropicală reprezintă pentru mine omenirea 


întreagă, murmură Stanley, ca fermecat de-o vrajă 
neînţeleasă decât de el. Nu mă pot uita la ea fără să mă 
gândesc că aici viaţa şi moartea nu stau un singur 
moment fără să aibă treabă. 

— Nu vă înţeleg! îl întrerupse Barker din visare. Ce-aţi 
vrut să spuneţi adineauri? 

— Îţi voi explica numaidecât, dragul meu! Pădurea 
tropicală îmi aduce aminte de lumea civilizată. Imaginaţi- 
vă că vă aflaţi într-o dimineaţă, între ceasurile şapte şi 
opt, pe puntea Londrei, contemplând marea de oameni 
care se urcă spre oraş. Unii slăbănogi şi istoviţi, cu 
spetele încovoiate, alţii voinici şi surăâzători, bine făcuţi; 
bărbaţi, femei şi copii, grăbindu-se fiecare să dea lupta 
cu viaţa. Îi revăd pe toţi aici: pe tineri sau bătrâni, pe cei 
puternici sau pe cei obosiţi. 

— Cum? îndrăzni James Pocock să-l întrebe, fiindcă 
nu prea pricepea comparaţia lui Stanley între puntea 
Londrei şi pădurea tropicală din inima Africii. 

Stanley surâse îngăduitor. Poate zâmbea doar 
gândurilor lui... 

— Priviţi copacul acesta! E cenuşiu, uscat, îmbătrânit. 
Lângă el, altul pipernicit. Mai încolo, unul cocoşat şi 
anemic din pricină că-i lipseşte lumina şi soarele. 

— Dar acesta? 

— A albit deodată, probabil nimicit de trăsnet. În 
vecinătatea lui se înalţă falnici, tineri, semeţi, zeci şi sute 
de copaci. Viaţa, lupta cu viaţa e şi aici, ca pretutindeni. 
Veteranul acesta, continuă Stanley, arătându-le un copac 
al cărui trunchi uscat abia l-ar fi putut cuprinde cinci 
oameni, îşi numără vârstă cu veacurile, puteţi să fiţi 
siguri. E născut mai înainte ca descoperitorii europeni să 
fi pătruns până aici; e gata să moară de bătrâneţea ce l-a 
uscat din rădăcină şi totuşi se luptă să mai 
supravieţuiască printre copacii magnifici ce-l înconjoară. 


— Sunteţi extraordinar! exclamară Barker şi Pocock, 
entuziasmați de imaginile poetice ale lui Stanley. 

Acum înaintau în linişte. Din când în când se auzeau 
tipetele păsărilor sau maimuţelor. Admirau, în tăcere, 
priveliştea minunată a pădurii, şi însoțitorii lui Stanley, 
căutau să regăsească pretutindeni, în tot ceea ce vedeau 
în jurul lor, asemuiri cu imaginile plăsmuite de el. 

Ca oameni sosiți din zonele temperate, necunoscând 
decât stejarul, fagul, plopul sau bradul, erau zăpăciţi de 
această pădure imensă, în care palmierii se încrucişau cu 
calamul aromatic, piperul şi smochinul cu arborii seculari, 
teul şi acajuul cu campeşul, care nu putrezeşte niciodată, 
sau mangunierul cu portocalul sălbatic. Amestecaţi şi 
legaţi prin milioane de liane uriaşe în aşa fel, că uneori 
soarele nici nu mai putea pătrunde printre dânşii, 
întinzându-se pe zeci de kilometri, copacii pădurii 
tropicale îi uimeau şi îi încântau în acelaşi timp. Când se 
întoarseră în tabără, amurgul scălda în culoarea violet 
cerul Africii tropicale, iar însoțitorii lui Stanley declarau 
mulţumiţi că  asistaseră la o lecţie de botanică 
nemaiîntâlnită de ei până atunci. 

Coloana caravanei se târa asemenea unui şarpe uriaş 
pe drumul bătătorit şi secetos. La un moment dat 
pământul începu să devină clisos, mocirlos. Din loc în loc 
se vedeau nişte urme ciudate, de mărimi puţin obişnuite. 

— Ne apropiem de-o apă, maser! strigă Butu. 

— Aşa se pare! 

— Asta urme de elefant! Elefanţi mulţi şi mari, foarte 
mari aici, spuse cu îngrijorare călăuza. Ei căutat apa. Lac 
poate să fie pe aici, pe aproape. 

Stanley porunci însoţitorilor să-şi încarce armele. Ştia 
că o turmă de elefanţi, în căutare de apă, poate deveni 
foarte agresivă şi periculoasă dacă e stânjenită din 
treburile ei. 


— Ce-ar fi să vânăm câţiva elefanţi, domnule 
Stanley? întrebă Barker, în timp ce-şi încărca tacticos 
carabina. 

— Nici nu mă gândesc! Trebuie să-i evităm pe cât ne 
va fi cu putinţă. Elefanții africani devin foarte violenţi 
când sunt atacati. 

— Şi pe mine m-ar ispiti o vânătoare de elefanţi! 
mărturisi Franck Pocock. N-ar strica să punem în bagajele 
noastre câţiva colţi de fildeş. 

— Şi apoi, chiar dumneavoastră, dacă îmi amintesc 
bine, doreaţi, zilele trecute, să vânaţi în pădure. 

— În nici un caz, Barker, nu m-am gândit la o 
vânătoare de elefanţi! Vă repet, sunt de o ferocitate 
cumplită. 

— Cam cât cântăreşte un colţ de fildeş? 

— Între 70—80 de kilograme, dar la unele specimene 
adulte chiar ceva mai mult de o sută. 

Barker fluieră admirativ: 

— Păcat că nu vânăm măcar un asemenea exemplar! 

Cum Stanley nu părea dispus să mai continue 
această discuţie, înaintară câtva timp în tăcere. Cei patru 
albi se aflau în avangarda convoiului, împreună cu Butu. 
La un moment dat se opriră uimiţi. În faţa lor se 
deschidea un mic luminiş, unde se odihneau doi elefanţi 
maturi şi doi pui. Masculul era un exemplar uriaş, tocmai 
ce-şi dorise Barker cu puţină vreme mai înainte. 

— Opriţi! strigă Stanley. 

Elefanții ciuliră urechile. 

— Ascultă, Barker! Şi voi, ceilalţi! Vă repet, nu trageţi 
nici un foc de armă! E periculos pentru noi toţi! 

— Şi atunci pe unde vom trece mai departe? 

— Trebuie să aşteptăm. Sunt convins că ne-au simţit 
şi îşi vor lua imediat tălpăşiţa. 

Dar prevederile lui Stanley nu se adeveriră. 


Elefanții continuau să-şi facă netulburaţi siesta, ca şi 
cum nici nu s-ar fi sinchisit de oamenii din imediata lor 
apropiere. Trecuse un sfert de oră, poate şi mai bine, şi 
ei nu aveau nici gând să se urnească din loc. Faptul 
acesta îl înfurie nespus de mult pe Barker. Profitând de-o 
clipă de neatenţie a lui Stanley, ochi în direcţia 
masculului. Barker era un vânător dibaci, dar, din 
nenorocire, Franek Pocock, vrând să-l împiedice să tragă, 
nu izbuti decât să-i devieze braţul şi glonţul destinat 
uriaşului pachiderm nimeri mortal unul dintre pui. 

Lovitura neaşteptată derută, pentru câteva momente, 
elefanții. Prima care îşi reveni, femela, se repezi în 
direcţia atacatorilor, agitându-şi trompa şi scoțând 
sunete  înfiorătoare. Masculul o urmă îndeaproape, 
sforăind ameninţător, în vreme ce puiul rămăsese pironit 
locului, neştiind ce să facă. 

— Ochiţi! Trageţi imediat! strigă Barker. 

O salvă de gloanţe se abătu asupra celor doi elefanţi. 
Femela căzu ca un copac retezat de colții fierăstrăului. În 
schimb masculul, rănit uşor, se repezi asupra unuia 
dintre hamali, îl încolăci fulgerător cu trompa şi, 
ridicându-l în aer cu uşurinţa cu care un om ridică un băț 
de trestie, îl plesni de-un copac cu atâta furie, încât 
auziră cu toţii trosnetul teribil al oaselor sfărâmate. 
Nenorocitul zăcea aruncat cât colo. Fără îndoială, 
moartea fusese fulgerătoare. 

O a doua salvă de gloanţe se abăâtu asupra 
elefantului. De data asta nimeriră în plin. Înnebunit de 
durere, uriaşul pachiderm bătu în retragere şi în mai 
puţin de un minut dispăru în pădure, urmărit de puiul 
care scâncea uşor, aidoma unui copil, ce nu înţelesese 
nimic din drama ce se desfăşurase cu atâta iuţeală în 
luminiş. 

— Să-l urmărim! strigă James. E rănit grav! Nu poate 


să ajungă departe! 

— Degeaba, maser! Noi nu mai găsim la el! interveni 
Butu. 

— Ai dreptate, întări Barker spusele călăuzei. Un 
elefant muribund dispare într-un chip, aş putea spune, 
miraculos. 

Dumnezeu ştie unde se duce! Se povesteşte că au un 
cimitir al lor, pe care nimeni nu-l cunoaşte şi nu l-a 
descoperit vreodată. 

Barker se apropie de Stanley, îngândurat şi spăşit. 

— lertaţi-mă! N-am vrut! Eram atât de enervat, că nu 
m-am mai putut stăpâni. Aproape că nici nu mi-am dat 
seama ce fac! 

— Eu sunt de vină! interveni Franck. Dacă nu făceam 
gestul acela necugetat... 

— Maser! Noi nu trebuie să mai stăm aici! Loc 
primejdios! Acum poate vin şi alţi elefanţi, răzbună pe 
ceilalţi! Să plecăm degrabă, maser! 

Stanley nu le răspunse. Pierderea unui om din 
caravană într-un chip atât de stupid, ca şi masacrul 
elefanților, îl tulburaseră atât de mult, încât în ziua aceea 
nimeni nu mai reuşi să stea de vorbă cu el. Făcu doar un 
semn cu mâna şi caravana porni mai departe, la drum. 


În sfârşit, după un marş istovitor, caravana ajunse la 
ţărmul lacului Victoria-Nyansa, fără ca să li se mai 
întâmple vreun incident. Trecuseră o sută patru zile de la 
plecare. 

În dimineaţa aceea cerul era de-o limpezime 
neobişnuită. Nici un firicel de nor nu se zărea cât vedeai 
cu ochii. Aşezaţi pe mal, Stanley şi Barker se pregăteau 
să pornească în expediţia proiectată: înconjurul lacului. 

În apropierea lor, pe uscat, se afla barca 
demontabilă, din lemn de cedru, lungă de aproape 
douăzeci de metri şi largă de trei, adusă de ei din 
Zanzibar. 

— Butu! strigă Stanley. 

— Da, maser! 

— Trebuie să-mi alcătuiesc un echipaj. Vezi cine se 
oferă dintre oamenii tăi. 


Parlamentările lui Butu cu hamalii durară aproape o 
jumătate de oră. 

Stanley îşi pierduse răbdarea. 

— Ce se întâmplă, Butu? 

— Nimic, maser! 

— Nu vrea nimeni să mă însoţească? 

— Nimeni, maser! Frică de apă! 

— Prostii! 

— Nu prostii, maser! Apa adâncă — trage bieţi 
oameni la fund. Ei zic că viteji, dar pe uscat. De apă 
mare frică! 

— Ştii bine că nu pot merge doar eu, cu maser Barker 
şi maserii Pocock. Spune-le oamenilor să privească mai 
cu atenţie la corabia mea! E frumoasă, sigură ca un 
vapor, mai iute ca o pasăre! 

— Eu spus la ei, tot aşa cum spus maser Stanley la 
mine. Ei explicat că mare, mare frică! 

— Mii de tunete, se enervă Barker! Parcă n-au mai 
văzut apă în viaţa lor! Câţi oameni vă trebuie, domnule 
Stanley? 

— În afară de James Pocock şi de mine, aş mai avea 
nevoie de încă vreo zece. Franck Pocock şi cu dumneata 
veţi rămâne aici, să conduceţi tabăra în lipsa noastră. 

— Lăsaţi pe mine! În cinci minute aveţi oamenii 
trebuincioşi. 

— Te rog însă... fără brutalităţi! 

— Se înţelege! 

Barker se apropie de grupul de hamali. Alese zece 
dintre ei, cei care i se păreau a fi mai voinici. 

— Tu! Şi tu! Şi tu!... Aşa! Câţi sunt, Butu? 

— Zece, maser! 

— Spune-le să mă urmeze! 

— Unde îi duceti? 

— Dacă nu vor însoţi pe maser Stanley în barca cea 


mare, n-au decât să plece! 

Renunţam la serviciile lor. Trebuie să-mi predea 
proviziile şi puştile. 

— Maser! Nu faceţi una ca asta! Ei fără puşcă, fără 
mâncare, mor! 

— Numai dacă merg cu maser Stanley, mă 
răzgândesc. Altfel, aşa am hotărât, aşa va rămâne. Noi n- 
avem nevoie să hrănim pe degeaba atâţia fricoşi! Poţi să 
le mai comunici că maser Stanley dublează plata pentru 
cine merge pe lac. 

Puşi în faţa unei astfel de alternative, cei zece negri 
sfârşiră prin a accepta să-l însoţească pe Stanley. 

Şi astfel ambarcaţiunea fu lansată pe apă. La cei 
doisprezece navigatori se adăugă însuşi Butu, care ţinea 
morţiş să-i demonstreze lui Stanley că el nu e de loc 
fricos. 

— Suntem treisprezece acum! remarcă James Pocock. 

— Eşti superstiţios? Eu mă bucur că Butu s-a oferit să 
meargă cu noi. E singurul care ne poate servi drept 
tălmaci. 

James nu mai găsi necesar să continue discuţia. Se 
mulţumi să privească în tăcere peisajul grandios al 
împrejurimilor lacului. 

Ajunseră cu bine pe malul nordic. 

— Aici Uganda! explică Butu. Ţară frumoasă, împărat 
frumos. Numeşte la el Mtesa. 

Stanley se hotărî să facă o escală. Îl lăsă pe James cu 
cinci negri în barcă, iar el, Butu şi ceilalţi cinci negri 
debarcară pe țărm. Spre surprinderea lui Stanley, 
scurtele explicaţii date de Butu se dovediră a fi 
adevărate. Îndată ce pătrunseră câteva mile în interior, 
le ieşi înainte o suită compusă din demnitari şi curteni, 
trimişii speciali ai împăratului Mtesa, pentru a-l 
întâmpina pe Stanley şi însoțitorii săi. Erau oameni 


chipeşi, prietenoşi, bine proporţionaţi, vorbind o limbă 
melodioasă. 

— Am impresia că trăim un vis frumos, îi şopti 
Stanley lui James Pocock. 

— Eu, domnule, sunt convins că nu poate fi decât un 
vis! 

În sunetele unor instrumente melodioase fură 
conduşi, la palat. Între timp, tam-tamul — „telegraful 
junglei africane“ — vesti sosirea micului grup 
expediționar. 

În sala mare a palatului le ieşi înainte chiar împăratul 
Mtesa. Era un om deosebit de înalt, proaspăt ras, cu un 
aspect atât de plăcut, că îl impresionă până şi pe 
Stanley. El, care văzuse atâtea în numeroasele-i 
peregrinări, nu se aşteptase să întâlnească în inima 
continentului african o personalitate atât de distinsă şi 
fermecătoare. 

Mtesa nu cunoştea limba engleză, dar avea în 
preajma lui un tălmaci mult mai bun decât Butu. 

Îşi strânseră mâinile, conform obiceiului european. 
După aceea, Mtesa le făcu semn să se aşeze pe nişte 
perne moi, meşteşugite în chip oriental. 

Bătu uşor din palme şi în sală intrară aproape o sută 
de femei. 

— Sunt soțiile împăratului, le explică tălmaciul. Cele 
mai frumoase femei din Uganda. 

Femeile se aşezară pe podea, de-a lungul pereţilor. 
Un murmur de admiraţie străbătu încăperea: 

— lată-l pe Stanley! 

— De unde îmi cunosc numele?! întrebă el, mirat şi 
intrigat în acelaşi timp. 

— Numele dumneavoastră a străbătut ţinuturi întinse, 
domnule! interveni binevoitor tălmaciul. Pretutindeni e 
rostit cu multă admiraţie. Sunteţi singurul alb care a avut 


curajul sa pătrundă prin locuri neumblate, spre a-l afla pe 
„căutătorul de fluvii”. Doctorul Livingstone a fost ca un 
părinte pentru noi. Prietenii lui sunt şi prietenii noştri. 

Mtesa se ridică de pe pernă, rosti câteva cuvinte, 
apoi întinse, pe rând, braţele spre cele patru puncte 
cardinale. 

— Ce spune? îl iscodi Stanley pe tălmaci. 

— Împăratul vă urează bun sosit şi vă invită să staţi 
în Uganda cât veţi voi. 

— Dar de ce-a arătat spre cele patru zări? întrebă 
James. 

— Asta înseamnă că tot ceea ce ne aparţine nouă, 
până la hotare, vă aparţine şi dumneavoastră. 

— Straşnic! exclamă cu satisfacţie tânărul Pocock, 
rotindu-şi privirea de-a lungul pereţilor. 

Stanley admira în tăcere chipul lui Mtesa. Trăsăturile 
împăratului îi aminteau de figurile statuilor mari de piatră 
din Teba. „Prin ce mister pătrunsese această civilizaţie 
străveche în plină junglă?“ se întreba el, cercetând cu 
atenţie pe cei ce îl înconjurau, în timp ce aceştia se 
străduiau să ofere oaspeţilor cele mai alese delicatese 
africane. Alături de el, James Pocock repeta în neştire: 

— Visez!... Totul nu-i decât un vis!... Un vis frumos!... 

Înconjurul imensului lac dură aproape zece zile. 
Uganda a rămas de mult în urmă. O furtună puternică pe 
apă şi un atac tâlhăresc îi fac să se reîntoarcă în tabără 
sleiţi de foame şi de oboseală. Îi întâmpină chipuri 
speriate, triste. 

— Unde e Barker? e prima întrebare a lui Stanley. 

— A murit acum câteva zile, răspunse Franck Pocock, 
arătând o moviliţă proaspătă în apropierea locului de 
debarcare. 

— Ce s-a întâmplat aici... În lipsa mea?... 

— Am fost atacați în patru rânduri. Am pierdut 


douăzeci şi cinci de oameni, în afară de Barker. Ceilalţi 
nu vor să mai rămână în acest ţinut nici în ruptul capului. 
Cred că ar trebui să ne întoarcem, domnule! În aceste 
condiţii nu mai putem înainta nici un pas mai departe. 

— Dar eu trebuie să ajung la lacul Nyansa! 

— Imposibil, domnule! Din două sute douăzeci şi 
patru de însoțitori, am rămas cu mai puţin de jumătate. 

— Cum aşa?! 

— Cei care au scăpat de moarte au fugit prin păduri. 

— Au dezertat, vrei să spui? 

— Rezultatul e acelaşi! Şi au luat cu ei arme, muniții 
şi hrană. 

— Dumneata ce-ai păzit, domnule Franck? 

— Mă iertaţi, dar Barker a fost omorât de trei dintre 
aceşti fugari, pentru că s-a opus, cu arma în mână, 
plecării lor. 

— Şi atunci ţi-ai apărat pielea? 

— Bineînţeles! Dar dacă eu nu rămâneam în viaţă, la 
întoarcerea dumneavoastră n-aţi mai fi găsit absolut 
nimic. Trebuie să plecăm imediat. 

— Cu neputinţă! Nu am împlinit decât una din 
misiunile pe care mi le-am propus! Mai am de făcut 
multe cercetări! Atâtea descoperiri mă aşteaptă... 

— Vă înţeleg! Dar cu cine veţi continua? Doar cu 
mine şi cu fratele meu? 

Stanley surâse cu amărăciune. Butu, care urmărise 
cu atenţie convorbirea dintre cei doi, se apropiase 
încurcat şi şovăitor lăsând să se înţeleagă că ar vrea să 
intervină în discuţie. 

— Maser! şopti el. 

— Te ascult, Butu! 

— Maser, eu am o idee! In sat, aproape multe bărci 
mari. Noi cumpărăm bărci, mergem toţi la Uganda. Acolo 
împărat Mtesa dă la noi mulţi însoțitori. Maser poate 


duce la alt lac mare. 

Stanley se repezi la Butu, îi cuprinse umerii cu 
amândouă braţele şi-l sărută pe frunte, cu un entuziasm 
care stârni nedumerire în întreaga caravană, căci nimeni 
nu auzise ce-i propusese şeful hamalilor. 


Mtesa îi dărui într-adevăr lui Stanley o escortă de 
câteva mii de oameni, şi mulţumită acestui fapt el reuşi 
să cerceteze o regiune întinsă la apus, dar fără a putea 
ajunge la lacul Nyansa, după cum intenţionase, deoarece 
triburile Wanyoro se opuseseră cu înverşunare, barându- 
le trecerea. Pentru Stanley însă o nouă enigmă 
geografică era rezolvată: nu mai încăpea nici o îndoială 
că Victoria şi Nyansa erau o singură întindere de apă şi 
nu un grup de lacuri, aşa cum se pretinsese până atunci. 

Rămânea de clarificat enigma lacului Tanganyika şi a 
scurgerii fluviului Lualaba. 

Înconjurul lacului dură vreo cincizeci de zile, dar la 
capătul lui, Stanley descoperă că Tanganyika are drept 
tributar periodic Lukuga, care se varsă în Lualaba. Nu i-a 
mai rămas de dezlegat decât o singură problemă: încotro 
merge Lualaba? Cu ce fluviu se identifică el? Cu Congo? 
Cu Nigerul sau cu Nilul? 

Când se reîntoarce la Udjidji, unde rămăsese grosul 
expediției, îl aşteptau alte surprize neplăcute: James 
Pocock murise de tifos. Fratele său, Franck, grav bolnav. 
Cinci wangwani din escorta armată muriseră de vărsat. 
Mulţi dintre hamali dezertaseră. Stanley nu e omul care 
să dea îndărăt, oricâte piedici sau primejdii i s-ar aşterne 
în cale. Până când Franck se va însănătoşi, el poate 
alcătui o nouă trupă. De astă dată îl vor însoţi oamenii 
cei mai curajoşi, deoarece ţinuturile în care se vor avânta 
sunt complet necunoscute. Nici un alb n-a mai călcat prin 
regiunea Uhombo. 


Credinciosul Butu recrutează pentru această. 
Înfricoşătoare expediţie doar patruzeci de wangwani, dar 
toţi sunt războinici hotărâți, care nu se tem de pericole 
sau de jungla nepătrunsă. 

În zorii unei dimineţi limpezi, patruzeci şi trei de 
oameni pornesc în marş de-a lungul fluviului Lukuga. 
„Câţi dintre ei se vor mai întoarce în Udjidji?“ se întreabă 
localnicii, conducându-i în sunetele răscolitoare ale 
tobelor până la marginea satului. 


_ Capitolul IX. 
incotro îţi porţi apele, Lualaba? 


Parcurseseră aproape o sută de kilometri în direcţia 
vest, când Buta aflat în avangarda caravanei, veni 
alergând spre cei doi albi. 

— Maser! Primejdie! 

— Triburi sălbatice? 

— Mai rău, maser! Butu speriat rău! Butu n-a mai 
văzut până acum aşa ceva! 

— Vorbeşte mai desluşit, omule! interveni Franck. Ce- 
ai văzut? 

— Oameni care nu sunt oameni! Ei oprit caravana! Ei 
strigă: „Ehea! Ehea!“ Ei nu lasă treacă mai departe! Ei 
avut săgeți otrăvitoare! Butu rău speriat! 

— Să mergem amândoi, să vedem ce se întâmplă! 
Pregăteşte-ți carabina, Franck! 

Înaintară cu multă precauție. Oamenii lui Stanley se 
opriseră în loc, neştiind ce atitudine să ia faţă de 
duşmanul necunoscut şi înspăimântător, dar care nici nu 
ataca. Un grup de aproximativ o sută de oameni se 
aşezaseră de-a curmezişul potecii. Aveau o atitudine 
înfricoşătoare, dar nu schiţau nici un gest de atac. 
Trăsăturile le erau grosolane, capul acoperit de păr, ca la 
maimute. Împrejurul gâtului îşi atârnaseră — În chip de 
podoabe — capete de şoareci, oase de gorilă şi piei de 
şerpi. Când îl zăriră pe Stanley, scoaseră acelaşi strigăt 
ciudat, care îl înspăimântase atâta pe Butu: „Ehea! 
Ehea!“ 

Franck, cu degetul pe trăgaci, se apropie de Stanley. 
Alte strigăte izbucniră. 

— Ce facem? Oare ne vor ataca? 

— Mai degrabă socotesc că apariția noastră i-a uimit. 
Până la noi n-au mai văzut oameni albi. 


— Ce-ar fi să trag câteva focuri în aer? 

— Crezi că e necesar? 

— Altfel nu se mişcă din loc şi nu avem pe unde să 
trecem. Ştiţi, domnule Stanley, privind aceste făpturi, am 
impresia că am nimerit pe o altă planetă, cu miliarde de 
ani mai tânără decât pământul. 

Stanley găsi gluma lui Franck excelentă şi izbucni 
într-un hohot de râs, care dezlănţui un nou val de 
strigăte guturale: 

— „Ehea! Ehea!“ 

— Aceşti oameni se pare că nu cunosc decât un 
singur cuvânt, continuă Franck, încurajat de faptul că 
Stanley îi apreciase gluma rostită adineaori. Vă spun 
sincer că m-ar interesa să-i studiez mai îndeaproape, 
dacă nu am avea cu totul alte probleme de dezlegat. 

— Într-adevăr, dragul meu Franck, situaţia e tragi- 
comică. Încep să-ţi dau dreptate. Cred că singura soluţie 
pentru a ne vedea scăpaţi de ei nu poate fi decât o rafală 
de gloanţe. 

— Vă asigur că se vor împrăştia ca potârnichile, 
spuse Franck. 

Amândoi traseră câte două gloanţe în aer. 

Detunăturile răsunară cu un ecou lugubru în desişul 
junglei. Când fumul se risipi, nu se mai zărea nici urmă 
din oamenii-maimuţă. 

Răsfoind manuscrisele sale din vremea când 
discutase cu Livingstone asupra Lualabei, Stanley 
descoperi că doctorul presupusese la un moment dat că 
ar fi fost de fapt cursul superior al fluviului Congo. Dar 
Livingstone, preocupat de izvoarele Nilului, neglijase voit 
continuarea cercetărilor în această direcţie. După un 
marş de aproape patru sute de kilometri până în inima 
Africii, Stanley ajunsese în locul unde fluviul avea o 
lărgime de cinci sute de metri. 


Aşezaţi la unul din focurile taberei, instalată chiar pe 
malul Lualabei, Stanley şi Franck discutau despre 
itinerariul pe care urmau să-l parcurgă de-acum înainte. 

— Am impresia că Lualaba curge de la sud spre est, 
spuse Franck, în timp ce învârtea în frigare o pulpă de 
tap sălbatic. 

— Asta ar însemna că se varsă în Oceanul Indian, 
murmură, pierdut în visare, Stanley. 

Deodată tresări, ca scuturat de friguri. Ochii îi 
scânteiară în lumina flăcărilor. 

E datoria mea să-l urmăresc până la ocean... oricâte 
piedici aş întâlni în drumul meu, rosti el apoi cu hotărâre. 
Aş avea nevoie însă de o escortă mult mai puternică. 

Franck urmărise cu ochi lacomi rumenirea ţapului la 
căldura jarului ce se desprindea, trosnind, din vreascuri. 

— Da! E adevărat. Ne putem aştepta oricând la 
dezertarea wangwanilor. Mă mir chiar că nu au făcut-o 
până acum. Am o idee şi cred că nu e rea, spuse el, 
răsucind frigarea. La o mică distanţă de aici, asta am 
aflat-o de la Butu, se află o colonie arabă, al cărei şef e 
Tippu-Tib. 

— Am auzit şi eu de el, îl întrerupse Stanley, 
continuând să viseze cu ochii deschişi. Se pare că se 
ocupă cu negoţul de sclavi. 

— Şi ce ne interesează pe noi acest lucru? Principalul 
e să obţinem de la el oamenii de care avem nevoie. Cu 
lire sterline se poate obţine orice de la Tippu-Tib. 

— Nu vreau să am de-a face cu el! 

— Atunci, fii sigur că peste puţin timp vom mai 
rămâne doar noi doi. Ti-am mai spus că oamenii pe care 
îi avem acum se tem de locurile necunoscute. Şi apoi nu 
putem şti ce primejdii se vor ivi în calea noastră. Sclavii 
lui Tippu-Tib cunosc împrejmuirile. Ei sunt aici ca acasă. 
În definitiv, faci ce vrei, adăugă Franck, vădit 


nemulţumit. Tu eşti şeful expediției. 

Stanley refuză cu politeţe bucata de carne pe care i-o 
întinse Franck. 

— Mulţumesc, nu mi-e foame! 

Gândul îi zbura într-una la Lualaba. 

Noaptea, târziu, Franck îl simţi pe Stanley cum se 
răsucea în patul de campanie, fără astâmpăr. 

— Nu ţi-e somn? 

— Ascultă, Franck! M-am hotărât! Sunt constrâns de 
împrejurări şi altă soluţie mai bună nu am la îndemână. 
Mâine, în zori, vreau să discut cu Tippu-Tib. 


Colonia arabă, al cărei şef era Tippu-Tib, îl primi pe 
Stanley cu admiraţie şi simpatie. Numele ziaristului 
explorator pătrunsese în inima junglei, aşa cum se 
întâmplase pentru vecie cu cel al doctorului Livingstone. 

Tippu-Tib era un bărbat interesant. Potrivit ca statură, 
uscăţiv, cu tenul măsliniu şi nas acvilin, avea ochii mari, 
negri şi vioi. Îl poftise pe Stanley în coliba care-i slujea 
drept reşedinţă şi birou administrativ. 

— Aşadar, domnule Stanley, nu-ţi pot oferi decât 
două sute cincizeci de sclavi. 

— Ajung! 

— Cred şi eu! Dar eu ce voi face când va trebui să mă 
întorc prin ţinutul Nyangwe? Escorta mea va fi prea 
mică! 

— În schimb suma pe care ţi-o ofer este destul de 
mare. 

— Aţi spus cuvântul potrivit, domnule! 

— Nu-ţi ajung cinci sute de lire sterline? 

— Fără o mie de lire nici nu mă clintesc de-aici! 

— Atunci voi fi nevoit să plec mai departe, cu cei 
patruzeci de războinici wangwani. 

— Nu înţeleg cum de mai puteţi numi „războinici” 


nişte oameni care şi-au pierdut capul de frica animalelor 
din junglă şi a canibalilor! 

— De unde ştii? 

— Sclavii mei au şi vorbit cu oamenii dumitale. 
Wangwanii nu mai vor în ruptul capului să meargă mai 
departe. 

— Îți dau o mie de lire sterline, dar cu o condiţie! 

— Care? 

— Să-mi procuri, de unde ştii, câteva corăbii uşoare. 

— Aşa ceva nu se află prin partea locului! Numai 
triburile sălbatice, de pe Lualaba, au bărci. Noi, dacă vă 
vom însoţi, mergem pe uscat... de-a lungul fluviului... 

— Şapte sute de lire sterline îţi ajung? 

— O mie. Nici un penny mai puţin, se îndârji arabul. 
Voi semna un contract în momentul în care îmi veţi da 
cecul. 


De zece zile, caravana plecată din Nyangwe a pornit 
în necunoscut, de-a lungul fluviului Lualaba, deşi, la 
mijlocul lui noiembrie, roua tropicală picură fără încetare, 
făcând să iasă din pământ aburi fierbinţi şi miasme de 
nesuportat. Desişul junglei e din ce în ce mai greu de 
străbătut. 

— Domnule Stanley! 

— Ce este, domnule Tippu-Tib? 

Arabul afişează o mină gravă, disperată: 

— Oamenii mei spun că nu mai pot înainta. 

— Te-ai obligat, în numele lor, prin contract! E 
adevărat sau nu? 

— E adevărat! Dar Allah se împotriveşte. Ce pot face 
eu, un biet muritor, în faţa atotputerniciei lui Allah? 

Stanley nu-şi ascunde un zâmbet dispreţuitor. 

— Şi ce doreşti? Cum să-l înduplecăm pe Allah? 

— Va trebui să-mi mai daţi un cec de cinci sute de 


lire. Poate în felul acesta voi reuşi să conving oamenii să 
vă însoţească încă douăzeci de zile. 

— Numai atât?! 

— Atât. Fluviul parcă nu are sfârşit! Chiar nu vă 
înţeleg pe voi, europenii, ce aveţi de câştigat dacă 
mergeţi aşa, în necunoscut? 

— Nici n-ai să înţelegi vreodată, Tippu-Tib! Pe 
dumneata te interesează un singur lucru: banii! Pe mine 
cu totul altceva. 

Arabul clătină din cap, în semn că era foarte convins 
de zădărnicia căutării unor lucruri care nu aveau nici un 
fel de preţ în ochii lui. 

— Fie cum vreţi dumneavoastră. Dar fără suma pe 
care v-am cerut-o nu pot să merg mai departe. 

Stanley completă un nou cec în valoare de cinci sute 
de lire sterline, pe care Tippu-Tib îl vâri cu îndemânare în 
buzunarele largi ale veşmântului său. 

— Allah va binecuvânta drumul nostru încă douăzeci 
de zile! rosti el, cuprinzând cu o privire cucernică 
nemărginirile întinse ale cerului. 


A doua zi, Stanley puse în aplicare o nouă idee a lui 
Franck. 

Se urcă în barca lui demontabilă împreună cu Butu şi 
trei dintre războinicii wangwani. Franck şi Tippu-Tib 
preluară conducerea coloanei de pe uscat. Curând, însă, 
îi pierdură din vedere. Oamenii se târau cu mare 
greutate prin desişurile junglei, în timp ce barca aluneca 
sprintenă pe apă. 

— Maser! Trebuie să oprim aici! rosti Butu cu 
îngrijorare, arătând spre malul drept al fluviului. Noi 
depărtat prea mult. 

Dar Stanley nu mai avu vreme să-i răspundă lui Butu, 
pentru că un zgomot neaşteptat izbucni în junglă. 


— Ce se aude, Butu? 

— Asta tobe. Tam-tam. 

— Dar ce spun? 

— Cer ca noi să oprim. Asta ţinut Vinya-Njara. Ei 
atacă la noi când luna intră în nori. 

— Unde sunt? 

— Acolo! şi Butu arătă pe malul stâng al fluviului. Ei 
cu bărci multe şi săgeți otrăvite. Noi depărtat prea mult, 
repeta el, tremurând ca varga. 

— Butu! îi zgâlţâi umerii Stanley. Butu! Tu eşti un 
războinic, nu un iepure fricos! 

— Noi numai cinci oameni, se justifică Butu. Ei cine 
ştie câţi? 

— Ai dreptate, prietene! Şi apoi pe apă vom fi o pradă 
mai uşoară pentru atacatori. Să tragem barca la mal 
înainte de-a se întuneca. 

— Butu face culcuş pentru maser în copac. 

La comanda lui, cei trei wingwani lopătară cu forţă şi 
îndemânare, ducând barca la mal. Era şi timpul. De-abia 
puseseră piciorul pe uscat şi pe malul stâng apărură vreo 
douăzeci de negri, agitând furioşi arcurile cu săgeți 
otrăvite. Se sfătuiră între ei o vreme şi dispărură în 
desişuri în cea mai mare grabă. 

— Ei sfătuit aduce bărci, spuse Butu. Ce facem, 
maser? Tippu-Tib şi maser Franck nu venit la timp! 

— Mi-ai promis că ne vom instala într-un copac. 

— Da, maser! 

— Alege-l pe cel mai trainic şi mai înalt. Vom face din 
el culcuşul nostru pentru noaptea aceasta. De pe 
crengile cele mai înalte vom putea observa toate 
mişcările duşmanilor. 

— Asta, maser, copac potrivit, arătă Butu spre un 
arbore uriaş, pe care de-abia l-ar fi cuprins cinci oameni 
în braţe. 


Se instalară cu multă greutate la o înălţime 
ameţitoare. Crengile copacului erau rezistente. Stanley 
cerceta cu binoclul împrejurimile. Nu se zărea nici urmă 
de atacatori, dar nici Franck, Tippu-Tib şi grosul 
caravanei nu apăreau la orizont. „Oare ce să li se fi 
întâmplat?“ se întreba îngrijorat Stanley. „Atâta timp cât 
va fi lumină nu mă tem, dar noaptea vom fi cu siguranţă 
atacați. Numai de n-ar intra luna în nori!“ 

— Maser! îi întrerupse Butu, brutal, şirul gândurilor. 
Priveşte, maser! 

O barcă uşoară, în care se aflau cinci războinici, 
încerca, la adăpostul unui camuflaj din frunziş, să se 
strecoare de-a curmezişul fluviului pe ţărmul unde se 
aflau ei. 

— Cercetaşi, maser! Ei vor găsească la noi, acum, 
ziua. Spus apoi la ceilalţi unde suntem. Noaptea ei atacă 
sigur. 

— O să le treacă cheful! spuse cu hotărâre Stanley. 

Încărcă liniştit carabina şi, când barca ajunse în 
bătaia armei, apăsă cu hotărâre pe trăgaci. Detunătura 
armei sperie un cârd de papagali, care—ţipând 
înfricoşător — se refugie în adâncul junglei. Stanley 
ochise cu mare precizie. Bătând aerul cu braţele, unul 
dintre cercetaşi se prăbuşi, fără a mai apuca să scoată 
un geamăt, în apele învolburate ale Lualabei. Ceilalţi 
zoriră să se întoarcă pe mal. 

— Deocamdată nu vor mai îndrăzni să se apropie de 
noi! exclamă satisfăcut Stanley. 

Dar în sinea lui era mai îngrijorat ca oricând. 
Niciodată până acum nu se aventurase cu un număr atât 
de mic de oameni în necunoscut. Niciodată nu fusese 
atât de aproape de o primejdie de moarte. 


Aţipise, frânt de oboseală şi încordare. Instinctiv, 


tresări. Când se mai obişnui cu întunericul, îl văzu pe 
Butu. Privea cu atenţie în zare. Încercă şi el să străpungă 
cu privirile până la fluviu, dar nu desluşi nimic. În schimb, 
urechile prinseră nişte zgomote ciudate, ritmice, care 
veneau chiar din direcţia apei. „Zgomotul lopeţilor! Ne 
atacă! “ îşi spuse el. Privi cerul cu teamă. Luna tocmai 
zorea să se ascundă printre nori. „Dacă ne vor descoperi, 
suntem pierduţi!“ în aceeaşi clipă, Butu se întoarse spre 
el. Cu tot întunericul îşi dădu seama că nici cei trei 
wingwani nu dormeau. Se frământau pe locurile lor, cu 
nelinişte şi poate chiar cu spaimă. 

— Ei mulţi, cincizeci de bărci, cu câte cinci războinici 
fiecare, îi şopti Butu. 

„Cum de i-a putut număra pe întunericul ăsta?“ se 
întreba, cu uimire, Stanley. 

Nu trecu multă vreme şi auziră clipocitul bărcilor care 
acostau la mal. Apoi pădurea începu să trosnească. 

— Ce se întâmplă, Butu? 

— Ei adună crengi. Fac foc mare, să găsească la noi. 

Situaţia devenea de-a dreptul dramatică. 

— Oricum, ne vom vinde scump pielea, dragul meu 
Butu! 

O pălălaie izbucni pe neaşteptate în bezna nopţii, ca 
un roi de licurici. 

— Încărcaţi-vă armele! şopti Stanley. 

Stârnită ca din senin, o pală de vânt întinse focul 
aprins de atacatori. Intenţia acestora era ca fumul să-i 
înăbuşe pe asediați, spre a-i sili să-şi trădeze locul unde 
se aflau ascunşi. Stanley privea cu deznădejde cum 
flăcările se ridicau tot mai sus, cuprinzând o porţiune tot 
mai mare a junglei. 

Tam-tamurile izbucniră pe neaşteptate, ou o furie 
sălbatică, vestind până departe apropiatul triumf. Acum, 
Stanley şi oamenii lui îi zăreau bine pe asediatori. Butu îi 


explică, în grabă, că aveau de-a face cu războinicii Vinya- 
Njara, temuţi şi neîndurători faţă de oricine. 

— Maser, la noi sosit ceasul! Butu merge în grădina 
strămoşilor lui. 

Drept răspuns, Stanley scrâşni din dinţi. Da, e mai 
mult ca sigur că Butu are dreptate. Sacrificiile, osteneala, 
mizeriile şi lupta cu necunoscutul, tot ce-a realizat până 
acum şi tot ce plănuise pentru viitor, se vor prăbuşi ca un 
castel făcut din cărţi de joc. Oare va muri aici, în mijlocul 
junglei care l-a atras cu mirajul ei, întocmai ca pe 
Livingstone, fără a reuşi să-şi împlinească, datoria până 
la capăt? 

— Nu-i destul! murmură el în neştire. Nu-i destul! 

Butu şi wangwanii nu pricepură rostul acestor cuvinte 
care semnificau pentru temerarul Stanley dârzenia şi 
îndărătnicia lui de-a nu se pleca în faţa morţii, când se 
afla abia la mijlocul drumului său de viaţă. 

— Nu-i destul! Trebuie să trăiesc! Trebuie să înving! 
Nu-i destul! 

— Maser, la tine iar friguri? întrebă Butu, privindu-şi 
stăpânul cu spaimă. 

Stanley nu mai avusese timp să-i răspundă. Se auziră 
focuri de armă urmate de vaiete şi strigăte disperate. În 
lumina fantastică a flăcărilor, războinicii se prăvăleau ca 
seceraţi. Butu şi wangwanii priveau ca buimăciţi 
înspăimântătorul spectacol al flăcărilor şi morţii, o 
viziune de coşmar a unei nopţi de groază pe malurile 
Lualabei. 

— Destul! repetă încă o dată Stanley, şi simţi că 
puterile îl părăsesc. 

Totul se învârtea în jurul lui: copacii, asediatorii, 
flăcările, ca într-o sarabandă fără de sfârşit. În cele din 
urmă îşi pierdu cunoştinţa. 


Capitolul X. 
Vraja magică a fluviului Congo 


Franck Pocock şi Tippu-Tib rămăseseră mult în urma 
lui Stanley. Înaintarea prin jungla care se întindea până 
la malurile Lualabei, pe poteca strâmtă şi încâlcită de 
liane, fusese anevoioasă. În seara când Stanley şi 
însoțitorii săi se refugiaseră în copacul uriaş, restul 
caravanei se afla la aproape zece kilometri depărtare. 
Tippu-Tib vru să-şi oprească oamenii din marş şi să-şi 
instaleze tabăra într-un luminiş ceva mai ospitalier, dar 
Franck se opusese cu îndărătnicie, deoarece câteva 
dintre călăuze îi atrăseseră atenţia că tobele de război 
ale sălbaticului trib Vinya-Njara vesteau prinderea unui 
om alb, care nu putea fi altul decât Stanley. Cu toate 
protestele arabului, Franck se hotărâse să alerge imediat 
în ajutorul şefului expediției. Dacă Stanley era în 
primejdie, însemna că totul avea să se sfârşească. „Acest 
om nemaipomenit nu trebuie să moară!“ îşi spuse el şi 
zori întreaga caravană cu ameninţări şi promisiuni. 
Înaintarea în noapte fusese şi mai anevoioasă. O bună 
parte din cei care alcătuiau expediţia renunţaseră să mai 
continue drumul. 

Totuşi, după patru ore de mers, Franck, care 
rămăsese cu cincizeci de oameni, zări la mai puţin de un 
kilometru flăcările unui incendiu. Presimţind că acolo se 
află şi Stanley, porni în pas alergător, urmat de cei care îi 
rămăseseră credincioşi. Crengile desişurilor le zgâriau 
obrajii, le rupeau veşmintele, dar fiecare nu mai avea 
decât un sigur gând: „Stanley e în primejdie! Stanley 
trebuie salvat!“ 

Luaţi prin surprindere, războinicii Vinya-Njara îşi 
pierdură cumpătul. În lumina flăcărilor erau o pradă 
uşoară pentru Franck şi oamenii lui. În câteva minute 


peste treizeci de războinici zăceau neînsufleţiţi pe 
pământul umed. 

Scoţând ţipete deznădăjduite, cei mai mulţi dintre ei 
se grăbeau să se urce în bărci sau să se arunce în apă. 
Câţiva încercară să opună rezistenţă. Săgeţile muiate în 
venin de cobra şuierară în noapte. Unele dintre ele se 
înfipseră în oamenii lui Franck, iscălindu-le sentinţa de 
moarte. 

Frank părea un diavol. Barba-i roşiatică era plină de 
mărăcini, pălăria spartă de ghimpi, iar hainele sfâşiate, 
lăsau să i se vadă rănile sângerânde de pe tot trupul. 

Trăgea necontenit şi urla îndemnându-şi oamenii să 
atace. Din când în când, flăcările îi luminau chipul 
cuprins de-o sinceră şi amarnică disperare, la gândul că 
prietenul său ar fi fost ucis. 

În scurtă vreme, ultima rezistenţă a sălbaticilor 
războinici fusese lichidată. Pe iarba însângerată zăceau 
vreo şaizeci dintre ei, în timp ce Franck pierduse doar 
cinci sau şase oameni. Restul războinicilor Vinya-Njara se 
înghesuiseră în bărci sau înotau voiniceşte, încercând să 
înfrângă curentul Lualabei. Dintr-un copac uriaş coborâră 
Butu şi cei trei wangwani. Ei purtau pe braţe corpul lui 
Stanley. Lui Franck i se înceţoşă privirea şi simţi un 
junghi ascuţit înţepându-i inima. 

— E mort? strigă el. Răspundeţi, e mort? 

— Nu! Maser Stanley numai leşinat, îngăimă, speriat, 
Butu. 

Din ochii atât de încercatului Franck se prelinseră 
câteva lacrimi, întocmai unor boabe de rouă ce se 
rostogolesc pe o frunză, înfiorate de adierea molcomă a 
vântului. 


Franck capturase ca „pradă de război” treizeci şi şase 
de bărci, pe care războinicii Vinya-Njara le abandonaseră 


pe malul Lualabei. 

Dintre ele, Stanley alesese numai douăzeci şi trei, 
suficiente pentru numărul celor care se hotărâseră să-l 
urmeze mai departe. Tippu-Tib mu mai voi să continue 
drumul cu nici un preţ, „chiar dacă Stanley l-ar fi poleit 
cu aur“. 

— Moartea pândeşte în aceste locuri la fiecare pas, 
adăugă el. 

Dar Stanley nu era omul care să dea îndărăt. La 28 
decembrie 1876, expediţia fluvială porni mai departe, 
spre eternul necunoscut. Erau o mână de oameni 
hotărâți, cărora Stanley le insuflase respect şi le 
transmisese mult curaj. 

După zece zile de drum se zăresc primele cataracte. 

— Ce facem, domnule Stanley? 

— Acostăm, Franck, bineînţeles. Trebuie să cercetăm 
pe unde se poate trece mai departe. 

Expediția debarcă pe uscat. Deşi e decembrie, 
soarele e pătrunzător şi suliţele lui de foc moleşesc şi-i 
obosesc peste măsură. Căutările sunt zadarnice. Apele 
fluviului se izbesc cu furie spumegândă într-o creastă de 
munte. Din izbitura valurilor respinse cu cele ce 
înaintează se produce un vârtej înspăimântător. 

— Cum vom trece pe aici? se întreabă toţi şi privirile 
se îndreaptă rugătoare spre Stanley, ca şi cum numai de 
la el ar putea veni salvarea. 

— Nu e decât o singură posibilitate, dragii mei. Vom 
transporta bărcile pe uscat până ce vom da iarăşi de 
apă, liniştită. 

— Prin junglă e clar că nu putem trece! e de părere 
Frank, şi Butu îl aprobă, deoarece privirile lui agere au 
descoperit imediat că ar fi o imposibilitate încercarea de- 
a străbate pădurea virgină. 

— Atunci vom escalada creasta muntelui! 


Oamenii privesc la început cu îndoială înălţimea de 
granit. Sunt convinşi că nu vor putea trece dincolo cu 
atâta încărcătură în spinare şi pe deasupra şi bărcile. Dar 
Stanley reuşeşte să-i convingă. Îi îndeamnă, le promite şi 
e primul care dă exemplu de temeritate şi voinţă. 

Oamenii gâfâie, blestemă, dar îl urmează orbeşte. 
Stanley este irezistibil. O simplă privire, un singur gest 
sunt de-ajuns pentru ca nimeni să nu mai crâcnească şi 
obstacolele să fie înfrânte, cu toate că eforturile sunt 
imense. Şi situaţia se repetă mereu, fiindcă fluviul e 
bogat în căderi de apă, curenţi şi baricade de stânci. 

Expediția începe să dea semne de oboseală. După 
trecerea celei de-a şaptea cataracte, fluviul se 
îngustează şi se desparte în zeci de canale prin care apa 
curge cu o viteză vertiginoasă. Ca prin minune nici o 
barcă nu se sfărâmă, nici nu se scufundă. În schimb, sunt 
atacați de indigeni, cărora simpla apariţie a caravanei le 
stârneşte furia războinică. 

Luptele devin un lucru obişnuit, sunt inevitabile, 
oamenii se împuţinează pe zi ce trece, dar Stanley, ca un 
cârmaci neobosit pe vreme de furtună, conduce bărcile 
mai departe, nu-şi pierde nici o clipă încrederea. E 
pătruns tot mai mult de vraja magică a fluviului Congo. 

— Cât vor mai dura suferinţele noastre? îl întreabă 
Franck, şi Stanley îi citeşte pe faţă oboseala, lipsa din ce 
în ce mai pronunţată a rezistenţei sale fizice. 

— Maser, asta fluviu blestemat! El nu mai are sfârşit! 
exclamă Butu. 

Stanley îşi dă seama că şi cel mai credincios dintre 
negri a ajuns la capătul puterilor. 

Şi deodată cataractele încetară. Fluviul se îndreaptă 
cu hotărâre spre apus, lărgimea sa creşte aproape de 
patru kilometri, iar peisajul devine încântător. Dar nimeni 
nu se poate bucura de frumuseţile care încep să se 


dezvăluie înaintea ochilor. Tam-tamurile cheamă la luptă 
şi — pe neaşteptate — pirogi enorme, încărcate fiecare 
cu câte optzeci de vâslaşi, se îndreaptă amenințătoare 
spre mica expediţie a lui Stanley. Pe flancurile pirogilor 
sunt  înşirate cranii omeneşti. Atacatorii sunt goi, 
busturile lor unse cu grăsime strălucesc în razele 
soarelui. Pe cap sunt împodobiţi cu pene de papagal, iar 
la gât le atârnă, drept trofee de război, oasele 
duşmanilor înfrânți. 

— Sunt canibali! strigă Franck. O să ne pună în 
frigare. 

— Fiţi pregătiţi! îi îndeamnă Stanley. Aşezaţi bărcile 
în linie! Comenzile lui sunt parcă ale unui general vestit 
pe câmpurile de luptă. Cum veţi vedea zburând prima 
lance, ochiţi bine şi trageţi! 

Pirogile s-au apropiat. Primele lănci au şi fost 
aruncate. Este limpede că atacatorii nu cunosc ce este 
îndurarea. 

Nimeni nu le cunoaşte dialectul, nimeni nu poate să 
le explice că expediţia lui Stanley nu a sosit pe 
pământurile şi apele lor cu scopuri războinice. 

— Acum! ordonă Stanley. Foc! 

Împuşcăturile produc panică. Pe aici nimeni n-a mai 
văzut aşa ceva. Gloanţele aducătoare de moarte sunt 
socotite drept răzbunările zeilor pentru cine ştie ce 
nesocotinţă făptuită cândva. Stanley n-a dorit nicicând 
aceste vărsări de sânge, dar fără ele nu putea înainta. 

Şi apoi viaţa le era continuu în pericol. Indigenii n-au 
cunoscut până acum oameni de altă culoare şi nici 
semeni de-ai lor îmbrăcaţi cu cămăşi, pantaloni scurţi 
sau înfăşuraţi în pânză albă la mijlocul trupului. 

Pentru indigeni, toţi aceştia sunt duşmani, care au 
venit să le cotropească pământul strămoşesc; într-un fel 
Stanley le dă dreptate în sinea lui. 


A doua zi atacul devine şi mai înverşunat. Expediția 
pierde încă doi oameni, fiindcă cei mai iscusiţi dintre 
atacatori au azvânlit cu dibăcie lăncile din imediata 
apropiere a bărcilor lor. 

Însă apele fluviului înghit lacome aproape cincizeci 
dintre aceşti îndrăzneţi. 

Gloanţele carabinelor sunt mai iuți decât lăncile. 


În ziua în care un afluent puternic de la nord, 
Aruwimi, se uneşte cu fluviul care se îndreaptă spre 
apus, Stanley îşi notează imediat în carnetul de 
însemnări zilnice: 

„Fără îndoială, mergem spre Oceanul Atlantic. Acesta 
e Congo. Trebuie să fie Congo, unul dintre cele mai mari 
fluvii ale globului. Deci am avut dreptate! Lualaba s-a 
transformat în uriaşul pe care l-am dorit şi aşteptat cu 
atâta nerăbdare. De mi-aş vedea visul împlinit până la 
capăt! De-aş ajunge viu şi nevătămat la Oceanul 
Atlantic! Dacă aş fi fost negru, poate că de mult n-aş mai 
fi fost în viață, dar în toiul luptelor, curiozitatea 
atacatorilor e mai mare decât ura şi cruzimea lor. Bratul 
care întinde arcul, mâna care vrea să arunce lancea 
înlemnesc de uimire la apariția unui alb, această ființă 
nemaivăzută de ei“. 


De câteva zile bărcile merg în linişte. Expediția 
întâlneşte pretutindeni o vegetaţie luxuriantă, bogată: 
curmali şi palmieri, banani, tufe de mirt, plante 
aromatice şi ferigi. 

Deodată pe mal îşi face apariţia un trib întreg. Sunt 
sute de oameni, care, în loc de lănci sau arcuri, agită în 
semn de bun venit frunze enorme de palmieri. 

— Vom debarca! hotărăşte Stanley. Trebuie neapărat 
să ne împrospătăm proviziile. 


— Nu am încredere în ei! ripostează Franck. Nu-mi 
miroase bine această primire cordială. 

— Sunt oameni paşnici! Vei vedea! 

Butu primeşte misiunea de-a lua primul contact cu 
indigenii. 

Barca lui Stanley se îndreaptă curajos spre țărm. 
Tobele bubuie ritmic şi indigenii cântă şi dansează, 
agitând frunzele de palmier, în semn de bun venit. La 
douăzeci de metri de țărm, Butu se aruncă în apă şi 
înoată voiniceşte spre mal. După câteva explicaţii 
însoţite de gesturi largi, el face palmele pâlnie la gură şi-i 
strigă lui Stanley: 

— Maser! Aici ţinutul Rulunga! Mai departe, lkengo! 
Oameni buni! Vom face schimb! Eu înţeleg ce vorbesc ei! 

Barca lui Stanley se apropie. În celelalte bărci, 
oamenii aşteaptă încordaţi. Stanley, cu casca pe ceafă şi 
mimica binevoitoare, cobori pe uscat. 

Tobele amuţesc ca prin farmec. Nimeni nu mai 
dansează, nimeni nu mai cântă. E o linişte ciudată, puţin 
înfricoşătoare. Doar scâncetele unor copii mici întrerup 
din când în când tăcerea care s-a aşternut deodată. 

— Butu! 

— Da, maser! 

— Prezintă-mă şefului tribului i 

Butu gesticulează şi vorbeşte în acelaşi timp. 
Sunetele sunt lungi şi melodioase. Dialectul e plăcut, 
senzaţia sonoră e încântătoare. Stanley nu e superstiţios, 
dar glasul indigenilor îl încântă şi-l convinge că de data 
aceasta se va înţelege eu ei. Din grupul masiv se 
desprinde un om mai în vârstă. Se apropie de Stanley, se 
înclină ceremonios, apoi ridică frunza de palmier, pe care 
o ţine în mână, deasupra capului, acoperit de un păr 
scurt şi creţ, ca o perie de sârmă. 

— Sennech! rosteşte, cu căldură în glas, bătrânul. 


— Ce spune? 

— Maser, asta cuvânt înseamnă pace. 

— Sennech! răspunde imediat Stanley şi ridică 
maşinal amândouă mâinile spre cer. 

Cu ajutorul lui Butu, Stanley cere indigenilor fructe şi 
făină, alimente de care expediţia ducea cea mai mare 
lipsă. Bătrânul asculta cu atenţie, apoi aprobă printr-un 
semn, înclinând uşor capul. A înţeles, şi omul alb va avea 
tot ce va dori. 

— Ce pot să-i ofer în schimb? întreabă Stanley. 

Din nou multe parlamentări, din nou bătrânul înclină 
uşor din cap şi răspunde cu surâsul pe buze: 

— Sennech! 

Aşadar, oamenii aceştia nu primesc nimic în schimb. 

Sunt ospitalieri şi tot ceea ce îşi doresc e pacea. 

Toată expediţia ar vrea să rămână acum pe aceste 
meleaguri vreme mai îndelungată, să-şi poată reface 
forţele în linişte, dar Stanley nu are astâmpăr. Pentru el 
nu mai există nimic pe lume decât un singur ideal: 
Congo! Fluviul Congo! 


Către sfârşitul lui februarie 1875, insulele devin din 
ce în ce mai numeroase, fluviul e brăzdat de tot mai 
multe golfuri, iar braţele laterale şi canalele îngreunează 
înaintarea. În ţinutul Ikengo întâlneşte oameni la fel de 
primitori ca la Rulunga. 

| se oferă alimente şi chiar un dovleac plin cu vin, în 
schimbul cărora nu i se cere absolut nimic. 

Sennech e cuvântul magic pe care locuitorii paşnici ai 
acestor ţinuturi îl rostesc cu emotie şi demnitate. 

— Sennech! le răspunde Stanley, fericit că expediţia 
poate înainta în linişte pe apele fluviului. „Cât mai e până 
la Atlantic?“ întreabă Franck, Butu şi ceilalţi membri ai 
caravanei. 


Stanley nu ştie nici el precis. E doar primul om care s- 
a încumetat să străbată Africa de la est la vest. Nimeni 
până la el n-a mai avut curajul şi tăria s-o facă. 
Însemnările sale vor fi de folos celor care-l vor urma. 
Câteodată îndoiala îl cuprinde şi pe el. „Oare fluviul 
acesta nu mai are sfârşit?“ Dar voinţa şi tenacitatea 
înfrâng piedicile fizice şi psihice. 

„Mai departe! îşi îndeamnă el oamenii. Tot mai 
departe! Nu avem nimic de pierdut, ci numai de 
câştigat!“ La Chumbrie îl întâmpină chiar regele acestui 
ţinut. E un individ solid, înalt, îmbrăcat caraghios. Pe cap 
poartă un fel de joben făcut din piei de animale. Are 
peste patruzeci de neveste ce şi-au aninat în jurul gâtului 
inele groase de bronz. 

— Maser! Rege din Chumbrie vrea stat de vorbă cu 
tine. 

Stanley se apropie de „grupul regal” cu o ramură de 
palmier în mâna dreaptă, semn al prieteniei şi intenţiilor 
paşnice. 

— Sennech! rosteşte el solemn. 

Nu i se răspunde, deoarece aceşti negri vorbesc alt 
dialect. Cu toate acestea, au înţeles din mimica lui 
Stanley gândurile lui curate. 

Regele face un semn. Un tânăr, cu corpul atletic, se 
înfăţişează dinaintea lui. Butu încearcă să se înţeleagă cu 
ei şi află în cele din urmă că e însuşi fiul cel mare al 
regelui. Dorinţa acestuia e ca odrasla să-l însoţească pe 
Stanley împreună cu o escortă de vreo cincizeci de 
oameni. 

— Maser! Oamenii din Chumbrie spun că apa cea 
mare nu departe! Dar acum fluviul foarte adânc şi 
periculos! 

Stanley cercetează fundul apei. Adâncimea atinge 
treizeci şi cinci de metri. Culoarea apei se închide, se 


învolburează. Din toate părţile năvălesc afluenții. 

— Fluviul ne va conduce până la ocean! Totul arată 
că nu mai e departe ziua mult dorită! exclamă cu 
frenezie Franck. 

Iluzie deşartă! Un nou lanţ de jertfe şi primejdii îi 
aşteaptă pe temerarii exploratori. 

Era într-o după-amiază când din barca lui Stanley, 
care înainta prima, se dădu semnalul de alarmă: 

— Maser, opriţi toate bărci! strigă îngrozit Butu. 

— Ce se întâmplă? 

— Ascultaţi! Zgomot asta nu bun! 

Stanley ciuli urechile şi îşi încordă auzul. Intr-adevăr 
zgomote surde, deocamdată destul de îndepărtate, 
asemănătoare unor mugete, răzbăteau până la el. 

— Cataractele! 

Pe fruntea lui Stanley se aşternură boabe mari de 
sudoare. Dădu ordin să se înainteze cu prudenţă. În mai 
puţin de-un ceas, strâns între lanţurile munţilor, fluviul se 
transformase într-un torent gigantic. Transportară bărcile 
pe uscat şi Stanley cercetă cu binoclul împrejurimile. 
Disperarea începe să-l cuprindă. 

— Nu mai putem înainta, Franck! 

— Imposibil, sir! Doar nu vreţi să rămânem aici?! 
Înapoi nu vom mai merge în nici un caz. 

Priveşte şi tu! îi răspunse aspru Stanley, întinzându-i 
binoclul. Ei bine, ce părere ai? 

Într-adevăr, recife de lavă şi râpe stâncoase barau 
drumul fluviului. 

— Dacă ar fi numai atât! Dar torentul de apă se 
prăbuşeşte într-o vale abruptă, aflată cu aproximativ trei 
sute de metri sub albia lui superioară! 

— Şi ce vom face acum? 

— Suntem nevoiţi să deschidem un drum pe uscat. 

Butu se apropiase la câţiva paşi de ei şi aştepta 


sfârşitul discuţiei lor într-o tăcere respectuoasă. Când i se 
păru că a sosit momentul potrivit, interveni cu sfială: 

— Maser! Voi nu supărat! Oamenii lui rege din 
Chumbrie făcut stânga-mprejur! 

Altă dată Stanley ar fi râs de gluma bravei sale 
călăuze. Acum însă e atât de îngrijorat, încât aproape că 
nu a băgat în seamă cuvintele lui Butu. 

— Kalulu rămas eu noi! Kalulu credincios lui maser! 
insistă Butu. 

Kalulu era fiul cel mare al regelui din Chumbrie. 
Râdea tot timpul, fiind încă un copilandru; dorul de 
aventură îl mâna mai departe, alături de omul acela alb 
care îl fascina prin eroismul său. 

Bărcile sunt târâte cu greu până la un punct de unde 
se poate vâsli în continuare. Expediția va continua. Dar 
până când? 

— Nimeni nu se depărtează de mal! ordonă Stanley. 

Curentul apei e vijelios. Un strigăt disperat, urmat de 
altele înfiorătoare. Barca lui Kalulu, în care se mai află 
încă doi oameni, e târâtă în mijlocul fluviului. 

— Repede! Două bărci în ajutorul lor! urlă Stanley, 
spre a se face auzit, fiindcă zgomotul apei acoperă 
vocile. 

— Inutil, sir! îl zgâlţâie de umeri Franck. Sacrificaţi şi 
alţi oameni de pomană. 

Stanley îşi muşcă buzele până la sânge. Franck are 
dreptate. 

Prin binoclu se poate vedea foarte bine o nouă 
cataractă. Dar acum e prea târziu! E zadarnic să mai 
strigi după ei, nimeni nu te mai poate auzi! Bărcile se 
îndreaptă, ca nişte săgeți, spre cataractă. Prinse în 
mijlocul vârtejului ameţitor, se învârtesc o clipă în loc, 
săltând peste crestele înspumate, într-un dans sălbatic al 
morţii. Apoi un trosnet teribil, când bărcile se izbesc de 


stânci şi se prefac în ţăndări. Oamenii dispar înghiţiţi de 
valuri; totul s-a petrecut în câteva minute. Stanley 
plânge ca un copil. Îşi aduce aminte de Kalulu, de 
zâmbetul lui nevinovat, pe care îl păstrase chiar şi în 
clipa morţii. A pierdut încă nouă oameni, încă nouă jertfe 
ale fluviului ucigaş. 

Mâna tremurândă înseamnă pe hartă, în amintirea 
celui dispărut: „Cascada Kalulu”. 


Situaţia devenise din nou îngrijorătoare. După tragica 
întâmplare, bărcile fuseseră trase la mal. 

Înaintaseră iar pe uscat, croindu-şi cu greu drum prin 
jungla sălbatică şi neprimitoare. După două zile de 
eforturi supraomeneşti, reuşiră să depăşească 
primejdioasele cataracte. Dar de-abia se urcară în bărci, 
că fură nevoiţi să debarce iar pe uscat. Fluviul devenise 
acum un vârtej clocotitor, ce se strecura printr-o 
strâmtoare îngustă cale de câţiva kilometri. 

Stanley cercetează cu atenţie terenul, de unul singur. 
Oamenii sunt obosiţi, epuizați, abia îşi mai trag 
răsuflarea. Franck ş indispus. Şi-a dat seama că fluviul e 
imens, are porţiuni mari complet impracticabile. 
Încercările lor se aseamănă cu strădaniile unor furnici de- 
a trece înot un lac întins. 

— Ce facem? 

A aruncat întrebarea fără vlagă, numai aşa, într-o 
doară. Stanley pare abătut, dar se cunoaşte că n-a 
abandonat încă lupta. E ca un general pe câmpul de 
luptă, împresurat din toate părţile de duşmani, dar care 
nu renunţă la bătălie, în speranţa că, în cele din urmă, îi 
va veni ideea salvatoare. 

— În orice caz, nu ne vom întoarce din drum! 

— Dar nici nu putem rămâne pe loc! 

— Voi găsi eu o soluţie! 

— În junglă nu mai vreau să ne aventurăm! Riscăm 
să ne pierdem viaţa! 

— Nici pe apă nu putem trece mai departe! 

— Atunci ce facem? 

Ochii, neastâmpăraţi şi iscoditori ai lui Stanley, 
răscolesc cu febrilitate împrejurimile, 


— Mă gândesc să transportăm bărcile în vârful 
muntelui. Le vom trece dincolo de platou. Poate că acolo 
fluviul îşi lărgeşte din nou matca. 

— Să escaladăm muntele cu greutatea bărcilor în 
spinare?! E o nebu... 

Franck îşi muşcă limba. Nu! Nu se cuvine a rosti 
astfel de vorbe faţă de un asemenea om! Viaţa lor nu 
mai contează! Va fi suficient ca unul dintre ei să ajungă 
până la capătul drumului şi acesta trebuie să fie el: 
Stanley. Aşa toate sacrificiile caravanei nu vor fi în zadar. 
Însemnările şi descoperirile pe care le-a făcut Stanley, 
străbătând un continent absolut necunoscut de la un 
capăt la altul, îi aparţin lui. Mâine, când le va cunoaşte o 
lume întreagă, gloria trebuie să-i aparţină lui şi — de vor 
mai fi şi ceilalţi în viaţă — se va răsfrânge şi asupra lor. 

Franck Pocock întinse mâna lui aspră către Stanley. 
Rosti vorbele cu solemnitate, ca un jurământ de viaţă şi 
moarte: 

— Eu, Franck Pocock, declar pe conştiinţa mea, că te 
voi urma până la capătul drumului! 

Stanley, emoţionat, îi strânse mâna în tăcere. 

— Mâine dimineaţă vom începe escaladarea! hotări 
Franck, după ce fumară amândoi, în linişte, câte o ţigară. 


Capitolul XI. 
Bula Matari, sfărâmătorul de stânci 


Abia în dimineaţa următoare şi-au dat seama că 
hotărârea lor nu poate fi împlinită. O bună parte dintre 
bărci erau stricate; câţiva oameni sufereau de dezinterie, 
iar Franck avea picioarele pline de răni purulente. 

— Maser Stanley! 

Butu se apropie de cortul său cu acea sfială ce-i era 
caracteristică ori de câte ori avea să-i comunice ceva 
neplăcut. 

— Ce este, Butu? 

— Maser, oamenii nu vor merge mai departe. 

— Atunci să instalăm o tabără aici... şi după ce ne 
refacem forţele, vom relua cu toţii înaintarea. 

— Oamenii nu vor merge mai departe! stărui cu 
încăpățânare Butu. 

— Crezi? 

— Da, da, maser! Butu avut totdeauna dreptate. Butu 
cunoaşte oamenii. 

— Dacă-i aşa, adună-i numaidecât. Vreau să le 
vorbesc. 

În câteva minute, toţi cei care mai rămăseseră din 
caravană se aflau adunaţi pe micul platou. 

— Susţineţi că nu mai aveţi putere, nu-i aşa? 

Nimeni nu răspunse, dar privirile lor deznădăjduite, 
sfârşite de oboseală, erau mai grăitoare decât vorbele. 

— Nici eu nu mai am putere. Sunt atât de obosit şi 
îndurerat, încât viaţa mi-e un chin. Sunteţi liberi să mă 
părăsiţi. Atunci şi eu voi fi liber şi nu voi mai purta 
răspunderea voastră. 

— Cum vom putea trece bărcile peste munte, maser? 
îndrăzni să întrebe unul dintre ei. 

— Drumul meu e înainte. Înapoi nu mă mai pot 


întoarce. Credeţi că nu vom fi în stare să străbatem 
muntele? Muntele acesta e ca o haită de câini răi, oare v- 
a speriat cu lătrăturile ei turbate. Dar un om nu trebuie 
să se abată din drumul său numai pentru că latră câinii! 
Vom învinge haita, vom învinge muntele! Vom sfărâma, 
de va fi nevoie, cu braţele noastre toate stâncile ce ne 
stau în cale. Dacă mă părăsiţi, voi pleca singur mai 
departe, cu barca mea. Să ştiu că-mi voi găsi mormântul 
în apele acestui fluviu şi tot voi merge înainte! 

Câteva clipe de tăcere. Oamenii îl privesc uimiţi, cu 
admiraţie şi venerație. Apoi răcnesc, ţopăie, se aruncă la 
pământ într-o explozie de nedescris. Oboseala a dispărut 
ca prin farmec. Un entuziasm clocotitor, mai clocotitor 
chiar decât înspumatele ape ale Congoului i-a luat locul. 

— Te vom urma, maser! Te vom urma, maser! 


Munca a durat trei săptămâni. Bărcile au fost 
reparate. S-a construit chiar o barcă nouă, lungă de 
aproape douăzeci de metri. Apoi a început escaladarea. 
Oamenii şi-au încordat ultimele lor forţe. Stanley 
conduce bătălia cu muntele. Îşi croiesc drum anevoios 
prin tufişuri, sfărâmă stâncile care le barează calea, 
mergând uneori de-a lungul unor prăpăstii înfiorătoare, 
pe locuri unde simpla alunecare a piciorului i-ar putea 
costa viaţa. Şi după încă trei săptămâni de chinuri, când 
eforturile supraomeneşti sunt gata să înfrângă ultima 
rezistenţă de voinţă, dând într-adevăr au ajuns cu toţii la 
capătul puterilor, în faţa ochilor uimiţi fluviul se 
desfăşoară din nou liber, descătuşat din strânsoarea 
stâncilor. Plâng şi râd în acelaşi timp. Butu se apropie de 
Stanley. Se apleacă până la pământ de trei ori, apoi îşi 
ridică privirile spre cer în auzul tuturor: 

— Maser! Tu ai învins câinii cei răi! Tu ai învins 
muntele cel mare! Toţi oamenii nu mai spun la tine 


maser Stanley. De acum înainte tu, pentru noi, Bula 
Matari! 

— Bula Matari! repetă întreaga caravană. Bula Matari, 
sfărâmătorul de stânci! E un strigăt de victorie, după o 
bătălie atât de îndelungată şi de încordată. 

Ecoul acestor cuvinte se aude până departe, se 
răsfrânge peste întinsul apelor şi al junglei, peste 
înălţimea maiestuoasă a munţilor şi abisul prăpăstiilor. 
Bula Matari, sfărâmătorul de stânci! Nume glorios ce va 
deveni cunoscut în toată regiunea scăldată de apele 
fluviului Congo... Va străbate întregul continent de la un 
capăt la altul, va ajunge celebru în toată lumea. 


Soarele scăpăra sulițe de foc şi oamenii erau nevoiţi 
să vâslească pe rând, pentru a da posibilitate celorlalţi să 
se odihnească. 

Cerul senin, insulele de verdeață, păsări felurit 
colorate, toată această ambianţă plăcută nu lăsa cu 
nimic să se întrevadă marea dramă ce avea să se abată 
asupra expediției la scurt timp. În frunte se află barca în 
care se găsesc Franck, Butu şi încă doi negri. Franck 
dormitează, lungit pe scândurile ce servesc de pat. Butu, 
chircit lângă el, a adormit de-a binelea, cuprins de 
oboseală. Ceilalţi doi lopătează, scrutând din când în 
când, prin deschizătura genelor, întinderea nesfârşită de 
apă. Stanley se află în ultima barcă, lungă de aproape 
douăzeci de metri, pe care au construit-o cu puţin timp în 
urmă. Deşi e la fel de obosit ca şi toţi ceilalţi, el nu-şi 
îngăduie nici un moment de odihnă. Priveşte cu atenţie 
tot ceea ce îi înconjoară şi notează în jurnalul de 
călătorie amănuntele cele mai neînsemnate, cu migală şi 
pricepere. Deodată strigăte de groază împânzesc 
văzduhul. Stanley recunoaşte vocea tunătoare a lui 
Franck. Cârmacii şi lopătarii parcă au înnebunit. Urlă şi 


gesticulează. Din punctul unde se află, Stanley nu poate 
distinge bine ce se întâmplă cu avangarda expediției. 

Porunceşte lopătarilor să mărească viteza, dar câteva 
bărci încearcă să-i bareze drumul. 

— Nu, maser! 

— Înapoi, maser! 

— Prea târziu, maser!... 

— Pericol, maser! 

Vocile gâtuite de emotie îl avertizează că drama s-a 
consumat. „Dar de ce-i prea târziu şi care poate fi 
pericolul?“ 

Răspunsul la aceste întrebări îl află peste câteva 
minute. Un vârtej neaşteptat a smuls barca din 
avangardă şi apele fluviului ucigaş au înghiţit-o lacome, 
ducând în tainiţele adâncurilor întregul echipaj. 

Durerea lui Stanley e atât de mare încât amuţeşte. 
Încă patru oameni au căzut victime şi printre ei se află 
doi dintre cei mai dragi tovarăşi: Franck şi Butu. 

Franck, inimosul, omul de sacrificiu, salvatorul vieţii 
lui în noaptea când războinicii Vinya-Njara încercuiseră 
copacul acela uriaş, de unde nu sperase că va mai cobori 
vreodată nevătămat... 

Butu, suflet mărinimos, tălmaciul care se descurca în 
toate limbile pământului, gata oricând să se jertfească 
pentru maser... 

Cum ii va putea uita vreodată? E ca şi singur. 
Însoţitorii care au mai rămas, deşi i-au jurat credinţă 
veşnică, deşi l-au numit „sfărâmătorul de stânci“ şi erau 
gata — cu puţină vreme în urmă — să-l urmeze orbeşte 
chiar şi până la capătul pământului, acum sunt 
adevărate epave, lipsite de orice vlagă. Au tras bărcile la 
mal şi s-au întins nemişcaţi, ca nişte statui jalnice în 
umbra stâncilor. 

Nu mai pot îndura fluviul; îl urăsc şi ar prefera să zacă 


acolo, aşteptându-şi moartea, dacă întoarcerea acasă 
numai e cu putinţă. 

— Moartea pândeşte din apă, maser! 

— Acolo... moartea!... 

Zeci de braţe arată Congoul. 

Stanley trebuie să-şi înfrângă şi acum durerea şi 
lacrimile pentru cei morţi. 

Au mai rămas în viaţă doar o mână de oameni, dar 
aceştia vor trebui să răpună îndărătnicia fluviului. 
Presimte totuşi că nu e departe ziua când vor ajunge la 
capătul drumului. Dar ce-ar mai putea face? Ce să le mai 
spună acestor oameni care s-au resemnat să-şi aştepte 
moartea în tăcere? 

Miracolul se produce pe neaşteptate. În zorii zilei 
următoare apare, pe negândite, oceată de negri 
sălbatici, purtând arme europene. 

— De unde le aveţi? li se adresează Stanley. 

— De la alb ca şi tine, răspunde unul dintre ei într-o 
englezească stâlcită, dar cu toate acestea inteligibilă. 

Stanley intuieşte că aşezările coloniştilor nu pot fi 
departe, că se apropie deci de câmpie şi totodată de 
gura fluviului. 

Întreaga tabără s-a trezit parcă la viaţă. Au înconjurat 
cu prietenie şi uimire ceata, ca şi cum ar fi văzut oameni 
pentru prima oară. 

Fiecare întreabă acelaşi lucru, dar vorbesc toţi odată 
şi ceilalţi par zăpăciţi; nu ştiu cui să răspundă mai întâi. 

— Ei nu aşa departe! Voi spuneţi douăzeci de 
kilometri! 

„Douăzeci de kilometri!“ Nu-i vine să creadă. 
„Douăzeci de kilometri!“ 

— Aţi auzit? strigă Stanley către oamenii săi. Aţi 
auzit? Douăzeci de kilometri! Ştiţi voi ce înseamnă 
această distanţă? Ce mai stăm pe gânduri? Îmbarcarea... 


imediat! 

Bucuria a cuprins şi însufleţit toată caravana. Bărcile 
sunt lansate la apă şi oamenii vâslesc de parcă îi 
fugăreşte cineva din urmă. 

Fluviul nu cedează însă atât de uşor lupta. Parcă e un 
balaur uriaş, cu nouă capete şi nouă vieţi, aprig şi dornic 
de alte victime. 

Cinci kilometri sunt străbătuţi doar în cinci zile, cu 
preţul vieţii a încă trei oameni. Cataractă după cataractă, 
cascadă după cascadă îi supun la cazne inimaginabile. 
Sunt obligaţi să lege bărcile între ele cu odgoane de 
bambus atunci când au de înfruntat curenţii şi vârtejurile. 
La fiecare debarcare se caţără pe stânci cu ajutorul 
scărilor de frânghie. La un moment dat, barca cea mare, 
în care se află Stanley, e atrasă într-un vârtej, frânghiile 
se rup şi „sfărâmătorul de stânci“ pare pierdut. Când 
oamenii săi îl regăsesc pe mal, rămân muţi de uimire. 

— Bula Matari, tu eşti un zeu! exclamă ei, cu 
admiraţie şi venerație. 

— Nu sunt zeu! Am avut doar noroc! le explică 
Stanley, dar nimeni nu crede aşa ceva. 

| se atribuie puteri supranaturale, fiindcă un om nu 
poate scăpa cu viaţă după ce-a trecut prin atâtea 
încercări şi pericole. 

— Bula Matari, împreună cu tine vom ajunge la apa 
cea mare! 

— Bula Matari, să părăsim acest fluviu blestemat! Să 
mergem numai pe uscat! Să înconjurăm cataractele! 

— Bula Matari, ascultă sfaturile noastre! Vrem să 
ajungi viu şi nevătămat la capătul expediției! 

Îndemnurile acestea sincere, pornite din inimă, îl 
emoţionează puternic pe Stanley. 

În ziua de 30 iulie îi apare în cale satul Isangila. E 
prima aşezare omenească pe care o întâlneşte de când 


au părăsit Chumbrie. 

— Câte zile voi face până la apa cea mare? 

— Cinci, maser! Îi răspund locuitorii satului. 

Stanley s-a hotărât să urmeze sfatul oamenilor săi. 
Ultima parte a drumului o va face pe jos, deoarece fluviul 
ascunde tot mai multe primejdii. Bărcile sunt trase la mal 
şi lăsate în grija locuitorilor din Isangila. 

Înainte de-a începe marşul, Stanley îşi concentrează 
caravana. Au mai rămas doar treizeci şi unu de oameni, 
în afară de el. 

Dintre aceştia vreo douăzeci bolnavi, numai piele şi 
oase, cu înfăţişarea unor cadavre, ce abia se târăsc. 

„Marşul scheletelor ar intitula un pictor tabloul 
reprezentând lugubra caravană a  supravieţuitorilor. 
Înaintarea se face anevoie, pe un platou uscat şi arzător. 
Indigenii sunt rari şi — spre surpriza şi indignarea lui 
Stanley — nu vor să le dea alimente decât în schimbul 
băuturilor alcoolice. 

În ziua de 4 august, când expediţia ajunge în satul 
Nuanda, aproape toţi oamenii sunt sfârşiţi de oboseală, şi 
orice ar încerca Stanley, ei nu mai pot continua drumul. 

— Destul! Destul, Bula Matari! strigară ei. Ai îndurare! 
Destul! 

Stanley dă ordin de oprire. Apoi scrie în grabă o 
scrisoare prin care cere ajutor şi trimite o ştafetă la 
Boma, orăşelul comercial ridicat de colonialişti pe coasta 
Africii de Vest. Apoi, abia târându-şi picioarele obosite, 
intră în coliba şefului tribului din Nuanda. | se dă o 
oglindă. 

Privind în ea întâlneşte un chip ce-l sperie şi i se pare 
că nu e al lui. Mai are puterea să se târască până la un 
strat de paie aşternut în încăpere şi se prăbuşeşte la 
pământ. 

— Atât de aproape! Atât de aproape... 


Sunt singurele cuvinte pe care le mai poate rosti, şi 
imediat îşi pierde cunoştinţa. 

Bula Matari — sfărâmătorul de stânci — zace 
inconştient într-o încăpere mizeră, la numai câţiva 
kilometri de ţinta mult dorită. 


La 12 august 1875, Boma era în sărbătoare. Locuitorii 
orăşelului se pregăteau să-l întâmpine pe cel dintâi om 
care reuşise să străbată continentul african de la est la 
vest, de-a lungul a mii de kilometri, cel care urmărise cu 
înverşunare întregul parcurs al fluviului Congo, de la 
izvoare şi până la vărsare. Trecuseră doi ani şi jumătate 
de la plecarea lui Stanley de pe malul Oceanului Indian şi 
iată-l acum, întâmpinat triumfal, pe malul Oceanului 
Atlantic! 

leşiseră cu mic, cu mare, în calea acestui „vrăjitor 
modern”, a cărui expediţie senzaţională bănuiau că avea 
să stârnească un interes deosebit în lumea întreagă. 
Telegraful ţăcănea fără întrerupere. Ştirea epocală se 
transmitea de la un oraş la altul, de la un continent la 
altul. Se înjghebase, în grabă, chiar o fanfară, doamnele 
aveau braţele încărcate de flori, domnii erau îmbrăcaţi în 
haine de sărbătoare. Şi nimeni nu avea tăria să reziste 
ispitei de-a nu-l vedea pe „eroul african”. Pe o estradă 
improvizată îl aştepta o numeroasă delegație 
internaţională, în fruntea căreia se afla cel mai în vârstă 
comerciant din Boma, domnul Lukas. 

Când Stanley îşi făcu apariţia, înconjurat doar de 
câţiva din membrii expediției — adică de cei care se mai 
putuseră ţine pe picioare — o linişte ciudată se aşternu 
peste piaţa din Boma, acolo unde urmau să aibă loc 
festivitățile de primire. Tăcuse chiar şi fanfara, amuţiseră 
până şi copiii; toţi priveau cu respect la bărbatul obosit şi 
palid, slab ca o umbră, ce de-abia înainta, cu paşi 


şovăielnici, spre estradă. 

— Acesta este Stanley? 

— Acesta-i faimosul Bula Matari? 

Toată lumea care se adunase în piaţă se pregătise să 
vadă un tânăr atlet, un erou de roman captivant sau 
măcar un bărbat cu o înfăţişare semeaţă, al cărui surâs 
îndrăzneţ era în măsură să farmece şi să captiveze. 

Însă Stanley arăta exact cu zece ani mai bătrân decât 
era în realitate; avea faţa suptă, pomeţii obrajilor ieşeau 
supărător în afară, ochii inexpresivi, parcă se retrăseseră 
în adâncul orbitelor, iar veşmintele decolorate şi ponosite 
acopereau un corp slăbit de oboseală şi friguri. 

Domnul Lukas, starostele delegaţiei, însărcinat cu 
primirea lui Stanley, făcu câţiva paşi înaintea celorlalţi, 
îşi drese glasul printr-o tuse discretă şi ceru să se facă 
linişte, deşi nu mai era nevoie. 

— Domnule Stanley, fiţi binevenit în oraşul nostru. 
Suntem fericiţi că vă vedem în mijlocul nostru şi... şi vă 
asigurăm că... hm... aţi dat dovadă de mult curaj! 

Aici „oratorul” se opri, aflându-se într-o vădită 
încurcătură, deoarece era pentru prima oară când rostea 
un discurs. Toate privirile se întoarseră acum spre 
Stanley. 

Dar o nouă dezamăgire căzu asupra mulţimii. 
Exploratorul rosti un simplu „mulţumesc” şi — după ce-i 
întinse mâna domnului Lukas — ceru permisiunea să se 
retragă, fiind foarte obosit. 

În drum spre locuinţa ce-i fusese rezervată se opri la 
poştă şi expedie următoarea telegramă: 

„Domnului Benett — directorul ziarului «Herald» din 
New-York. Am învins! Vă rog să onoraţi plata oamenilor 
care m-au însoţit în expediţie. Al dumneavoastră, 
Stanley”. 

Da! Acesta era Stanley! Omul care refuzase onorurile 


personale avea grijă de-a răsplăti cum se cuvine pe toţi 
oamenii ce-l întovărăşiseră în acea grea încercare de 
traversare a unui continent necunoscut. 

Banii trimişi de domnul Benett sosesc la Boma şi el îi 
împărţi aproape în întregime tovarăşilor de drum. Din ce- 
a mai rămas, închiriază un vapor care să-i repatrieze; îi 
conduce personal până la Zanzibar, şi acolo îşi ia rămas 
bun de la ei. 

Când se urcă pe vaporul ce avea să-l ducă în Anglia, 
pe cheiul portului se află toţi locuitorii oraşului. În 
primele rânduri sunt foştii membri ai expediției. 

— Cu bine, Bula Matari, cu bine! 

Batistele flutură în adierea molcomă a vântului. 
Rezemat de balustrada vaporului, Stanley îmbrăţişează 
cu privirea, radiind de fericire, această manifestare caldă 
de dragoste şi prietenie, imagine pe care o va purta 
întotdeauna în mintea şi sufletul său. Şi nu-şi poate 
stăpâni câteva lacrimi prelinse pe obrajii ca sculptați în 
bronz de razele soarelui african. 


Capitolul XII. 
Chemarea junglei 


Valetul deschise uşa masivă de stejar 
şi — aplecându-se ceremonios — anunţă numele 
ilustrului vizitator: 

— Sir Henry Morton Stanley! 

De pe fotoliul instalat în faţa unui elegant şi masiv 
birou din lemn de nuc se ridică imediat un bătrân cu o 
înfăţişare distinsă; strânse cu căldură mâna noului venit, 
adresându-i-se: 

— Îmi pare deosebit de bine că aţi acceptat invitaţia 
mea. 

— Şi eu sunt nu mai puţin încântat că am prilejul să 
vă cunosc, răspunse Stanley. 

Trecuseră mulţi ani de la extraordinara sa călătorie 
de-a lungul fluviului Congo. 

Stanley era acum un bărbat matur, cu părul 
încărunţit dar cu aceeaşi vioiciune şi acelaşi neastâmpăr 
în mişcări şi în priviri. 

— Luaţi loc, domnule Stanley! îl invită, cu deosebită 
politeţe, gazda. Am să fiu cât se poate de sincer cu 
dumneavoastră şi voi căuta să intru direct în subiectul 
chestiunii care mă interesează în mod deosebit. 

Stanley aprinse o ţigară şi, urmărind visător 
rotocoalele de fum ce se înălţau spre tavan, retrăi în 
câteva clipe imaginea unei întrevederi asemănătoare, 
petrecută cu cinci ani în urmă în biroul domnului Benett. 
Îşi aminti că „marea lui aventură africană” începuse în 
condiţii aproape similare şi avea certitudinea că în 
această seară îl aştepta ceva asemănător. Şi nu se 
înşelase câtuşi de puţin. După ce-i aminti că numele său 
a făcut ocolul întregului glob, sir William Mackinnon îi 
solicită lui Stanley să primească a fi comandantul 


expediției ce va fi trimisă în ajutorul lui Emin Paşa. 

— Emin Paşa?! întrebă Stanley, după ce ascultă cu 
atenţie rugămintea gazdei. 

— Da: Cred că numele vă este cunoscut! 

— Desigur. Am citit ziarele şi ştiu că se află într-o 
situaţie disperată. 

— Vă imaginaţi că întreaga opinie publică din Anglia 
doreşte ca acest om să fie cât mai curând salvat, şi în 
acest scop s-au strâns nu mai puţin de unsprezece mii de 
lire. Adăugaţi la această sumă şi cele zece mii de lire 
oferite de guvernul egiptean şi vă veţi da seama că 
expediţia dispune de fonduri serioase. Un singur lucru 
mai rămâne, şi eu îl consider drept cel mai important: ca 
dumneavoastră să acceptaţi să fiţi comandantul ei şi, 
dacă sunteţi de acord, să treceţi de îndată la pregătirile 
necesare. 

Numele lui Emin Paşa trezi în inima lui Stanley dorul 
marii sale dragoste: Africa! 

Îşi aminti de ceea ce publicaseră ziarele în legătură 
cu sângeroasele evenimente: 

Generalul Gordon fusese omorât la Khartum, cu 
aproape întreaga lui garnizoană, de căpetenia Mahdi, 
capul răsculaților din ţinuturile orientale ale continentului 
negru. 

Hărţuit, urmărit, asediat, prevăzând că nu va putea 
rezista multă vreme, ceruse ajutor. Mesagerii săi 
reuşiseră, cu preţul unor eforturi mari, să ajungă cu 
scrisorile la destinaţie. 

Opinia publică din Anglia aflase astfel de tragica 
situaţie în care se afla şi îl socotea pe Emin Paşa drept 
un erou care trebuia salvat cu orice preţ. 

Problema cea mai grea era drumul ce urma a fi 
străbătut de expediţia de ajutor, deoarece pentru a 
ajunge la Emin Paşa însemna expunerea la primejdii 


foarte mari. 

Spre est, Uganda se găsea în plină revoluţie. Practic, 
trecerea prin acest ţinut ar fi însemnat un şir de lupte 
istovitoare şi periculoase cu triburile răsculate. Drumul 
spre nord era închis de trupele lui Mahdi, iar pe sute de 
kilometri se desfăşura mult temuta junglă, tainică, 
necunoscută şi de nepătruns. 

— Gândiţi-vă, domnule Stanley! reluă firul discuţiei sir 
Mackinnon. Sunteţi singurul om care cunoaşte inima 
continentului african. Ştiu că pentru dumneavoastră 
străbaterea junglei va fi posibilă. L-aţi găsit pe 
Livingstone, aţi străbătut Africa de la est la vest, 
înfruntând cele mai mari primejdii şi aţi învins vijeliosul 
fluviu Congo. Salvarea lui Emin Paşa din încercuire va 
însemna o nouă şi măreaţă izbândă. 

Stanley se ridică de pe fotoliu; măsura camera cu 
paşi agitaţi în lung şi în lat. „Africa! Jungla! O nouă 
aventură.!“ Se simţea atras ca un magnet spre locurile 
acelea pline de farmec, de emoţii, de necunoscut. ŞI 
dintre toate, ca o ispită supremă ce îl atrăgea numai la 
auzul numelui ei, era jungla! 

Împletirea aceea fantastică de arbori seculari, de 
liane şi arbuşti, asemănătoare unei plase de păianjen 
uriaşă, din care cu greu te mai poţi descurca atunci când 
ai atins-o şi te-a prins în firele ei încâlcite. 

Fără îndoială, chemarea junglei hotărî răspunsul său 
afirmativ. Se oprise în mijlocul încăperii cu o privire 
halucinantă, cuprins de fermecate imbolduri, auzind 
numai el sunetul grav al tam-tamurilor, zgomotele 
ciudate ale nopţii africane şi mugetul magnific al leilor. 

— Da, domnule! Acesta e răspunsul meu. Şi, 
bineînţeles, voi conduce expediţia pe căi încă 
nestrăbătute prin junglă. 

În seara zilei de 31 decembrie 1886, opt bărbaţi se 


aflau în jurul unei mese pe care se desfăşurase o enormă 
hartă a Africii. 

Unul dintre ei— cel mai agitat — vorbind mai tot 
timpul, pledând sau explicând, argumentând sau 
aprobând, era Stanley. Ceilalţi şapte urmau să 
alcătuiască statul său major. Cei mai apropiaţi 
colaboratori ai viitoarei expediţii: locotenentul inginer 
Stairs, doctorii Parke şi Bonny, maiorul Barttelot, 
căpitanul Nelson, zoologul Jameson şi tânărul Jephson, 
care de-abia ieşise de pe băncile şcolii. Discuţia atât de 
înflăcărată se purta mai ales pe tema alegerii drumului 
ce trebuia urmat de expediţie. Cu toate argumentele 
celorlalţi, Stanley îşi susţinea punctul său de vedere cu 
atâta stăruinţă, încât reuşi, în cele din urmă, să şi-l 
impună. 

Şi iarăşi aducerile-aminte îl făcură să retrăiască în 
acele momente o imagine asemănătoare, petrecută cu 
mulţi ani în urmă. 

Revăzu o masă lungă, la capetele căreia stăteau 
aşezaţi el şi tatăl său adoptiv. Era tot în seara plină de 
farmec a Anului Nou şi ca şi acum se hotăra pentru el un 
drum. Numai că acela fusese drumul cel mare, drumul 
vieţii sale. Numele de Stanley se dovedise de bun augur 
pentru tânărul englez, care nu avea alte averi decât 
caracterul său desăvârşit, curajul şi dragostea de 
oameni. Învinsese toate obstacolele de până acum. În 
pragul celor patruzeci şi şase de ani, pe care îi împlinea 
în curând, se deschidea un nou drum, o altă aventură. 
„Va trebui să înving şi de această dată! îşi spuse Stanley. 
Un om se află într-o primejdie mare şi alături de el suferă 
încă vreo câteva sute. Îl voi căuta şi-l voi găsi cu orice 
preţ! Drumul cel mai sigur nu poate fi decât acela al 
junglei!“ 

— Domnilor! rosti el cu voce tare. Aşadar, rămâne 


stabilit! Vom urma drumul Congoului, de la vărsare spre 
izvoare. E calea cea mai scurtă şi cea mai ferită de 
pericolul de-a fi prinşi şi decimaţi de triburile răsculate. 


La sfârşitul lui ianuarie 1887, Stanley ajunsese la 
Cairo, unde era aşteptat de Kediv şi de sir Baring, 
preşedintele său de consiliu, pentru a primi ultimele 
instrucţiuni. De-abia se instalase la hotel, când primi 
înştiinţarea că un oarecare doctor Junker doreşte să-i 
vorbească. 

Doctorul era un bărbat trecut de prima tinereţe. Avea 
o roşeaţă neobişnuită în obraji şi părea foarte înalt în 
costumul croit impecabil dintr-un material de culoarea 
cafelei cu lapte. 

— Doctorul Junker i se prezentă el, luând o poziţie 
militărească. 

Stanley îl pofti să se aşeze în fotoliu. 

— Vă rog să mă scuzaţi că nici nu v-am lăsat să vă 
despachetaţi bagajele şi am venit la hotel. 

Stanley remarcă imediat uşorul accent străin din 
vorbirea doctorului. 

— Am citit şi am aflat nenumărate aprecieri despre 
dumneavoastră şi am considerat ca o datorie de onoare 
să vă atrag atenţia asupra a două lucruri. Sunt informat 
că aţi ales drumul Congoului şi de aici, mai departe, prin 
junglă, spre lacul Nyansa. Am să fiu brutal de sincer: 
consider planul acesta de domeniul absurdului! Sau vreţi, 
cu orice chip, să vă sinucideţi? 

— Mă iertaţi, nu vă înţeleg! 

— Dar bine, dragă domnule Stanley, înaintarea prin 
jungla africană, acolo unde n-a pătruns încă picior de 
european, este curată condamnare la moarte! 

— Nu voi fi singur! Şi apoi nu uitaţi că îmi voi lua 
toate măsurile de precauţie! Am experienţa a două 


expediţii. Sunt argumente pe care le consider suficiente! 

— Aveţi patruzeci şi şase de ani! E o vârstă la care 
aventurile riscante pot fi fatale. 

— Sunt obişnuit! Ani de zile i-am petrecut în condiţii 
cel puţin la fel de grele cu acelea care mă aşteaptă. 

— Mă rog, să zicem că aveţi dreptate în această 
privinţă! Eu, ca admirator al dumneavoastră, nu vă 
doresc decât binele! 

— Vă mulţumesc! 

Doctorul Junker făcu o pauză, inspirând adânc iar 
după ce-şi aprinse pipa, reluă conversaţia cu Stanley: 

— Ar mai fi un lucru, mai important, asupra căruia 
doream să vă atrag atenţia! 

— Vă ascult, domnule doctor! 

— Îl cunoaşteţi pe Emin Paşa? Ştiţi ce fel de om este? 

— Nu! De altfel, nici nu mă interesează! 

— Totuşi vă riscaţi viaţa pentru el? 

— Am mai făcut-o şi în alte ocazii! 

— Ştiu! Dar cu doctorul Livingstone a fost cu totul 
altceva! În primul rând era vorba de-un compatriot de-al 
dumneavoastră. 

— Şi de un om care se afla în primejdie! 

— Bine! Şi care a fost rezultatul? Mult timp aţi fost 
criticat în presă că aţi făcut totul doar pentru glorie şi din 
sete de aventură. Nimeni nu voia să audă de 
umanitarism! 

— Până la urmă s-au convins toţi de adevăr! Chiar şi 
doctorul Livingstone! 

— Dar sacrificiul s-a dovedit inutil! 

— De ce? 

— Pentru că Livingstone n-a vrut să vă urmeze în 
Europa. 

— Era prea îndrăgostit de continentul african. Dorea 
ca mormântul să-i fie lângă prietenii săi cei buni, oamenii 


ce-l adorau şi-l respectau mult mai mult decât cei pe 
care îi lăsase acasă, în urma lui. 

— Cred, totuşi, că în expediţia pornită în căutarea şi 
descoperirea lui Livingstone un puternic imbold l-a 
constituit sentimentul patriotic. 

— Şi sentimentul că voi ajuta un om aflat într-un 
impas. 

— Vă mărturisesc sincer că n-am mai întâlnit încă un 
om atât de devotat unui principiu ca dumneavoastră! 
Ceea ce-mi spuneţi acum mă convinge că nimic nu vă 
poate abate de la hotărârea luată. 

— Fără îndoială! 

— Bine, dar Emin Paşa nu e nici măcar englez! 
izbucni, cu revoltă, doctorul Junker. Eu sunt cel puţin 
englez după mamă, dar el e german! German sadea! 

— Ce importanţă are acest lucru? Ştiu că adevăratul 
său nume e Emmanuel Schnitzer, că e înalt, slab şi miop! 
Vorbeşte şase limbi europene, araba şi numeroase 
dialecte africane. E un zoolog eminent! A studiat 
medicina, şi ca medic a adus servicii însemnate 
generalului Gordon, care aprecia însă mai mult talentele 
sale diplomatice; de aceea l-a şi numit guvernatorul 
Africii  Ecuatoriale. Toate acestea îmi întăresc 
convingerea că acest om trebuie să fie salvat! 

— Dar nu ştiţi încă totul! — se grăbi doctorul Junker 
să adauge. E un personaj ciudat! Un om care nu merită 
nici un fel de încredere! Chiar dacă îl veţi salva, nu veţi 
găsi de la el nici un pic de recunoştinţă! Ascultaţi cele ce 
vă spun! Sunt numai şi numai spre binele 
dumneavoastră! Poate că nu e prea târziu să vă 
răzgândiţi! 

— Domnule doctor, vă mulţumesc că m-aţi avertizat. 
Vă mulţumesc pentru grija deosebită pe care mi-o 
purtaţi! Nu voi uita nicicând aceste lucruri! Să ştiţi însă 


că hotărârea pe care am luat-o e nestrămutată! Am 
promis că-l voi găsi pe Emin Paşa şi-l voi salva din 
încercuire. Mă voi ţine de cuvânt! Şi acum, vă rog să mă 
iertaţi! E târziu şi mâine în zori trebuie să mă prezint în 
audienţă la Kediv. Noapte bună, domnule doctor! 

— Noapte bună, domnule Stanley! 

Doctorul Junker cobori scările, ieşi în stradă şi multă 
vreme nu se hotărî să se întoarcă acasă. Privea bolta 
înstelată a cerului şi i se părea că nici una dintre stele nu 
avea atâta strălucire cât aceea a chipului şi mai ales a 
sufletului lui Henry Morton Stanley. 


Stanley dorea cu orice preţ ca Emin Paşa să afle de 
plecarea expediției. 

Sir Evelyn Baring îşi luă obligaţia ca această ştire să 
ajungă neapărat în mâinile lui. Kedivul îi scrisese un 
firman prin care atrăgea atenţia că avea deplina libertate 
să aleagă dacă să rămână pe loc sau să se întoarcă la 
Cairo. În cazul primei ipoteze, orice alt ajutor nu mai era 
posibil în viitor. 

Stanley părăsi Cairo şi se îndreptă spre Zanzibar. Aici 
se întâlni, pentru a doua oară în viaţa sa, cu faimosul şef 
arab Tippu-Tib. Între timp, acesta adunase averi 
fabuloase de pe urma comerţului său necinstit şi era 
supranumit regele neîncoronat al ținuturilor cuprinse 
între Tanganyika şi cascadele lui Stanley. 

— Allah fie binecuvântat, că mi-a dăruit plăcerea să 
te pot revedea! exclamă Tippu-Tib, însoţind cuvintele cu 
plecăciuni exagerate. 

Stanley îi întinse mâna, după obiceiul european, 
politicos, dar rezervat. Cunoştea prea bine ipocrizia şi 
lăcomia acestui om prefăcut. 

— Am venit la dumneata să discutăm negustoreşte, 
spuse el direct, în loc de orice altă introducere. Trebuie 


să-mi procuri hamali. 

— Tippu-Tib va satisface toate cererile bunului său 
prieten, îl asigură arabul, ca şi cum Stanley ar fi primit 
gratuit serviciile lui. De câţi oameni ai nevoie? 

— Cel puţin şase sute! Vor fi plătiţi cu şase lire 
sterline pentru fiecare drum. Vor duce o încărcătură de 
treizeci şi cinci de kilograme. 

— Aş putea să ştiu ce vor avea de transportat? 

— Muniţii şi alimente pentru Emin Paşa, iar la 
întoarcere o cantitate de şaptezeci şi cinci tone de fildeş. 

— O adevărată comoară! Ochii lui Tippu-Tib luciră 
plini de lăcomie. 

— Aşa este! Ea îmi va fi necesară pentru acoperirea 
cheltuielilor expediției. 

— Bine! Vei face aşa cum vei crede de cuviinţă. Aş 
vrea să ştiu însă care va fi câştigul meu? 

— Vei primi o mie de lire sterline, şi pe lângă acestea 
titlul de guvernator al regiunii „Cascadele lui Stanley”. 

— Eu?! 

— Da. Am obţinut învoirea regelui Leopold. 

Tippu-Tib era încântat, de-a dreptul uluit. 

— ŞI... şi ce-mi cereţi în schimb? 

— Să respecţi câteva condiții! Vei permite 
Rezidentului să trimită rapoartele. Va trebui să renunti la 
comerţul cu sclavi, deci nici să nu-l mai îngădui. Poţi 
face, în schimb, comerţ cu fildeş şi cauciuc, respectând 
însă proprietăţile indigenilor. 

Stanley ştia că nu se putea încrede în cuvântul lui 
Tippu-Tib, dar nu avea ce face. Un alt om nu i-ar fi putut 
procura atât de repede hamalii de care avea nevoie. Pe 
de altă parte, în urma flatării lui Tippu-Tib cu titlul de 
guvernator era sigur că acesta, cel puţin pentru un timp, 
îi va acorda tot sprijinul său. 

La sfârşitul lui februarie, Tippu-Tib şi oamenii săi erau 


îmbarcaţi pe vasul care îi transporta până la gurile 
fluviului Congo. Ceva mai târziu plecă şi Stanley, însoţit 
de statul său major. 

După aproape patru luni de călătorie pe apă şi 
marşuri istovitoare pe uscat, întreaga expediţie sosi la 
Jambuja, la două mii de kilometri depărtare de Oceanul 
Atlantic, în inima continentului african. De aci înainte, 
până la lacul Nyasa, pe o suprafaţă, în lungime de opt 
sute de kilometri şi de cinci sute de kilometri în lăţime, 
se întindea nestrăbătuta şi periculoasa junglă. 


Capitolul XIII. 
ladul verde 


În jurul focului, Stanley strânsese întregul său stat- 
major. 

— Domnilor, astăzi este 25 iunie şi Tippu-Tib încă n-a 
apărut cu cei şase sute de hamali promişi. 

— Mă iertaţi, domnule Stanley, interveni maiorul 
Barttelot, dar nu pot să înţeleg încrederea pe care i-aţi 
acordat-o acestui individ. 

— Foarte simplu, domnule maior! Pentru că nu 
aveam de ales. Poate că nu vă daţi seama de influenţa 
pe care o are asupra regiunii unde ne aflăm. Aş putea să 
spun că suntem cu totul şi cu totul la discreţia lui. Dar 
deocamdată să nu ne gândim la acest lucru. Important 
pentru noi— şi de aceea v-am adunat astă-seară 
aici — este să acţionăm fără întârziere. De aceea vreau 
să vă expun planul meu pentru a trece imediat la treabă. 
Va trebui, în primul rând, să împărţim expediţia în două 
eşaloane. Primul va constitui avangarda şi se va afla sub 
conducerea mea. Acest eşalon va porni, cel mai târziu, 
peste trei zile, urmând să croiască un drum prin junglă. 
Cel de-al doilea eşalon, să-i spunem ariergarda, de sub 
conducerea domnului maior Barttelot, va rămâne la 
Jambuja, pentru a aştepta proviziile şi muniţiile a căror 
expediţie a fost întârziată, precum şi pe Tippu-Tib şi 
oamenii săi. Veţi transforma Jambuja într-o cetate 
fortificată, cu şanţuri şi garduri de apărare, deoarece s-ar 
putea să fiţi atacați. Dacă Tippu-Tib nu şi va respecta 
promisiunile după şapte săptămâni, veţi pleca, oricum, 
pe urmele noastre. 

— Mă iertaţi! îl întrerupse din nou maiorul. Câţi 
oameni vreţi să luaţi cu dumneavoastră? 

— Trei sute! 


— Asta înseamnă că aici vor rămâne aproximativ 
două sute. În cazul când Tippu-Tib nu apare la timp cu 
cei şase sute de hamali, transportul proviziilor şi armelor, 
numai cu oamenii pe care ni-i lăsaţi aici, va fi o problemă 
greu de rezolvat! 

— Tippu-Tib e un păcătos, dar a jurat să-mi fie 
prieten. Faptul că am obţinut numirea lui ca guvernator 
al acestor ţinuturi l-a determinat să accepte cererea 
mea. Apoi nu uitaţi că angajarea a şase sute de oameni 
voinici şi fără teamă de-a străbate un ţinut complet 
necunoscut nu este o treabă chiar atât de uşoară. Sunt 
convins că Tippu-Tib îşi va respecta-promisiunea. Dacă 
nu, îl voi pedepsi aspru! 

— Veţi pleca singur, domnule Stanley? Nici unul 
dintre noi nu vă va însoţi? 

— Ceea ce voi întreprinde eu poate să devină, la un 
moment dat, un lucru foarte periculos. Nu ştiu până unde 
se întinde jungla şi nici care va fi greutatea obstacolelor 
pe care le va pricinui străbaterea ei. Nu am idee cum se 
vor purta indigenii care, îmi închipui, n-au mai văzut alţi 
oameni albi până acum. N-ar fi exclus să întâlnim şi 
canibali, ca să nu mai vorbesc de fiare sălbatice. lată 
atâtea motive care mă determină să nu vă pun viaţa în 
pericol! 

— Dar viaţa dumneavoastră? întrebă tânărul Jephson. 

— Nu e prima oară când străbat şi dezleg tainele 
acestui continent! Şi n-aş vrea să fie nici pentru ultima 
oară! Dar dacă se va întâmpla să rămân aici pentru 
totdeauna, vă rog să mă credeţi că n-o să-mi pară rău! 
Africa e în mine! 

Când rosti aceste ultime cuvinte, ochii lui Stanley 
căpătară strălucirea flăcărilor focului de tabără. 

— Şi totuşi nu veţi putea conduce singur trei sute de 
oameni! izbucni Barttelot. Eu voi rămâne pe loc, sunt 


militar şi ştiu să organizez o tabără. Doi dintre 
dumneavoastră sunt suficienţi pentru a mă ajuta în 
aceste treburi administrative! Ceilalţi patru trebuie 
neapărat să vă însoţească. 

— Sunt gata să-l urmez pe domnul Stanley! exclamă, 
cu patimă, tânărul Jephson. 

— Şi eu! strigară toţi ceilalţi într-un glas. 

— Va trebui să tragem la sorţi! hotărî maiorul. 

Scriseră la iuţeală pe nişte hârtioare numele lor, 
bineînţeles în afară de acelea ale lui Stanley şi Barttelot. 

— Jephson! Dumneata eşti cel mai tânăr dintre 
noi! — spuse maiorul. Vei trage la sorţi două dintre 
bileţele. Cei al căror nume e scris pe ele, vor rămâne cu 
mine. Ceilalţi patru îl vor însoţi în expediţie pe domnul 
Stanley. 

Urmăreau toţi cu încordare şi emoție pe tânărul 
Jephson cum amesteca hârtiile împăturite în boneta 
maiorului. În sfârşit,. Jephson se hotărî. Alese una din 
hârtii, o desfăcu alene, dar când citi numele exclamă 
bucuros: 

— Doctorul Bonny! 

Cel strigat oftă cu amărăciune. 

— Niciodată n-am avut noroc! 

Jephson despături o altă hârtie. 

— Jameson! 

Zoologul tuşi înciudat, dar nu scoase nici un cuvânt. 
Ceilalţi patru bărbaţi jubilau de fericire. 

Erau dornici din tot sufletul de aventură. Preferau să 
meargă în necunoscut, decât să vegeteze la Jambuja. 
Dar ceea ce-i atrăgea mai presus de orice era mândria că 
vor străbate teribila junglă africană alături de acest 
bărbat, lângă care te simţeai capabil să mergi până la 


capătul pământului: Stanley. 
* 


Înaintau tăcuţi, în monom, de aproape o lună de zile, 
în ritm monoton, fără nici o schimbare de peisaj. Cât 
vedeai cu ochii se întindea numai jungla. Acelaşi şi 
acelaşi verde obsedant al tufişurilor sau desişurilor. În 
fruntea coloanei merg cincizeci de oameni doborând 
copacii şi jalonând drumul. Toporiştele şuieră prin aer, se 
ciocnesc cu un zgomot sec de tulpinile întâlnite în cale, 
apoi copacii se prăvălesc la pământ şi totul se reia de la 
capăt, fără întrerupere, fiindcă cei care poartă bagajele 
nu pot sta locului în arşiţa soarelui tropical. 

Sudoarea curge pe trupurile de culoarea abanosului 
fără contenire. Se aud blesteme şi rugăciuni. Nimic din 
toate suferințele acestor oameni nu impresionează 
îngrozitoarea junglă, acest iad verde în care o dată 
intrat, nu ştii când vei mai ieşi. 

Trei sute de oameni istoviţi înaintează pe pământul 
uscat şi aspru, abia târându-şi picioarele, deşi n-au trecut 
decât douăzeci şi cinci de zile de când au părăsit tabăra 
maiorului Barttelot, de la Jambuja. Când soarele răzbate 
prin desişul frunzelor, arşiţa devine cumplită. Zadarnic 
caută adăpost sub bolta arborilor bătrâni; acolo e şi mai 
mare  zăpuşeală, întuneric  înfricoşător, miasme 
otrăvitoare. Oriunde te-ai duce, iadul acesta te macină, 
te înnebuneşte, şi în cele din urmă te omoară. Veşnic ai 
impresia unei asfixieri lente, dar cu atât mai îngrozitoare. 
Îndată după apusul soarelui, un întuneric adânc cuprinde 
jungla. 

Oamenii cad răpuşi de oboseală şi se trântesc fiecare 
pe unde apucă, căci e imposibil să-ţi construieşti, la 
sfârşitul unei zile de marş istovitor, o colibă din crengi şi 
mărăciniş. 

Într-o astfel de noapte, zăgazurile cerului se rupseră 
şi o ploaie deasă, cu fulgere şi  trăsnete 
înspăimântătoare, pătrunse bolta pădurii virgine. 


Ud leoarcă, cu casca transformată parcă într-un 
jgheab de pe care se scurgeau pâraie neîntrerupte de 
apă, Stanley încerca să-şi îmbărbăteze oamenii, alerga 
de la un grup la altul, dădea sfaturi şi ordine, căuta să 
menţină moralul expediției. 

La un moment dat, într-o colibă de crengi, îl zări pe 
doctorul Parke, aplecat deasupra unuia din hamali. 

— Ce s-a întâmplat? 

— Omul acesta e bolnav. Priviţi! 

Stanley căută să desluşească, la lumina fulgerelor, 
locul pe care i-l arăta doctorul; când văzu rana de pe 
corpul bolnavului, se dădu îndărăt câţiva paşi, speriat de 
aspectul ei. 

— Dar... e îngrozitoare! 

— Mi-e teamă că de acum înainte voi avea 
nenumărate asemenea cazuri de tratat. În sfârşit, tot e 
bine că aveţi şi un doctor cu dumneavoastră... 

Stanley părăsi coliba mai mult cu un sentiment de 
groază, decât de deznădejde. 

Câţiva paşi mai încolo îl găsi pe Stairs, locotenentul 
inginer, ghemuit într-un adăpost făcut în grabă din 
mărăciniş şi frunze late de rotang. Gemea uşor, de 
parcă-ar fi scâncit un prunc. 

— Ce-i cu dumneata, Stairs? întrebă Stanley, 
îndreptând felinarul pentru ca razele de lumină să poată 
cuprinde o porţiune mai mare a adăpostului. Eşti cumva 
bolnav? 

— Ce cald e aici! gemu Stairs. 

Stanley îi puse mâna pe frunte. Broboane reci de 
sudoare se prelingeau pe faţa locotenentului. După 
tremurul trupului, Stanley înţelese că Stairs era grav 
bolnav. Îl căută din nou pe Parke. 

— Doctore! Stairs are friguri! 

— De unde ştiţi? 


— L-am văzut adineauri. Are frisoane, fruntea şi 
mâinile îi sunt reci ca gheaţa şi delirează. Cred că are 
febră mare! 

— Unde e? 

— Acolo, în adăpostul acela, îi arătă Stanley, 
profitând de lumina unui fulger care transformă noaptea 
în zi, pentru câteva clipe. 

— Unde dracu mi-am pus tabletele de chinină? 
mormăi doctorul,  scotocindu-se prin buzunare. Pe 
întunericul şi ploaia asta grozavă, cine poate să le mai 
găsească? 

În acel moment, în apropierea lor, apăru căpitanul 
Nelson. 

— Dumneavoastră sunteţi? Ce bine-mi pare că vă 
găsesc, domnule Stanley! De când vă caut! 

— Ai vreun bolnav printre oamenii dumitale? Dacă e 
vorba de un abces sau de friguri, mai potrivit ar fi să te 
însoţească doctorul Parke. 

— E ceva eu mult mai grav! 

— Ce anume, căpitane? Spune odată ce s-a 
întâmplat? 

— Tânărul Jephson are un acces de nebunie. S-a 
baricadat în coliba lui şi urlă că va împuşca imediat pe 
cel care va îndrăzni să-i propună să meargă mai departe! 

— O fi căpătat vreo insolaţie! îşi dădu cu părerea 
doctorul Parke. 

— Tot ce-i cu putinţă! Astăzi la prânz a fost o arşiţă 
nemaipomenită. 

— Trebuie să vedem numaidecât ce-i cu el! hotărî 
Stanley. Dă-i chinina lui Stairs şi vino apoi şi dumneata 
cu noi, doctore! 

— A, nu! Mulţumesc! Cu nebunii nu vreau să am de-a 
face! Vreţi să mă trezesc cu o rafală de gloanţe în cap? 

— Jephson nu va trage nici măcar un singur glonţ! 


După ce Parke îi administră lui Stairs porţia cuvenită 
de chinină şi îl lăsă în grija unuia dintre hamali, se 
alătură — deşi cu teamă — lui Stanley şi Nelson. Se 
îndreptară, orbecăind prin întuneric, spre coliba unde se 
afla tânărul. Rafalele de ploaie continuau să cadă fără 
încetare. 

— Hei, Jephson! strigă Stanley, când ajunseră cam la 
douăzeci da paşi de colibă. Jephson, mă auzi? 

— Ce vrei? 

Vocea tânărului era de nerecunoscut. Semăna cu 
lătratul unui câine ciobănesc. 

— Aruncă arma! Vreau să-ţi vorbesc! 

— Vino aici, dacă ai curaj! 

— Bineînţeles! 

Doctorul Parke îl trase de mâneca vestonului şi îi 
şopti cu disperare: 

— Să nu vă duceţi, domnule! E în plină criză! O să 
tragă în dumneavoastră! 

— Nu cred că va îndrăzni! De altfel e atât de 
întuneric, încât chiar dacă mă va ochi, nu va nimeri ţinta. 

Un fulger lumină pentru câteva clipe poiana,de ajuns 
pentru ca Stanley să-l zărească pe tânărul Jephson 
aşezat în uşa colibei, cu carabina în mâini, gata să tragă 
la cea dintâi mişcare. 

— Ascultă, domnule căpitan! se adresă Stanley lui 
Nelson. Dumneata continuă să discuţi cu el, în timp ce eu 
mă voi strecura prin tufişuri în spatele colibei. 

— Am înţeles! răspunse scurt, milităreşte, maiorul. 

Şi în timp ce Stanley se târa anevoie pe pământul 
mocirlos, el reluă discuţia cu tânărul, căutând să-i atragă 
cât mai mult atenţia. 

— Hei, Jephson! Aruncă arma, aşa cum ţi-a spus 
domnul Stanley! Jephson, de ce nu-mi răspunzi? 

— Uite răspunsul meu! 


Un fulger scurt, de astă-dată pornit din ţeava 
carabinei lui Jephson, străbătu poiana şi glonţul se opri 
într-un copac aşezat chiar în spatele doctorului Parke. 

— Am spus eu că e în plină criză! Nu vreţi să mă 
ascultați! gemu bietul doctor, dârdâind ca apucat de 
friguri. 

Căpitanului însă îi trecu prin minte o idee năstruşnică 
şi, fără a lua în seamă tânguielile lui Parke, reîncepu să 
strige cu şi mai multă putere: 

— Jephson! Pun pariu că n-ai să reuşeşti să ne 
ocheşti! Eşti cel mai prost ochitor din câţi am văzut! 

Râsului exagerat şi enervant al căpitanului Nelson îi 
urmară cinci gloanţe, unul după altul, care se înfipseră în 
copacii din apropierea lor. 

— Nu mai tragi, Jephson? Sau nu mai ai gloanţe? 

— Stai tu, afurisitule! urlă tânărul. Să-mi încarc puşca 
şi nu mă las până nu-ţi ciuruiesc scăfârlia! 

Stanley ajunsese tocmai atunci în spatele colibei. 
Auzise discuţia dintre Jephson şi căpitan şi înţelese 
numaidecât că Nelson procedase în aşa fel, ca tânărul să 
fie dezarmat. De aceea se grăbi să intre în colibă. 

— Cine e? 

— Eu, Stanley! 

— Ah, ticălosule! Tu ne-ai adus în iadul ăsta! Unde 
eşti? 

— Sunt aici, lângă tine! 

Se apropiase într-atât, încât îi simţea răsuflarea grea, 
şuierătoare. 

„De-ar fulgera mai repede! se rugă Stanley în gând. 
Aşa, pe întunericul ăsta, nu-l voi nimeri bine.“ Trecură 
câteva minute apăsătoare, care i se părură ceasuri. 
„Oare ce face Jephson? Dacă-şi încarcă arma?“ îşi dădu 
însă imediat seama că tânărul orbecăia şi el pe întuneric 
şi nu nimerea ceea ce căuta, probabil cartuşiera. 


În sfârşit, fulgerul mult aşteptat lumină brusc 
interiorul colibei, suficient ca Stanley să-şi dea seama 
unde se găsea Jephson. 

Îi zări, în frântura aceea de lumină, chipul 
schimonosit de furie şi, fără să mai ezite, îl lovi cu 
pumnul în maxilar. Tânărul se prăbuşi la pământ, fără să 
scoată un geamăt. 

— Nelson! Parke! Puteţi veni fără teamă! strigă 
Stanley din uşa colibei. Doctore, ai grijă de el! 
Administrează-i un narcotic şi medicamentează-l urgent! 
Cred că a căpătat o insolaţie straşnică! 

— Inutil să-i mai dau un narcotic. L-aţi adormit destul 
cu lovitura dumneavoastră! chicoti doctorul, în timp ce 
Nelson lumina interiorul colibei cu felinarul. 

— Sunt de părere să-l legăm zdravăn cu nişte 
frânghii! spuse căpitanul. S-ar putea, când s-o trezi, să 
reînceapă cu aiurelile sale. 

— Da, da! se grăbi să confirme Parke. Cât despre 
tratament, n-aveţi grijă, domnule Stanley! Până mâine 
dimineaţă îl voi repune pe picioare! 

Doctorul Parke se ţinu de cuvânt. A doua zi, Jephson 
nu-şi mai amintea nimic din cele întâmplate. Când 
Nelson se jură că trăsese spre ei şase gloanţe, tânărul se 
duse la Stanley şi-i ceru scuze. De plecat însă mai 
departe nu putea fi nici vorbă. Ploaia continua să cadă cu 
furie. Poteca îngustă se transformase într-un şuvoi de 
apă curgătoare, picioarele oamenilor se înfundau în 
pământul clisos până aproape de genunchi. Pe de altă 
parte, Stairs şi încă cinci oameni continuau să zacă, 
scuturaţi zdravăn de friguri. 

După trei zile de ploaie continuă, soarele reuşi să 
străpungă norii şi să-i alunge în mai puţin de jumătate de 
oră. 

Stanley,  nerăbdător, dădu ordin de plecare. 


Înaintarea era anevoioasă. Umezeala pătrunsese straşnic 
în veşminte, aşa că oamenii se bucurau acum de razele 
soarelui tropical ca de-o binefacere. Într-o oră străbătură 
abia trei sute de metri, când o ştafetă, trimisă înainte 
pentru a cerceta locurile, se întoarse în grabă. Era foarte 
înspăimântat. Pe faţă i se putea citi cu uşurinţă o teamă 
cumplită. 

— Maser doctor! Maser doctor! ţipa el într-una, 
căutându-l cu înfrigurare pe Parke. 

— Ce este? Ce s-a întâmplat? 

Parke, urmat de Stanley, se repezi spre negrul care 
topăia şi urla cât îl ţinea gura. 

— Aici! gemu omul, arătând în mijlocul braţului drept 
urma unui vârf de săgeată. 

— Cine te-a atacat? 

— Negri mici! Numai atâta! şi arătă cu braţul sănătos 
înălţimea unui pitic. 

— Pigmeii! strigă Stanley, cu îngrijorare. 

— Săgeata fost otrăvită! se văita rănitul. Eu moare 
acuma, dacă nu ardeţi la mine braţul. 

— Nu va fi nevoie! căută să-l liniştească Parke. Te 
vindec, dar cu o condiţie! Să stai locului... liniştit, foarte 
liniştit. 

Spre uimirea celor de faţă, bravul doctor aplică o 
metodă ancestrală, dar care se dovedi, în scurt timp, 
salvatoare. Strânse braţul cu un cordon, împiedicând 
astfel răspândirea otrăvii în corpul omului şi supse, cu 
băgare de seamă, sângele de la suprafaţa rănii. Execută 
această operaţie de câteva ori, până ce socoti că nu mai 
exista nici un pericol, apoi îşi dezinfectă gura cu alcool 
de câteva ori. 

— Cred că era singurul lucru pe care puteam să-l fac! 

Stanley opri întreaga caravană şi transmise, din om în 
om, ordinul să se înainteze cu cea mai mare prudenţă, 


întrucât pigmeii îi puteau ataca în orice moment. 

— Străbatem, probabil, un teritoriu care le aparţine. 
Nu trebuie să-i provocăm, dar nici nu putem sta 
impasibili în faţa atacurilor lor. 

— Să încercăm să ne înţelegem cu ei! propuse 
Jephson. 

— Ar fi greu, dacă nu imposibil! îi răspunse Stanley. 
Sunt complet sălbăticiţi şi nici nu le cunoaşte nimeni 
dialectul. 

Nu apucară însă să mai înainteze decât o sută de 
metri şi o ploaie de săgeți se abătură asupra oamenilor 
din avangardă care defrişau pădurea, croind drum 
expediției. În curând şi ariergarda avea aceeaşi soartă. 
Câţiva oameni se prăbuşiră la pământ. Situaţia devenea 
mai mult decât periculoasă. Pigmeii se strecuraseră, 
sărind din copac în copac, şi înconjuraseră pe nesimţite 
întreaga caravană, atacând-o fără îndurare. 

Stanley era singurul care nu-şi pierduse cumpătul. În 
câteva minute organiză apărarea şi puşcaşii săi 
răspunseră, cu o salvă puternică, atacului pigmeilor. 
Două grenade, aruncate cu dibăcie de Nelson, explodară 
cu un zgomot asurzitor, făcând să vuiască jungla până 
departe. Speriaţi, zăpăciţi, omuleţii se aruncară cu 
disperare la pământ. Se îngrămădeau în faţa căpitanului, 
considerându-l probabil o zeitate atotputernică, de 
teama căreia se înfricoşau ca de moarte. 

Şi, deodată, Stanley şi oamenii săi se frecară la ochi, 
crezând că visează. Dintr-un tufiş apăru o fată tânără, 
bine proporţionată, ce nu părea să aibă mai mult de-un 
metru înălţime. Semăna cu o păpuşă din vitrina unui 
magazin de jucării. Se apropie de Nelson şi — când 
ajunse la câţiva paşi de el — îi aruncă la picioare arcul şi 
tolba plină de săgeți. 

— Asta regina lor, maser! şopti una dintre călăuze. Ea 
predat arma, cerut iertare! 

Fără îndoială că aşa era. Pigmeii, înspăimântați de 
forţa străinilor, renunţaseră la luptă, deoarece instinctul 


de conservare fusese mai puternic decât vitejia lor într-o 
asemenea împrejurare. 

— De-acum înainte, cât timp vom fi pe teritoriul 
pigmeilor, ne vom putea continua drumul nestingheriţi! 
jubilă Nelson. Bine că mi-a venit la timp ideea cu 
grenadele. 


Zilele ce urmară se asemănară una cu alta. Acelaşi 
aspect  deznădăjduit, aceeaşi junglă  înfricoşătoare. 
Pământul era când acoperit de un strat gros de noroi, 
când tare ca piatra şi uscat de arşiţa tropicală. 

Hrana de căpetenie o alcătuiau rădăcinile de manioc, 
ascunse în tufişuri, unde cu greu se putea pătrunde. 

În ziua de 13 august întâlniră un fluviu. Bucuria 
tuturor fu nemărginită. Vestita barcă de oţel a lui Stanley 
fusese lansată imediat pe apă. Dar cataracte vijelioase 
împiedicară curând înaintarea şi reluară mersul prin 
junglă, fără a se depărta prea mult de apele fluviului, 
care fără îndoială era unul dintre marii afluenţi ai Congo- 
ului. 

Nenorocirile se ţin lanţ. Jephson şi patruzeci de 
oameni se rătăcesc, pe o ploaie torențială, de restul 
expediției. Zadarnic îi caută ştafetele trimise de Stanley. 
Parcă au intrat în pământ. Stanley e nevoit să întârzie 
plecarea. În acelaşi timp, din două sute de oameni trimişi 
să caute de-ale  mâncării— căci proviziile se 
împuţinaseră văzând cu ochii — cinci nu se vor 
reîntoarce niciodată.  „ladul verde“ i-a înghiţit. 
„Capcanele” sale se întind la tot pasul: mlaştini, 
smârcuri, gropi cu ţăruşi otrăviţi... 

Noaptea următoare e şi mai îngrozitoare. 
Locotenentul Stairs are noi accese de friguri, şi în afara 
lui alţi douăzeci şi opt de oameni sunt bolnavi şi nu mai 
pot face un pas mai departe. 


Doctorul Parke se apropie de Stanley. Are o figură 
disperată. 

— Nu mai prididesc cu atâţia bolnavi! Stairs e în 
primejdie. 

— Doctore! Te rog să faci tot ce îţi stă în putere să-l 
salvezi! Pe el şi pe toţi ceilalţi! 

— Domnule Stanley, plângeţi? N-aş fi crezut 
niciodată! 

— Am patruzeci şi şase de ani, domnule doctor! Nu 
mai sunt tânăr! Şi cred că cel puţin timp de treizeci de 
ani am solicitat trupului meu eforturi peste puterile 
omeneşti. 

— Cum? Dumneavoastră... cel pe care indigenii l-au 
supranumit „Bula Matari“ — sfărâmătorul de stânci — vă 
lăsaţi doborât de câteva greutăţi mult mai mărunte 
decât cele pe care le-aţi înfruntat până acum? 

— Vine o vreme când şi odgonul cel mai gros şi mai 
rezistent se subţiază şi se rupe. Dar nu mă voi lăsa 
cuprins de disperare! 

Ar însemna să mă culc în această junglă infernală şi 
să-mi aştept cu spaimă moartea. Dar de clipe de 
slăbiciune nu scapă nimeni, dragă doctore! Dacă peste 
trei sute de oameni încercaţi, câţi eram la plecarea din 
Jambuja, n-am putut ajunge până la lacul Nyansa, cum 
va putea s-o scoată la capăt maiorul Barttelot, lipsit de 
experienţă, şi numai cu două sute de oameni? Ce se 
întâmplă cu Jephson? Unde a dispărut cu cei patruzeci de 
oameni ai săi? Oare trece din nou printr-o criză de 
nebunie? Dar Stairs? Acest flăcău, atât de zdravăn şi plin 
de vioiciune în urmă cu două luni de zile şi care acum a 
ajuns o biată epavă omenească, târându-se cu greu şi 
scuturat tot timpul de îngrozitoarele friguri? Şi cine ştie 
cât mai avem până la ţinta noastră! Dacă ne-am rătăcit? 
Dacă acest blestemat drum ne va măcina până la ultimul 


şi ne va înghiţi lacom? Şi ce se întâmplă cu Emin Paşa? 
Dacă vom ajunge la capătul acestei călătorii îl vom mai 
găsi oare în viaţă? Recunoaşte, doctore, că sunt atâtea şi 
atâtea întrebări la care bietul meu cap cu greu mai poate 
da un răspuns Da, sunt „Bula Matari“, e adevărat, dar un 
„Bula Matari“ împovărat de apăsarea nemiloasă a grijilor. 
Cea mai mare dorinţă a vieţii mele a fost totdeauna să- 
mi duc la bun sfârşit acţiunile propuse. Ultimele zile au 
trezit în mine îndoiala. Voi mai fi în stare şi de aici încolo 


să înfrunt piedicile? 


Capitolul XIV. 
Drumul morții 


Rezemat de unul din stâlpii colibei, Stanley studiază 
în amănunţime harta întocmită de el. După cât poate să- 
şi dea seama a făcut aproape jumătate din drum. Grijile 
pe care le avea în urmă cu două săptămâni s-au mai 
risipit. Jephson s-a întors de trei zile. A rătăcit drumul şi a 
pierdut câţiva oameni. Stairs s-a însănătoşit, deşi e slăbit 
peste măsură. Parke şi Nelson sunt ceva mai întremaţi şi, 
poate, spre binele tuturor, mai rezistenți. Deocamdată! 
Zgomotul unor voci agitate îi făcu să tresară din aceste 
calcule. Cei doisprezece şefi ai hamalilor se apropiau de 
el, vociferând, gesticulând. Stanley se ridică numaidecât 
şi, zărind chipurile lor întunecate care nu prevesteau 
nimic bun, puse mâna pe revolverul de care nu se 
despărţea niciodată. Căutând să-şi înfrângă emoția, le 
ieşi în întâmpinare, dar se opri la vreo treizeci de paşi de 
gălăgiosul grup. 

— Ce-i cu voi şi de ce faceţi atâta zarvă? Vorbeşte, 
Selim! Abdullah, răspunde-mi de ce-ai lăsat privirea în 
pământ? 

Ca prin farmec, toţi doisprezece tăcuseră, oprind d-se 
încurcaţi şi chiar înfricoşaţi la auzul vorbelor rostite cu 
asprime de Stanley. 

Rupând tăcerea, Selim, cel mai îndrăzneţ dintre ei, 
cuteză să-i răspundă: 

— Oamenii vor să afle cât drum ne-a mai rămas de 
străbătut. 

— Cred că jumătate. Sunt sigur că nu mă înşel. 

— De unde ştii, maser, lucrul acesta? 

— Am un instrument care-mi arată drumul. 

— De ce nu ni-l arăţi şi nouă, să ne putem convinge? 

— Fiindcă nu ştiţi să-l mânuiţi! 


— Noi suntem mai siguri decât tine, Bula Matari: 
drumul acesta nu mai are sfârşit! Care dintre noi a mai 
văzut iarbă? Aici pământul e acoperit doar cu păduri şi 
tufişuri încâlcite. Atât. 

— Cine v-a spus asta? 

— Ugarowa! 

— Cine-i Ugarowa? 

— Un arab înţelept. L-am întâlnit azi-dimineaţă cu 
nouă oameni de-ai lui. 

— Trebuie să fie un neguţător de sclavi. 

— O fi, dar cunoaşte locurile acestea mai bine decât 
oricine! 

— Vreau să stau de vorbă cu el! 

— Stăpâne, şase oameni au dezertat! 

— Cine sunt aceşti câini? 

— Djuma a fugit cu o ladă plină cu cincizeci de 
kilograme de pesmeţi. 

— Nemernicul! 

— Alţii au luat muniții şi arme. Dacă nu ajungem mai 
repede la marele lac, vei rămâne singur! 

— Băgaţi de seamă! Dacă mai dispare vreun om, vă 
fac răspunzători! N-aş vrea să stric gloanţele pe pielea 
voastră! Aţi jurat să mă însoţiţi până la capătul drumului. 
Trebuie să mă urmaţi! Şi acum, plecaţi imediat! Anunţaţi 
oamenii că orice dezertor prins va fi pedepsit fără 
cruţare! 


Zorii zilei se furişau printre copaci şi tufişuri, alungind 
negurile nopţii. Stanley tresări brusc din somn. În uşa 
colibei se afla Selim. 

— Stăpâne, căpetenia Ugarowa vrea să-ţi vorbească! 

Înconjurat de-o ceată de cincizeci de oameni voinici, 
un arab înalt, cu trăsăturile feţei distinse, dar viclene, îl 
aştepta în faţa colibei. 


— Slavă lui Alah! Aşadar, tu eşti marea căpetenie 
„Bula Matari“? Eu sunt Ugarowa, nepotul lui Tippu-Tib. 

— Îl cunosc bine pe unchiul tău. Sântem chiar prieteni 
şi aliaţi. Mă bucur să-l cunosc acum şi pe nepotul său. 

Se aşeză, după obiceiul oriental, cu picioarele 
încrucişate. 

— Încotro a pornit fratele meu arab? 

— Ugarowa şi oamenii săi caută fildeş. Dar fratele 
meu, alb, de ce străbate jungla de la un capăt la altul? 

— Îl caut pe Emin Paşa. Ai auzit de el? 

— E mult timp de când am plecat pe cărările junglei. 
Nu-l cunosc pe cel căruia i-ai pomenit numele. În Africa 
numai numele tău, Bula Matari, e vestit! 

— Vreau să-ţi cer un ajutor! 

— Cere-mi orice şi, de va fi cu putinţă, îţi voi satisface 
dorinţele. 

— Îmi trebuie câţiva oameni de-ai tăi, voinici şi 
sănătoşi, care să cunoască bine drumul până la lacul cel 
mare. 

— Îi vei avea! Să ştii însă că până unde vrei tu să 
ajungi, mai e o cale lungă! 

— Vreau să ajung acolo, cu orice preţ! 

— Bine! Faci cum vrei! Cu ce te mai pot ajuta? 

— Îţi voi lăsa în grijă oamenii mei bolnavi. Eu voi 
merge mai departe doar cu cei sănătoşi. 

— Bine! Voi face şi treaba asta! Dar tu ce-mi dai în 
schimb? 

— Alimente nu am nici pentru mine,! 

— Nu-mi trebuie! Fildeş ai? 

— Nici atât! 

— Atunci cum mă răsplăteşti? 

— Îţi voi da bani. 

— Fie şi aşa! Te va costa o mie de lire! 

— O mie de lire?! 


— Eu nu m-am mirat când tu mi-ai cerut ba una, ba 
alta. Tu de ce te miri? 

— Ai dreptate! Şi-apoi ce însemnătate mai au banii, 
aici, pentru mine? 


A doua zi, Ugarowa îi aduse lui Stanley trei dezertori. 
Oamenii săi îi găsiseră rătăciţi în junglă, încercând să 
spargă lăzile cu alimente, pe care le furaseră. 

— lată, Bula Matari! l-am prins pe aceşti şacali şi ţi i- 
am adus să-i pedepseşti cum vei crede de cuviinţă. 

Stanley îi adună numaidecât pe şefii hamalilor. 

— Mai ţineţi minte ce v-am spus deunăzi? 

— Că-i vei pedepsi fără milă pe dezertori! 

— Au furat alimentele, şi carabinele şi muniţiile 
noastre? 

— Aşa este, stăpâne! 

— Ne-au lăsat flămânzi şi lipsiţi de apărare? 

— E adevărat, stăpâne! 

— Poate să existe milă pentru trădători, pentru cei 
ce-şi părăsesc semenii, lăsându-i pradă foamei şi morţii? 

— Nu, stăpâne! 

— Deci judecata mea e dreaptă! Şi voi toţi sunteţi de 
aceeaşi părere cu mine! Pentru faptele lor vor primi 
pedeapsă aspră! Aceasta ca să fie de exemplu şi altora; 
altfel vom rămâne în curând singuri, expuşi morţii 
nemiloase. Să fie spânzurați! Unul azi, altul mâine şi cel 
de-al treilea, poimâine. 

— Aşa vom face, stăpâne 

Stanley se întoarse grăbit în colibă. Era pentru prima 
oară când hotăra o pedeapsă atât de aspră pentru 
oamenii săi. Dar nu avea altă cale de urmat. Se învârtea 
ca un leu în cuşcă, cu paşi mari şi apăsaţi, în strâmtoarea 
colibei. | se părea că aerul îl înăbuşă; îl urmărea 
pretutindeni imaginea celor trei dezertori, chipurile lor 


cuprinse de spaimă la aflarea hotărârii stăpânului lor. leşi 
în prag şi strigă cu disperare: 

— Reşid! Reşid! 

Acesta era una din căpeteniile expediției, un 
zanzibarian vânjos şi deştept, care îi amintea de dragul 
său Butu, prietenul de odinioară. Alergă într-un suflet la 
chemarea lui Stanley. 

— Reşid, ai auzit că vom spânzura pe cei trei 
dezertori? 

— Da. 

— Ce zici tu de treaba asta? 

— Zic că trebuie să omorâm pe cei care vor să ne 
omoare! 

— Dar nu e prea aspră pedeapsa? Ştii, Reşid, m-am 
gândit şi iar m-am gândit că jungla asta întăreşte ca 
fierul inima omului şi foamea îl face să-şi piardă capul. 
Nenorociţii aceştia nu se gândesc decât la stomacul lor 
care cere demâncare. E de mirare că un servitor fuge de 
stăpânul său, atunci când stăpânul nu mai are cu ce să-l 
hrănească? 

— Ceea ce spui, maser, e cum nu se poate mai 
adevărat! Dar ei au fugit, furându-ne ce ne era neapărat 
trebuincios, ca să putem trăi. Dacă nu-i spânzurăm, 
atunci ce se va întâmplă mai departe? 

— Ascultă, Reşid! Dacă am putea împiedica 
dezertările printr-un alt mijloc mai puţin aspru decât să-i 
spânzurăm? 

— Toate mijloacele sunt bune, dar cel mai bun e, 
desigur, acela de a-i lăsa să trăiască, pentru a se 
îndrepta. 

— Foarte bine! Vom încerca pentru ultima oară! 

— Atunci să ne grăbim, maser! Oamenii au şi înălţat 
spânzurătoarea! 

În jurul unui copac gros se adunase aproape toată 


expediţia. O frânghie lungă era aninată de-o cracă 
puternică; unul dintre oameni tocmai trecea laţul după 
gâtul osânditului. Stanley se urcă pe un dâmb şi de 
îndată ce făcu un semn, toate zgomotele încetară. 
Mulțimea îl privea cu teamă şi respect. 

— Ascultaţi, voi toţi! E drept să-l spânzurăm pe acest 
ticălos? 

— Da, maser! se auziră câteva voci răzlețe. 

— Dar dacă îl voi ierta — şi e pentru ultima oară când 
voi face acest lucru — credeţi că ar fi mai bine? 

— Da, maser! Da, maser! 

De astă dată strigaseră cu toţii, aproape într-un glas. 

— Atunci, aşa să fie! 

Se iscă o larmă nemaivăzută, explozie generală de 
bucurie. Căpeteniile hamalilor se aruncară la picioarele 
lui Stanley, ceilalţi vociferau, ţopăiau, dansau; nu mai 
ştiau ce să facă în semn de recunoştinţă pentru 
mărinimia conducătorului expediției. Braţele şi puştile se 
ridicau în sus, pe când ei strigau: 

— Nimeni nu va mai părăsi pe Bula Matari! 

— Moarte aceluia care va fugi de la Bula Matari! 

— Arată-ne drumul spre Nyansa! 

— Porunceşte-ne, Bula Matari, şi te vom urma! 

Când condamnatului i se scoase laţul de după gât şi 
frânghia aruncată cât colo, el căzu în genunchi şi-i jură 
lui Stanley că va muri la picioarele sale. 

— Bula Matari, cere-mi viaţa, o voi da bucuros pentru 
tine! 

Stanley îi întinse mâna. 

— Ridică-te! rosti el simplu. 

Şi cele două mâini, una albă şi alta neagră, se 
întâlniră într-o strângere ce simboliza recunoştinţă şi 
iertare, prietenie şi jurământ. 


Octombrie se dezlănţuise cu ploi torențiale. Expediția 
înainta din ce în ce mai greu. Foamea făcea ravagii, şi în 
fiecare zi se semnalau oameni morţi sau dispăruţi. 
Căpitanul Nelson avea nenumărate răni care se 
înrăutăţeau din ce în ce; aproape că nu mai putea 
merge. Cincizeci şi doi de negri zanzibarieni erau în 
aceeaşi situaţie cumplită. 

— Domnule Stanley! 

Nelson, abia târându-se, se apropie de el: 

— Domnule Stanley, eu nu mai pot continua drumul. 
Lasă-mă aici, unde ne aflăm acum, împreună cu toţi cei 
bolnavi! 

— Cum aş putea face aşa ceva? 

— Nu! Inutil să protestezi! Îţi suntem o prea mare 
povară, şi în felul acesta întârziem ajungerea la ţintă. 

— Dar, căpitane Nelson... 

— Ascultă-mi rugămintea! Te rog să mă crezi că va fi 
mult mai bine pentru toţi. Dumneata, cu oamenii 
sănătoşi care ţi-au mai rămas, veţi merge înainte şi nu se 
poate să nu întâlniți în drum vreo aşezare arabă. 
Ugarowa ne-a vorbit despre contoarul lui Kilonga-Longa. 
Trebuie să fie la vreo trei zile de marş depărtare. Eu voi 
rămâne aici, cu bolnavii şi infirmii, până când starea lor 
ne va îngădui să te urmăm. 

Stanley îşi frământa bărbia în pumn, semn că nu ştia 
ce hotărâre să ia. În cele din urmă, analizând propunerea 
lui Nelson, i se păru totuşi că era singura soluţie 
acceptabilă în situaţia disperată în care se aflau. 

— Bine, căpitane! Aşa voi face! Dar cu o condiţie. Îți 
voi lăsa puţinele provizii pe care le mai avem! 

— Bine! Şi dumneavoastră? 

— Nu ne duce grija! Oamenii sănătoşi găsesc mai 
uşor de mâncare decât cei istoviţi şi bolnavi. Şi mai am o 
dorinţă. Doctorul Parke va rămâne cu dumneata, pentru 


a vă îngriji sănătatea. Şi încă ceva! Când am plecat din 
Jambuja, aveam trei sute optzeci şi nouă de oameni, îţi 
mai aminteşti? 

— Bineînţeles! Două sute i-aţi lăsat maiorului 
Barttelot, cu doctorul Bonny şi cu domnul Jameson. 

— Exact! Acum, după trei luni şi jumătate de drum 
prin jungla asta afurisită, bănuieşti câţi ne-au mai rămas? 
Am făcut aseară apelul: două sute cincizeci şi doi. 
Şaptezeci şi unu au murit sau au dezertat, iar cincizeci şi 
şase s-au rătăcit. 

— Şi cincizeci şi doi vor rămâne aici, cu mine. 

— Ceea ce înseamnă că mai am aproximativ două 
sute de oameni şi peste două sute cincizeci de baloturi. 
Deci voi fi nevoit să-ţi las şi o parte din muniţiile 
destinate lui Emin Paşa. 

— Faceţi cum credeţi că este mai bine! În orice caz, 
nu trebuie să vă întoarceţi din drum! Şi apoi sunt convins 
că peste câteva zile ne vom revedea. 

Cei doi oameni se îmbrăţişară. 

În zorii zilei, expediţia îşi continuă înaintarea. Ca un 
convoi funebru, oamenii se înşirară unul după altul, sleiţi 
de puteri. Rădăcinile comestibile alcătuiesc singura lor 
mâncare. Dacă nu vor întâlni satul arab al lui Kilonga- 
Longa, sunt pierduţi. Stanley nu s-ar mira şi nici nu ar 
condamna pe aceşti nenorociţi, dacă l-ar părăsi cu toţii, 
până la ultimul om. Sunt ca nişte biete epave; de-abia îşi 
mai târăsc picioarele pe drumul aspru al junglei, prin 
hăţişurile fără de sfârşit pe acest drum al morţii. Dar 
nimeni nu-l mai părăseşte pe Bula Matari. l-au jurat 
credinţă şi nici unul dintre ei nu-şi calcă jurământul. 

— Vom muri pentru Bula Matari! Vom merge cu el 
până la capătul pământului! Ne vom târî cu ultimele 
noastre puteri, dar nu-l vom părăsi până la moarte! 

Aceste cuvinte calde, izvorâte din inimi fierbinţi, 


întăresc şi îmbărbătează pe omul care nu-şi cruţă viaţa 
pentru împlinirea datoriei. 

Şi iată că după trei sute treizeci şi şase de ore de 
foame cumplită, credinciosul Reşid, aflat în fruntea 
coloanei, aleargă spre Stanley cât îl mai pot ţine 
picioarele. În pădure se află o poiană, de unde se 
deschide o cărare bătătorită, iar copacii poartă semnele 
obişnuite ale tribului arab Manuyema. 

Stanley trase un foc de carabină în aer şi la puţin 
timp primi răspunsul: o salvă de focuri de armă, chiuituri 
şi strigăte. 

Oamenii din caravană urlă, cuprinşi de bucurie, 
vecină cu nebunia. Poteca merge la vale şi în scurtă 
vreme zăresc lanuri de grâu, de porumb şi orez, 
semănături de cartofi şi fasole. Printre ele, căsuţele 
arabilor — înfăţişări de necrezut. 

— Pe cuvântul meu că nu sunt vedenii! ţipă Stairs, 
cât îl ţin puterile. 

— Suntem salvaţi! Îl acompaniază Jephson, dansând 
de bucurie. 

— Înainte! Înainte! e strigătul întregii caravane. 

Arabii le ies în întâmpinare. Sunt uimiţi şi parcă nu le 
vine să creadă că aceşti oameni, numai piele şi oase, 
sunt încă vii, după ce au străbătut sute de kilometri prin 
nepătrunsa şi înfiorătoarea junglă. 

— Salamalec! Salamalec! Aţi învins drumul morţii! 
Numai Bula Matari şi oamenii lui puteau săvârşi o 
asemenea ispravă! 


Capitolul XV. 
Nyansa 


Stanley cunoştea prea bine cât se putea încrede în 
tribul Manuyema, în aceşti nepoți ai lui Tippu-Tib, 
neguţători de sclavi şi fildeş din tată în fiu, lacomi şi 
perfizi, cu gândul numai la îmbogăţire. Pe de altă parte, 
însă, el nu se putea lipsi de ajutorul lor tocmai acum 
când se afla într-o situaţie atât de disperată. De aceea, 
fusese nevoit să încheie un contract cu căpeteniile 
tribului, prin care aceştia se obligau să trimită treizeci de 
oameni în ajutorul căpitanului Nelson, cu patru sute de 
drugi de porumb, şi să-l îngrijească pe acesta, pe 
doctorul Parke şi pe cei cincizeci şi doi de bolnavi în satul 
lor, până ce expediţia se va întoarce de la lacul Nyansa. 
De asemenea, arabii se învoiau să-i dea o călăuză. 

Pentru toate aceste servicii, urma ca la sosirea 
ariergărzii conduse de maiorul Barttelot, manuyemii să 
primească un balot şi jumătate de stofă. 

În ziua de 26 octombrie 1887, Jephson, însoţit de 
patruzeci de  zanzibarieni şi treizeci dintre sclavii 
manuyemilor, plecă spre tabăra căpitanului Nelson. 

Între timp Stanley şi Stairs, cu oamenii care mai 
rămăseseră din caravană, continuară înaintarea prin 
junglă, spre lacul Nyansa. 

Jephson îl găsi pe căpitan într-o stare deplorabilă. 

— Ce se întâmplă aici, domnule căpitan? Tabăra e 
aproape pustie! 

— Nenorocire, dragul meu Jephson! Din cincizeci şi 
doi de oameni, abia am mai rămas cu cinci. 

— Şi ceilalţi? Unde sunt? 

— Au murit de inaniţie sau au dispărut în întunecimile 
pădurilor şi nu s-au mai întors niciodată. Eu însumi sunt 
atât de slab că abia mă mai ţin pe picioare! 


— Te rog să nu te împotriveşti hotărârii mele. Te voi 
lăsa, împreună cu doctorul Parke, în satul manuyemilor. 

— Bine! Îţi mulţumesc! Şi tu, ce vei face acum? 

— Mă voi grăbi să pornesc pe urmele lui Stanley! 

Trei săptămâni mai târziu Jephson reuşi să-i ajungă şi 
cu forţele regrupate — În total o sută şaptezeci şi cinci 
de oameni — se îndreptară cu toţii spre lacul Nyansa. 

Şi, în sfârşit, în dimineaţa zilei de 4 decembrie, Reşid, 
alergând fericit spre căpeteniile albe, de-abia răsuflând, 
aduse vestea cea mare: 

— Maser! Câmpia! Se zăreşte câmpia cea verde! Am 
scăpat de junglă! 

Întreaga caravană porni în pas alergător. Când ieşi 
din pădure, înaintea ochilor îi apăru o pajişte întinsă, 
scăldată de lumina zilei şi a soarelui; începură cu toţii să 
zburde ca o turmă de miei într-o păşune. Trecuseră o 
sută optzeci şi cinci de zile de când oamenii aceştia nu 
merseseră decât prin junglă, şi acum aveau impresia că 
se născuseră pentru a doua oară. 

— Nu mai avem mult până la lac! le strigă Stanley. 
Dar fiţi atenţi! Nici acest drum nu e scutit de primejdii! 

Din păcate, Stanley avusese încă o dată dreptate! Nu 
trecu mult timp şi o ceată de războinici, înarmaţi cu 
sulițe şi arcuri cu săgeți, înconjurară ameninţător 
caravana. 

Se aflau într-o vale scăldată de apele unui râu. În 
stânga apei se întindea o câmpie mănoasă, iar în dreapta 
se înălța un deal nu prea înalt. Poziţia nu era de loc 
favorabilă lor. 

— Până nu va cădea înserarea, va trebui să cucerim 
dealul, pentru a domina întreaga vale a râului! îşi 
exprimă părerea locotenentul Stairs. 

Nelson şi Jephson aprobară imediat, mai ales că 
războinicii care se găseau pe deal începuseră să 


înainteze, scoțând strigăte de luptă. 

Puşcaşii primiră ordin să tragă câteva focuri de 
carabină în aer. Dar acest lucru nu avusese darul să-i 
intimideze pe atacatori, aşa după cum sperase Stanley. 
Dimpotrivă: după o uşoară ezitare, ei îşi continuară 
înaintarea şi numărul creştea necontenit. Războinicii 
aflaţi pe câmpie, însufleţiţi de vitejia celorlalţi, se 
apropiară şi ei tot mai mult. 

— Încearcă să ne strângă ca într-un cleşte! strigă 
Jephson. 

— Domnule Stanley! E momentul să trecem la 
contraatac! interveni şi Stairs, care ardea de nerăbdare 
să intre în acţiune. 

Stanley se gândea cu amărăciune că o vărsare de 
sânge va fi inevitabilă. Totuşi ezita încă să dea comenzile 
pe care Stairs şi oamenii săi abia le aşteptau. Spera că 
atacatorii încercau numai să-i împresoare, că în scurt 
timp vor abandona intenţiile lor agresive. Dar când o 
săgeată străpunse gâtul unui hamal, iar o suliță îl răni în 
coapsă pe un altul, îşi dădu seama că situaţia se 
agravează şi că va trebui să ia măsuri de îndată, pentru 
a nu risca să fie măcelăriți fără. Îndurare. În câteva 
minute, dovedind că este şi un admirabil strateg, orândui 
şi dispuse aşezarea de luptă pentru apărare, iar pe Stairs 
îl trimise în fruntea unui grup alcătuit din cei mai buni 
puşcaşi, să respingă atacul războinicilor din deal şi chiar 
să încerce a cuceri poziţia avantajoasă pe care o oferea 
culmea acestuia. 

Lupta dintre oamenii lui Stairs şi atacatori fu scurtă şi 
inegală. Când plumbii din carabine loviră în plin primul 
eşalon de războinici şi aceştia se prăvăliră fără suflare la 
pământ, restul se grăbiră să se retragă în dezordine, 
scoțând strigăte de disperare şi deznădejde. La rândul 
lor, războinicii din câmpie, aflaţi de cealaltă parte a 


râului, văzând puterea nemaicunoscută de ei până atunci 
a armelor ce aruncau foc, se retraseră înspăimântați. 

La căderea nopţii, Stanley instalase o tabără 
puternică pe culmea dealului cucerită de Stairs; nimeni 
nu mai tulbură liniştea caravanei, pe care de altfel o 
păzeau cu străşnicie zeci de santinele. 


Zilele următoare înaintară pe un platou înalt, acoperit 
cu lanuri de grâu. Locuitorii ținutului îi urmăreau de la 
distanţă, neîndrăznind să se apropie; câteva încercări 
izolate fură respinse cu pierderi destul de grele pentru ei. 

De astă dată Stanley se afla chiar în fruntea coloanei, 
mergând alături de Reşid, călăuză credincioasă şi dotată 
cu un simţ al orientării foarte dezvoltat. Când ajunseră la 
marginea imensului platou, amândoi scoaseră strigăte de 
bucurie. Înaintea ochilor uimiţi, la aproximativ un 
kilometru depărtare, se întindea o fâşie îngustă de apă 
sclipitoare, albastră-argintie. 

— Nyansa! repetară oamenii în cor, într-o explozie de 
bucurie şi fericire, fiindcă apariţia lacului însemna, poate, 
sfârşitul acestei lungi şi grele expediţii, a nopţilor de 
insomnie, a sacrificiilor şi jertfelor pe care le înghiţise 
lacoma junglă şi — lucrul cel mai de preţ — găsirea 
aceluia pentru care înduraseră — luni de zile — foamea, 
bolile, atacurile duşmănoase, intemperiile şi toate 
celelalte nenorociri ce se abătuseră asupra lor. 

— Trăiască Bula Matari! 

Oamenii dansează, cântă şi chiuie. Se îngrămădesc în 
jurul lui Stanley şi-l sărbătoresc, socotindu-l o fiinţă 
divină, deoarece numai o zeitate putea — după credinţa 
lor — să străbată cu atât a exactitate, fără să se înşele, 
drumul prin junglă, până la lacul cel mare. 

Coborârea durează aproape trei ceasuri, fiindcă din 
loc în loc se opresc să facă faţă atacurilor locuitorilor de 


pe ţărmul lacului. 

În cele din urmă, un prizonier prins de Stairs, al cărui 
dialect reuşeşte să-l desluşească Reşid, le spune că face 
parte din tribul Vanjoro şi că ei sunt duşmanii de moarte 
ai regelui Cabrega din Unjoro. 

— Dar ce amestec avem noi cu acest Cabrega?! 
exclamă Stanley, nedumerit. Explică-i — se adresă lui 
Reşid — că noi căutăm un om alb. 

— Căutaţi un om alb? 

— Da! 

— Spune-i stăpânului tău că un om alb, cu numele 
Cassati, se află la regele Cabrega. 

— Numele celui pe care îl căutăm este Emin Paşa şi 
are, sau a avut, o armată mare. 

— Nu! De el n-am auzit! 

— Crezi că tribul tău va încheia o alianţă cu noi? Ne 
trebuie alimente. Vă vom da în schimb stofe şi lucruri de 
podoabă. 

— Degeaba veţi încerca să fim prieteni! Şi apoi nu 
avem mâncare nici pentru noi. 

Aici se încheiase discuţia dintre Stanley şi prizonier, 
cu ajutorul tălmăcirilor lui Reşid. Stairs şi Jephson erau 
foarte dezamăgiţi de cele aflate şi priveau spre prizonier 
cu ciudă. 

— Nu mai fiţi mâhniţi! încercă să-i consoleze Stanley. 
Mai bine să chibzuim la cele ce avem de făcut. 

— N-aţi auzit, domnule? răbufni Jephson. Pe aici nu 
sunt culturi şi riscăm, aşadar, să murim de foame! 

— Vom fi nevoiţi să ne întoarcem la platou! 

Stairs izbucni şi el, plin de indignare: 

— Speram, cel puţin, că Emin Paşa va trimite veşti 
băştinaşilor de aici că aşteaptă să-i sosească prieteni. 

— Nu ştiu de ce n-a făcut-o şi nici nu ştiu ce-a 
devenit. Cum nu mai avem nici un fel de bărci asupra 


noastră, va trebui sa umblăm pe uscat pentru a-l găsi pe 
Emin, ori, în situaţia noastră, nu ne putem permite acest 
lucru. 

— Şi atunci ce facem? 

— Nu ne rămâne altă cale decât să ne întoarcem pe 
platou. Vom ridica o tabără şi vom trimite un detaşament 
la lpoto, sub conducerea unuia dintre dumneavoastră, 
pentru a aduce barca mea de oţel, mărfurile şi oamenii 
însănătoşiţi. Eu voi aştepta aici. Poate că, între timp, va 
sosi şi maiorul Barttelot cu oamenii săi şi cu hamalii 
promişi de Tippu-Tib. 


Planul lui Stanley fusese adoptat, ne-existând altă 
posibilitate. Construiseră o tabără, apărată de-un cordon 
de întărituri, pe care o numiră „fortul Bodo“. De aici 
plecase locotenentul Stairs în ziua de 19 ianuarie a 
anului 1888 cu o trupă de vreo sută de oameni spre 
lpoto, lagărul manuyemilor, şi se întoarse, o lună de zile 
mai târziu, după nenumărate peripeții, însoţit de 
căpitanul Nelson şi doctorul Parke. 

— Suntem iar laolaltă... aproape toţi! Mai lipsesc doar 
Barttelot, Jameson si Bonny! 

— Nu mai e cazul să-i aşteptăm, dragă Stanley! 
interveni Nelson. 

Căpitanul nu mai arăta de loc ca la plecarea din 
Jambuja. Din mândrul ofiţer de atunci rămăsese doar un 
bătrânel, cu faţa zbârcită, de-abia târându-şi picioarele 
slăbănoage. 

Căpeteniile manuyema nu se ţinură de cuvânt; nu 
respectaseră contractul încheiat cu Stanley şi trataseră 
în chip revoltător pe cei doi albi şi oamenii lor. 

— Mă tem că li s-a întâmplat ceva îngrozitor! 
Trebuiau de mult să ne fi ajuns! răspunse, îngândurat, 
Stanley. 


— Dar şi Emin ne aşteaptă! Şi nici de el nu ştim în ce 
situaţie se află! Poate că au fost măcelăriți până la 
ultimul om... 

— Întârzierea lui Barttelot mă nelinişteşte cel mai 
mult! Emin are cu el o întreagă armată, pe când maiorul 
nu dispune decât de două sute de oameni, slab instruiți. 

— Am o idee! se amestecă în discuţie locotenentul 
Stairs. Să trimitem câteva ştafete pe drumul străbătut de 
noi în junglă. 

— Ideea mi se pare bună! spuse Jephson. 

— Şi mie la fel! îl susţinu doctorul Parke. 

— Atunci, aşa vom face! hotărî Stanley. Am să aleg 
douăzeci dintre cei mai zdraveni oameni de-ai noştri. Şi 
eu îi voi însoţi! 

— Ba asta n-am s-o îngădui nici în ruptul capului! 

— De ce, dragă doctore? 

— Ai uitat că suferi de stomac? Vei sta liniştit, pentru 
ca boala să nu se agraveze! Şi apoi e nevoie de 
dumneata aici. 

— Mă voi duce eu! se oferi Stairs. 

— Bine, prieteni! Dar nici noi nu vom sta cu braţele în 
sân! Va trebui să alcătuim un grup, care să cerceteze 
împrejurimile lacului Nyansa şi să-l descopere pe Emin. 
În definitiv, omul acesta constituie ţinta călătoriei 
noastre. Pentru salvarea lui am trecut atâtea obstacole şi 
am înfruntat atâtea primejdii! 


Capitolul XVI. 
Ruwenzori, stăpânul norilor 


Trecuseră şapte săptămâni de la plecarea lui Stairs şi 
a celor douăzeci de ştafete. Nimeni dintre cei care îl 
însoțeau pe tânărul ofiţer nu se întorsese cu vreo veste. 
Aşteptarea, în fortul Bodo, devenise insuportabilă pentru 
Stanley. Aproape trei săptămâni zăcuse într-o stare de 
inconştienţă; numai devotamentul şi priceperea 
doctorului Parke îl salvase de la moarte. Acum, deşi se 
afla în convalescenţă, ardea de nerăbdare să pornească 
în căutarea lui Emin. 

— Nu mai pot sta cu braţele încrucişate! Trebuie să-l 
găsesc chiar dacă mă voi duce până la capătul lumii! Eu 
stau aici şi omul acela se află într-o situaţie groaznică. 
Numai de l-aş mai găsi în viaţă! 

— Dar nu eşti încă restabilit pe deplin! căuta să-l 
convingă doctorul Parke. 

— Nu-i nimic! Trebuie să-mi îndeplinesc datoria! 

Nimic nu-l mai putea opri din hotărârea luată. În 
fruntea unui detaşament de-o sută de hamali şi douăzeci 
de puşcaşi din tribul Manuyema, însoţit de Jephson, 
porneşte, înconjurând lacul, luând cu el şi barca de oţel 
demontată. Căpitanul Nelson şi doctorul Parke rămân la 
fortul Bodo. Locotenentul Stairs nu se întorsese încă. 

Spre surprinderea lui, deşi drumul e greu, primejdiile 
îl ocolesc. 

Aceleaşi triburi, care la prima apariţie a caravanei îl 
primiseră cu ură şi duşmănie, îl socotesc acum drept 
„marele lor prieten”. Numele şi faima lui „Bula Matari” se 
răspândiseră în tot ţinutul. 


Într-o dimineaţă, când mica trupă se găsea la o 
distanţă de vreo două ore de mers de ţărmul nordic al 


laşului Eduard, le apăru în cale o privelişte extraordinară: 
un lanţ de munţi acoperiţi de zăpadă, aflaţi la o mare 
depărtare. Vârfurile lor păreau retezate de masa 
lăptoasă a norilor. Oamenii se opriră, uimiţi. 

— Ce munţi sunt aceştia, domnule Stanley? întrebă, 
curios, Jephson. 

— Munţii Lunii, despre care se povestesc multe 
lucruri interesante încă din antichitate. Uriaşul acesta 
stâncos, acoperit de zăpezi eterne, al cărui chip stă 
aproape veşnic ascuns între faldurile alburii ale norilor, 
deşi se află la numai doi paşi de ecuator, se numeşte 
Ruwenzori. Bucură-te, Jephson! Suntem primii europeni 
care avem ocazia să-l admirăm. 

Priviră prin binocluri coastele munţilor şi reuşiră să 
desluşească chiar contururile povârnişurilor şi ondulaţiile 
masei munţilor. 

Stanley aprecie lungimea culmilor la aproximativ 
cincizeci de kilometri, iar înălţimea masivului stâncos, de 
aproape cinci mii de metri. 

Cu toată depărtarea, se deosebea bine linia pădurilor 
şi copacii izolaţi, suspendaţi pe marginea prăpăstiilor. Se 
putea observa chiar şi culoarea oacheş-roşiatică a 
stâncilor ce se înşiruiau în razele soarelui, pe fundalul 
albastru, luminos, al cerului. Coasta care se prezenta 
privirilor părea extrem de râpoasă, aproape inaccesibilă. 
Zăpezile, din locul unde se aflau, semănau cu nişte pete 
mici, albe, dar ele se coborau până jos, pe dâmburi. 

— În regiunea aceasta, un cer limpede este un lucru 
rar! De nu am fi stat atât de mult în aceste locuri, 
Ruwenzori ar fi rămas necunoscut încă multă vreme! 

— Aveţi dreptate! îl aprobă Jephson. Şi ar fi fost 
păcat! Niciodată până acum n-am avut prilejul să admir 
atâta frumuseţe, atâta măreție. 

— Închipuie-ţi, dragul meu, că am văzut multe 


monumente antice, piramidele şi Sfinxul, Templul 
soarelui de la Palinur, palatul din Persepolis, ca să nu mai 
vorbesc de vechile castele din Anglia. Istoria lor mă 
mişcă, durata lor îmi trezeşte un sentiment de mândrie şi 
respect, pentru că cei care au ridicat aceste clădiri au 
fost oameni ea şi noi. Timpul nu le-a putut cilinti. Dar 
sentimentul pe care îl încerc acum, produs de vederea 
Ruwenzorilor, bătrâni de milioane de veacuri şi de o 
frumuseţe fără seamăn, e mult mai puternic. 

— Ar trebui să stăm câtva timp pe aici, să cercetăm 
mai în amănunţime locurile. 

— Nu, Jephson! Acum nu avem timp de pierdut! Noi 
am plecat să-l găsim pe Emin. Dacă întâmplarea a făcut 
să descoperim Ruwenzori, să fim mulţumiţi şi cu atât. E 
chiar foarte mult pentru moment. Negreşit că vom mai 
reveni prin aceste locuri cât de curând, şi atunci vom 
completa cercetările noastre, asupra „stăpânului norilor“. 


Începuseră din nou explorările în preajma lacului 
Nyansa. Stanley ajunsese la capătul răbdării. 

— Dacă Emin e pe aproape, nu se poate să nu fi auzit 
că-l căutăm, îşi mărturisi el, cu glas tare, într-o seară, 
gândul. 

— Tocmai despre asta veneam să vă vorbesc! îl 
întâmpină Jephson. 

— Ce spui?! 

Ochii lui Stanley străluceau ca niciodată. 

„Are febră sau presimte că l-am descoperit pe Emin?“ 
se întrebă Jephson. 

— Priviţi! Am un mic colet pentru dumneavoastră. 
Cred că în el e o scrisoare. 

— E de la Emin?! Dă-mi-o degrabă! 

— L-au adus doi mesageri din Cavali. Şeful tribului de 
acolo spune că l-a primit de la şeful tribului din 


Njamsassi. 

Stanley luă cu nerăbdare coletul. Desfăcu, cu mâini 
tremurânde de emoție, pânza înmuiată în ulei. Intr- 
adevăr, micul colet conţinea o scrisoare. Citi mai întâi 
semnătura. 

— Da! E de la Emin! confirmă el emoţionat, cuprins 
de o bucurie fără margini. Aşadar, trăieşte! Nu ne-am 
sacrificat degeaba! Jephson, îţi dai seama? 

— Desigur, domnule! Îmi permiteţi să mă retrag? 

— Stai să-ţi citesc şi dumitale! Vreau să fii părtaş la 
marea mea bucurie! 

„Scumpe domnule, 

Venind până la mine zvonul că nişte oameni albi se 
arătaseră în partea de miazăzi a lacului, am venit să 
capăt ştiri. Astăzi mi-a sosit un om din partea lui Mpigua, 
un şef de trib din Njamsassi. Trimisul lui spune că se 
oferă să-ți transmită o scrisoare. Trimit deci cu omul 
acesta pe Mpogo, unul din aliații mei. 

Când vei primi rândurile mele să rămăi acolo unde te 
afli şi să mă înştiințezi ce doreşti... 

Stanley nu mai continuă lectura scrisorii. Rămase 
nemişcat, ca o stană de piatră, cu privirea pierdută 
undeva, spre bolta înstelată a cerului. Nici Jephson nu 
îndrăzni să scoată vreun cuvânt. 

Prea mare era durerea şi decepţia lui Stanley! 
Rândurile reci şi rigide îi încreţiseră şi mai mult cutele de 
pe frunte, iar din ochii aceia sinceri, mari şi buni, se 
prefirau câteva lacrimi de amărăciune. 

Într-un târziu, trezindu-se parcă dintr-un somn adânc, 
se întoarse către Jephson şi-i spuse: 

— Cât am suferit noi, prietene, cât am suferit! Îţi 
aminteşti de scrisoarea lui Emin, de prima lui scrisoare, 
reprodusă în toate ziarele londoneze? De strigătul 
disperat care răzbătea din cuprinsul ei? „Dacă cineva nu 


ne va sosi în ajutor, sântem pierduţi!“ 

— Da, îmi amintesc foarte bine! şopti cu glas stins 
Jephson. 

— Şi iată, acum, aceste rânduri... atât de reci... Nu 
ştiu ce să mai cred!... 

— Îngăduiţi-mi să vă fac o propunere? 

— Te ascult! 

— Voi pleca până la el. După socotelile mele se află la 
o distanţă de două zile de locul unde ne găsim noi acum. 
Voi călători pe lac, în barca de oţel, căreia am să-i adaug 
pânze pentru a merge mai repede. Şi sunt sigur că 
izbutesc să-l conving să vă facă o vizită. 

— Bine, dragul meu! Faci cum crezi de cuviinţă! 

Jephson salută milităreşte şi plecă. Stanley rămase la 
intrarea colibei, gânditor, până ce zorile mijiră, vestind 
începutul unei zile noi. 


Capitolul XVII. 
Emin 


Barca de oţel se întoarse la 28 aprilie, aducându-l pe 
Jephson, însoţit de alţi doi albi. Unul dintre aceştia, de 
statură mijlocie, slab, purtând ochelari, cu barba căruntă, 
se apropie de Stanley, adresându-se într-o englezească 
perfectă: 

— Domnule Stanley, vă rog să primiţi mulţumirile 
mele! 

Se oprise în loc, intimidat oarecum, fâstăcit la 
vederea aceluia despre care probabil că Jephson îi 
povestise câte îndurase pentru salvarea lui. 

Stanley îi întinse mâna cu politeţe, dar cu destulă 
răceală, ceea ce nu era de loc obişnuit cu firea lui. Pe 
lângă faptul că îl impresionase neplăcut scrisoarea lui 
Emin, se adăuga acum şi înfăţişarea fizică a acestui om, 
pe care, în imaginaţia lui, şi-o închipuise cu totul 
neobişnuită. Abia acum îi veniră în minte descrierea pe 
care i-o făcuse doctorul Junker şi cuvintele acestuia: 
„Chiar dacă îl veţi salva, nu veţi afla nicicând de la el 
vreun pic de recunoştinţă“. Gândul lui nu fusese decât 
acela de a salva un om aflat în nenorocire. Aşa cum se 
întâmplase şi cu Livingstone. Pentru el, cuvântul dat, 
obligaţia asumată, erau sfinte. 

Emin Paşa citise firmanul Kedivului din Cairo, precum 
şi scrisorile lui Evelyn Baring, pe care Stanley le păstrase 
cu deosebită grijă. 

— Nu mi se porunceşte să vă urmez! conchise Emin, 
după ce parcursese, tacticos, rândurile ce-i erau 
destinate. 

— Într-adevăr, domnule, aveţi libertatea să faceţi ce 
veţi crede de cuviinţă. 


— Nu mi se spune să mă întorc la Cairo! susţinu, cu 
încăpățânare, Emin. Mi se dă libertatea să iau singur o 
hotărâre. 

— Aşa este! Misiunea mea a fost să vă caut, să vă 
găsesc şi să vă dau ajutor, răspunse, cu oarecare 
asprime în glas, Stanley. Sunt gata să vă uşurez 
întoarcerea la Cairo prin Zambezi, pe drumurile 
cunoscute foarte bine de mine. Asta numai dacă vă 
hotărâți să veniţi cu noi. Aveţi timp suficient de gândire! 
Eu tot trebuie să-mi aştept ariergarda pe care am lăsat-o 
la Jamlbuja sub conducerea maiorului Barttelot. Chiar 
acum mă voi întoarce la fortul Bodo. Poate între timp, 
oamenii pe care îi aştept de atâta vreme au şi sosit. 

— În orice caz, vom mai ţine legătura, ne vom mai 
revedea, nu-i aşa? 

— Desigur. Până nu-mi regăsesc toţi oamenii, nu voi 
pleca din aceste ţinuturi. Am onoarea să vă salut! 


Aproape două luni trecuseră de la prima întâlnire 
dintre Stanley şi Emin. 

În tot acest timp, comportarea lui Emin îl contrariase. 
De neînțeles rămânea încăpăţânarea acestuia de a 
întârzia în provinciile ecuatoriale, înconjurat de triburi 
vrăjmaşe, de ameninţarea duşmanului său temut, Mahdi, 
de sudanezii răsculați. Ce mister se ascundea oare în 
spatele afirmațiilor viclene ale lui Emin, că Ecuatoria 
reprezintă pentru el, deocamdată, liniştea şi fericirea, iar 
reîntoarcerea în Egipt, nesiguranța şi poate chiar sfârşitul 
carierei sale diplomatice în slujba Kedivului şi a 
englezilor? 

Stanley nu se simţea bine şi din cauza frigurilor care 
îl hărţuiau fără încetare. Doctorul Parke îi recomandase, 
pentru a nu ştiu câta oară, odihnă şi linişte. Dar 
reîntoarcerea lui Stairs şi a ştafetelor sale la fortul Bodo, 


fără nici o veste de la Barttelot, îl copleşise peste 
măsură. E drept, locotenentul nu se aventurase decât 
până la lpoto, la tabăra manuyemilor dar, oricum, ce se 
va fi întâmplat cu maiorul şi oamenii săi? Ce se 
petrecuse la Jambuja în răstimp de aproape un an de 
zile? Trebuia să afle neapărat! Altfel însemna că nu şi-a 
împlinit pe deplin datoria! 

Mărturisise aceste gânduri prietenilor apropiaţi: 
Nelson, Jephson, Stairs şi doctorului Parke. Fiecare dintre 
ei se oferise să plece la Jambuja. 

— Nu! se opusese, ferm, Stanley. Eu am fost şi sunt 
şeful expediției! Eu voi pleca la Jambuja! Nici unul dintre 
voi nu e atât de rezistent pentru a străbate din nou 
jungla. 

În ziua de 16 iunie părăsi fortul cu peste două sute de 
oameni, nu mai înainte de-a preda comanda căpitanului 
Nelson. 

— Dacă nu mă întorc până la sfârşitul anului, atunci 
te sfătuieşti şi cu ceilalţi şi veţi face cum credeţi că e mai 
bine. 

Şi iată-l din nou în junglă! Revede întregul parcurs pe 
care-l mai străbătuse o dată: apele, luminişurile, 
cascadele, arborii seculari care se înălţau până la cer. 

Vechile cărări, croite cu atâta trudă, sunt acum 
acoperite şi trebuie desfăcute şi tăiate din nou. Vechii 
duşmani îl atacă fără cruţare: triburile sălbatice, foamea, 
boala şi oboseala. Din nou ploi repezi, ploi multe, 
umezeală şi căldură înăbuşitoare, din cauza cărora abia 
mai pot respira. 

Oamenii se tem că Stanley nu va mai putea înfrunta 
jungla. Şi totuşi el e cel care rezistă cu înverşunare, cu 
îndărătnicia bravă a ţăranului galez. Din nou se ivesc 
cadavrele în nemilosul „iad verdea. 

După şaizeci de zile ajunse cu jumătate din oameni la 


Jambuja. Satul pare pustiu, dar la vederea caravanei se 
însufleţeşte îndată. Un grup numeros îl înconjoară. ÎI 
privesc şi nu-l recunosc, fiindcă o barbă sălbatică şi 
încâlcită i-a acoperit faţa. 

— Ai cui sunteţi voi? întrebă el, cu glasul stins. 

— Ai lui Stanley! 

— Nu mă mai recunoaşteţi? 

— Bula Matari! strigă unul din mulţime. 

— Bula Matari! S-a întors Bula Matari! Bula Matari 
trăieşte! izbucniră de pretutindeni strigăte. 

Se înghesuiau toţi să-l vadă mai bine, mai de 
aproape. 

Deodată se aşternu tăcerea. Un alb se apropie de 
Stanley, şovăitor, tremurând ca apucat de friguri. 
Mulțimea îi făcu loc respectuoasă. Era doctorul Bonny. 
Văzându-i înfăţişarea jalnică, Stanley se grăbi să-l 
întrebe, după o mută şi prietenească îmbrăţişare: 

— Unde e maiorul, Bonny? 

Doctorul lăsă privirile în pământ. Scormonea cu 
gheata în nisip, ca şi cum ar fi desenat ceva numai de el 
ştiut, ca şi cum nici n-ar fi auzit întrebarea. 

— E bolnav? Răspunde-mi! 

— Maiorul a murit. 

Cuvintele căzură aspre, dure, ca o ghilotină peste 
gâtul unui condamnat. 

— A murit?! A fost bolnav? 

— Nu! A fost împuşcat! 

— De cine? 

— De oamenii lui Tippu-Tib. 

Furia lui Stanley nu mai cunoştea margini. Dinţii 
scrâşniră, unghiile se înfipseră adânc în carne. 

— Şi Jameson? Unde e Jameson? 

— A plecat! S-a dus să caute hamali şi nu s-a mai 
întors! 


— Şi ceilalţi? Ward? Şi Troup? Cei doi consilieri tehnici 
ai maiorului Barttelot? 

— Au plecat şi ei! S-au întors în Europa. Stanley, să 
nu-i judeci prea aspru! Noi, toţi, am aflat că tu ai murit 
acolo, în junglă... 

— Cine a putut scorni aşa ceva? 

— Oamenii lui Tippu-Tib! Unii dintre ei se jurau chiar 
că ţi-au văzut oasele. Eu aş fi luat comanda ariergărzii, 
cu toate că sunt slab şi neputincios. Am vrut să te caut, 
să mă conving dacă mai trăieşti sau e adevărat că ai 
murit. Dar n-am avut oameni suficienţi. Îţi aminteşti? Ne- 
ai lăsat aici cu două sute şaptezeci şi unu de oameni şi 
cu speranţa că Tippu-Tib va respecta contractul şi va 
trimite încă şase sute. Acum n-am mai rămas decât o 
sută cinci. Ceilalţi au murit sau au dezertat. Cât despre 
hamalii promişi, nici urmă! 

— Deci eşti singurul supravieţuitor dintre comandanții 
pe care i-am lăsat la Jambuja? 

— Singurul! 

Doctorul Bonny făcu câţiva paşi într-o direcţie 
nehotărâtă. Apoi se răzgândi, se opri în loc şi se întoarse 
către Stanley: 

— Dacă vrei să vezi mormântul lui Barttelot, e 
aproape de aici. 

Şi arătă cu mâna în direcţia unei movile, pe care se 
vedea destul de clar o cruce neagră, întunecată, mai 
neagră şi mai întunecată poate decât gândurile care-l 
cuprinseseră pe Stanley în acele clipe. 


De-abia în septembrie izbutise Stanley să refacă 
ariergarda din Jambuja, şi patru luni mai târziu ajunsese 
îndărăt la fortul Bodo, încărcat cu toate muniţiile şi 
rezervele de hrană destinate lui Emin. 

Datoria! Mereu acelaşi refren care îl obsedase toată 


viaţa. Niciodată nu părea că a ostenit pentru a împlini 
promisiunile. Niciodată nu rostise cuvântul „destul” sau 
„ajunge cât am făcut până acum!“ 

Pierduse prieteni dragi: Barttelot, Jameson, Bonny, 
căruia la puţin timp după sosirea în Jambuja fusese 
nevoit să-i sape un mormânt alături de cel al maiorului, 
căci bietul om se stinsese ca o lumânare, poate de inimă 
rea, sau poate de-un microb necunoscut. Cine putea să 
ştie? 

Stanley socotea că acum a sosit momentul să se 
îngrijească mai îndeaproape de Emin. „Va trebui să-l 
conving să mă urmeze la Zanzibar“, gândea el. 

Găsise fortul şi locuitorii săi în bună stare. Nelson era 
pe deplin refăcut. Stairs la fel; ba doctorul Parke părea 
chiar că întinerise. Totuşi o umbră întuneca aceste mici 
bucurii. Cei din fort nu aveau nici o ştire de la Emin şi nici 
de la Jephson, care fusese delegat de către Stanley să 
rămână cu acesta. 

— Trebuie să transportăm proviziile şi muniţiile în 
tabăra lui Emin! Nu avem însă hamali suficienţi şi nici nu 
ştiu ce se întâmplă acolo. Va trebui să pornesc înainte cu 
câţiva oameni, să aflu ce s-a întâmplat cu Jephson şi cu 
Emin. 

Şi neostenitul Stanley porni din nou la drum. 

În ziua de 16 ianuarie, pe când se afla la o depărtare 
de numai o zi de Nyansa, câteva ştafete îi aduc scrisori 
de la Emin şi Jephson. 

Din lectura lor află că ofiţerii lui Emin se răsculaseră, 
îl demiseseră din funcţiile sale şi îl închiseseră. 
Conducătorii revoltei povestiseră soldaţilor şi oamenilor 
paşei că Stanley era un aventurier; scrisoarea Kedivului, 
falsă, vestea căderii oraşului Khartum, o minciună, iar că 
Emin se înţelesese cu Stanley, ca prin vicleşug să-i 
atragă pe toţi la Zanzibar şi să-i vândă englezilor ca 


sclavi. Tocmai când Emin fusese închis, sosi în tabăra 
răsculaților o veste senzaţională: oamenii lui Mahdi, 
califul sângeros, ajunseseră în apropiere şi trimiseseră 
trei dervişi să-i ceară paşei supunere. Rebelii se temeau 
de Mahdi mai mult decât de Stanley, aşa că reapariţia 
acestuia fusese considerată acum de toţi ca unica 
salvare. 

Îl eliberară numaidecât pe Emin, în timp ce Stanley îşi 
instală o nouă tabără la Cavali, unde chemă şi pe Nelson 
şi ceilalţi, cu toate proviziile şi muniţiile. 

Încăpăţânarea lui Emin de-a rămâne pe loc încă o 
vreme îl determinase pe Stanley să hotărască a explora, 
pe îndelete, marea lui pasiune: Ruwenzori. 

— Ţi-am spus eu, Jephson, că ne vom întoarce la 
„stăpânul norilor“? 

— E tocmai ce mi-am dorit şi eu! mărturisi tânărul cu 
entuziasm. 

— Şi de data aceasta ne vor însoţi şi ceilalţi prieteni 
ai noştri: Nelson, Parke şi Stairs. 


— A sosit vremea să părăsim aceste locuri, să plecăm 
spre Zanzibar, îi spuse hotărât Stanley, atunci când, în 
sfârşit, se reîntâlni cu Emin. 

— Credeţi? replică acesta. 

— Nu vă înţeleg! Mahdi va fi aici cel mai târziu la 
începutul lui mai. 

— Vom rezista! 

— Cu cine? Cu oamenii care te-au arestat? Cu hamalii 
mei atât de obosiţi, care de-abia aşteaptă să se 
reîntoarcă în ţinuturile lor de baştină? Când am venit aici, 
am crezut că vom fi primiţi cu braţele deschise. Am fost 
trataţi însă cu atâta indiferenţă, încât îmi vine să cred că 
ajutorul nostru n-a fost dorit. Acum nu vă hotărâți ce să 
faceţi! Vreţi să fiţi prinşi de oamenii lui Mahdi şi căsăpiţi 


până la ultimul om? Nu v-am înţeles şi n-o să vă pot 
înţelege niciodată! Eu unul m-am decis: la data de 10 
aprilie voi pleca spre Zanzibar. De vreţi să mă 
întovărăşiţi, bine! De nu, vă priveşte! La fel voi spune şi 
oamenilor dumneavoastră. 

Dar nu apucase Stanley să se îndepărteze mai mult 
de zece paşi, că Emin se şi repezi pe urmele lui: 

— Nu mă lăsaţi, domnule Stanley! Nu mă lăsaţi! 
Pregătiţi totul! Să plecăm cât mai repede de aici! Vă voi 
rămâne recunoscător toată viaţa! 

Stanley se opri în loc şi privi cu dispreţ pe omul 
acesta zănatic, care putea să-şi schimbe în câteva clipe 
hotărârile, să cadă dintr-o extremă în alta cu atâta 
uşurinţă. 

— Hotărât lucru! Veţi fi totdeauna o enigmă pentru 
mine, rosti el, mai mult pentru sine. 

La 10 aprilie, caravana porneşte din Ca-vali. Sunt 
peste o mie cinci sute de oameni: două sute ai lui 
Stanley, restul din Manuyema, Cavali sau ai lui Emin. 
Când trec prin faţa minunatului Ruwenzori, Stanley îşi 
scoate pălăria. E un gest simbolic. „Sfărâmătorul de 
stânci” îl salută pe „stăpânul norilor”. 

Încet, încet, imensa coloană străbate drumul lung de 
mii de kilometri şi în după-amiaza zilei de 3 decembrie a 
anului 1889 pătrunde în oraşul Bagamojo, pe coasta 
Oceanului Indian. 

Populaţia oraşului îl poartă în triumf pe Stanley. Pe 
buzele tuturor nu era decât numele său, dar mai ales 
porecla transformată acum în renume: „Bula Matari!“ 

Bula Matari, descoperitorul lui Livingstone şi al 
Congoului, salvatorul lui Emin, învingătorul întunecimilor 
junglei, omul care a străbătut de la un capăt la altul un 
continent necunoscut: „Sfărâmătorul de stânci!“ 

— Nu voi uita niciodată ce-ai făcut pentru mine, îi 


spuse Emin la despărţire. 

Când Stanley ajunse la Zanzibar, află că Emin se 
hotărâse să treacă în slujba Germaniei. Atunci trimise pe 
servitorul său, Sali, la Bagamojo pentru a-i aduce veşti 
de la el şi dacă era adevărat ceea ce auzise. Sali se 
reîntoarse curând. 

— Ce ţi-a spus Emin Paşa? [i-a dat vreo scrisoare 
pentru mine? 

— lartă-mă, stăpâne, de vestea ce ţi-o aduc! A spus 
că nu vei mai avea mult de trăit dacă te vei arăta 
vreodată prin Bagamojo... 

— Straniu răspuns, iubite Sali, dar nu e pentru ultima 
oară când oamenii îşi arată faţă de mine nerecunoştinţa 
lor... 


EPILOG 


În anul 1890, Stanley se căsătorise. Avea aproape 
cincizeci de ani. 

Trei ani mai târziu era ales membru al parlamentului 
englez. Apoi urmară călătoriile în toate părţile globului. 
Fără hamali, fără puşcaşi. Pretutindeni însoţit doar de 
soţia sa. E proclamat doctor onorific al Universităţilor din 
Cambridge, Oxford şi Halle şi membru de onoare al 
tuturor societăţilor de geografie de pe continentul 
european. E decorat cu marea cruce a ordinului 
cavalerilor Băii. 

Dar Stanley — neînvinsul,  gloriosul, exploratorul, 
îndrăzneţul, omul de caracter, tenacele ţăran englez, 
savantul, aventurierul — nu se simte la largul lui în 
Parlament, în metropolă, în lux, în fast şi bogăţie. De 
aceea, modest ca întotdeauna — calitate pe care nu o au 
decât oamenii cu adevărat mari — se retrage într-o bună 
zi la patruzeci şi cinci de kilometri de Londra. 

Aici, aşezat într-un fotoliu comod, instalat pe veranda 
frumoasei sale vile, aplecat peste filele jurnalului de 
amintiri, într-o zi de început de mai, însemnează câteva 
rânduri: 

„Africa e în mine. Acolo îmi era locul. Lângă dragul 
meu Livingstone. M-am zbătut o viaţă întreagă să-mi 
împlinesc toate datoriile şi mi le-am împlinit. Care a fost 
recunoştinţa oamenilor? Onoruri, decorații şi mai ce? 
Calomnii şi campanii împotriva mea au fost destule. Mai 
puține actele de recunoştinţă şi strângerile de mână 
calde, sincere, ale adevăraților prieteni. Mi-au murit toți 
cei dragi. Şi Nelson, şi Parke, şi Sali, şi atâţia alţii... 
Destul! Ajunge cât am trăit! Sulițele băştinaşilor africani 
m-au rănit, calomniile au fost însă răni mult mai adânci, 
mai amare... Un om însă nu trebuie să se abată din 


LLA 


drumul său numai pentru că latră câinii... Destul!... 

Aici, mâna încleştată pe pană se opreşte din scris. 

Obosit, Stanley adormise în fotoliu. 

Doamnei Stanley i se păru că aude un geamăt uşor, 
un fel de scâncet de copil. Luă un pled gros şi-l aşternu 
peste trupul soţului său. În somn, Stanley surâdea unui 
gând. Poate gândul acela era Livingstone, sau Congo, 
sau întreaga Africă... 

Femeia păşi în vârful picioarelor pe verandă, 
străduindu-se să nu-l trezească, şi închise binişor uşa în 
urma ei. 

Butu se apropie de Stanley. Se aplecă până la 
pământ de trei ori. După aceea ridică privirile spre 
cer şi rosteşte în auzul tuturor: 

— Maser! Tu ai învins câinii cei răi. Tu ai învins 
muntele cel mare! Toţi oamenii nu mai spus la tine 
maser Stanley. De acum înainte, tu, pentru noi, 
Bula Matari! 

— Bula Matari! repetă întreaga caravană. Bula 
Matari, sfărâmătorul de stânci! E ca un strigăt de 
victorie după o bătălie îndelungată. 

Ecoul acestor două cuvinte se aude până departe, se 
răsfrânge peste întinsul apelor şi al junglei, peste 
înălţimea  maiestoasă a munților şi  abisul 
prăpăstiilor. Bula Matari, spărgătorul de stânci ! 
Nume glorios ce va deveni cunoscut în toată 
regiunea scăldată de apele fluviului Congo... Va 


străbate întregul continent de la un capăt la altul, 


va ajunge celebru în toată lumea. 


